Thuhumathu - vNews.mv\nއަންވަރު އިބްރާހީމް 27 September 2018, 13:53\n(25 ސެޕްޓެމްބަރާ 2018 އާ ގުޅޭ)\nއެމީހުން އައިސް އަހަރެންގެ އަތުގައި ބިޑިއެޅުވިއެވެ. އަހަރެން ހައްޔަރުކުރިއެވެ. އަހަރެން އުޅޭ ކޮޓަރި ބަލައި ފާސްކުރިއެވެ. އަހަރެންގެ ކޮމްޕިއުޓަރުގެ ހާޑު ނަގައިގެން ގެންދިޔައެވެ.\n"މިހިނގާ ހުރިހާ ކަމެއް ޖަލީލަށް އެނގޭނެ. ރީތިކޮށް ހުރިހާ ކަމެއް ކިޔައިދީ. މިކަމުގައި އެއްބާރުން ނުދީފިނަމަ މިއީ ސީދާ ޖަލީލުކުރިކަމެއްކަމަށް ބެލުމުގެ ފުރުޞަތު އެބައޮތް." ފުލުހުންގެ ދެ މީހަކު ތިބެގެން ސުވާލުކުރަމުން ދިޔައީ އަހަރެންނަށެވެ.\n"ހަމަ ހުވާކޮށްފައި ބުނަން. މިހިނގާ އެއްވެސް ކަމެއް އަހަރެންނަކަށް ނޭނގޭ. އެއީ އަހަރެން ލިޔުނު ވާހަކައެއް. އަހަރެންނަކަށް ނޭނގެ" ވަރަށް ބިރުން އިނދެ އަހަރެން ވާހަކަދައްކަން ފެށީމެވެ.\n"ނޭނގޭ. ބަލަ ހުރިހާ ކަމެއް ނަންތަކާއެކު ލިޔާއިރު ނޭނގެޔޭތަ ތިބުނަނީ؟ ނޭނގޭނަމަ ތިހާ ފުރިހަމައަށް ލިޔެވޭނެތަ؟ ބުނޭ. ހަމަ މިހާރު ބުނޭ؟" ފުލުހުންގެ މީހާ އަޑު ގަދަވާން ފެށިއެވެ. އަހަރެން ތުރުތުރު އަޅަންފެށިއެވެ. އަހަރެން ބުނާނީ ކީކޭހެއްޔެވެ؟ ދައްކާނީ ކޮން ވާހަކައެއް ހެއްޔެވެ؟ ކިޔާނީ ކީކޭ ހެއްޔެވެ؟ ހަލީމުގެ މަރުގެ އެއްވެސް ކަމެއް އަހަރެންނަކަށް ނޭނގެއެވެ. އެނގޭހާވެސް ކަމަކީ އެ ހާދިސާ ހިނގަނީ އަހަރެން ލިޔެފައިވާ ވާހަކައާ އެއްގޮތަށް ކަމެވެ.\n"އަހަރްނަކަށް ނޭނގެ. ހަމަ ހުވާކޮށްފައި މިބުނަނީ އަހަރެންނަށް ތިކަން ހިނގި ގޮތެއް ނޭނގެ. އަހަރެން އެ ވާހަކަ ނޫހަށް ފޮނުވީ މީގެ ތިން ހަފުތާ ކުރިން. އޭރު މިކަމެއް ނުހިނގާ. މިކަމެއް ހިނގީ އޭގެ ފަހުން. ވާހަކައިގައި ވާގޮތް ވާނެކަމެއް އަހަރެންނަށް ކިހިނެއް އެނގެނީ. ހަމަ ހުވާ މިބުނީ އަހަރެންނަކަށް ނޭނގޭ" އަހަރެން ރޮމުން ރޮމުން ބުނީމެވެ.\nފުލުހުންގެ ސުވާލުތައް މެދުކަނޑާލީ އަހަރެން ދެއްކި ވާހަކަތަކުގެ ސަބަބުން ކަމެއް ނުވަތަ އެހެން ކަމެއް ވެގެންކަމެއް އަހަރެންނަކަށް ނޭނގެއެވެ. އަހަރެން އިނީ ފުލުހުންގެ ބެލުމުގެ ދަށުގައެވެ. އަހަރެންނަށް ކުރެވެނީ މީހަކު މަރާލިކަމުގެ ތުހުމަތެވެ. އެކަމާ އަހަރެން އެއްބަހެއް ނުވަމެވެ.\nއެ ބަންދުގައި އިންނަން ޖެހުނީތީ އަހަރެން ދެރަވިއެވެ. ލޮލުން ކަރުނަ ހިލުނެވެ. ލިޔެވުނު ވާހަކައާމެދު ނަފުރަތު ކުރެވުނެވެ. އެންމެ ކަންބޮޑުވީ ވާހަކައިގައި ވާގޮތް ވެދާނެތީއެވެ. އެ ވާހަކަ ނިމޭނީ އަހަރެންނާމެދު ކުރެވުނު ތުހުމަތުގައި އަހަރެން ހައްޔަރުވެގެންނެވެ. އަހަރެންނަށް އަންނަ ޖަލު ހުކުމާއެކުގައެވެ. ކަންކަން ތަރުތީބުވެ ހިނގަމުން ދިޔައީ އެގޮތަށެވެ. ގޮތްނޭނގޭ ކަމެއްގެ ތެރެއަށް އަހަރެން ބެދިގެން ދިޔައީ ކިހިނެއް ކަމެއް ޚުދު އަހަރެންނަކަށް ވެސް ނުވިސްނުނެވެ. އަހަރެންނަށް އެނގެނީ އަހަރެން ލިޔުނީ ޚިޔާލީ ވާހަކައެއްކަމެވެ. އެ ވާހަކަ ހަގީގަތަކަށްވީ ކީއްވެ ހެއްޔެވެ؟ އެ ހުރިހާ ކަމެއް އެގޮތަށް ދިމާވަމުން އެދަނީ ކޮން ސަބަބަކާ ހުރެ ހެއްޔެވެ؟\nއެންމެ ފަހުން ވާހަކައިގެ ކުންނުގައި އުޅޭ ސިޔާސީ ދެ މީހުން ވެސް މިކަމުގައި ބެދިއްޖެއެވެ. ދެ މީހުން ހައްޔަރުވެސް ކުރެވިއްޖެއެވެ.\n"ކޮބާ ސިޔާސީ ދެ މީހުންވެސް މިހާރު ހައްޔަރު ވެއްޖެ. އަދިވެސް އެއްބަހެއް ނުވާނަންތަ މިކަންކުރީ ޖަލީލުކަމަކަށް. އެ މީހުން އެބުނަނީ ހަލީމު މަރާލީ ޖަލީލޭ. އެކަން ހިނގިގޮތް އެނގޭނީ ޖަލީލަށޭ. ޖަލީލަށް އެކަން ކިޔާދިން މީހަކު ހުންނާނެޔޭ. އޭނާއަށް މިކަން އެނގޭނޭ. ބުނޭ ޖަލީލު. ޖަލީލަށް އެނގޭނީ" އަހަރެން ހުރީ ދޭނެ ޖަވާބެއް ނޭނގިފައެވެ. ހަތަރު އުދަރެސް ފެނުޖެހުނީއެވެ. އަހަރެން މިކަމުގައި ބެދުނީކަން ކަށަވަރުވީއެވެ.\n"ނޫން.... ނޫން... އަހަރެންނެއް ނޫން. އަހަރެން ތި ކަމުގައެއް ބައިވެރިއެއް ނުވަން. އަހަރެންނަކަށް ނޭނގެ. ހުވާ ކޮށްފައި މިބުނަނީ. އަހަރެންނަކަށް ތިއިން އެއްވެސް ކަމެއް ނޭނގެ. އަހަރެން ލިޔުނީ ޚިޔާލީ ވާހަކައެއް." އަހަރެން ރޮއިގަތީމެވެ. އަޑު ނަގައި ރޮމުން ދިޔައީމެވެ.\n"ބަލަ މިވަރު ކަމެއް ކުރިއިރު ދެރަވާކަށް ނޭނގުނެއްނު؟" ފުލުހުންގެ މީހާ ބުނި ޖުމުލައިން ވެސް އަހަރެންނަށް ރޮއިގަނެވުނީއެވެ.\nތިން ދުވަސްފަހުން އަހަރެން ހާލު ދެރަވާން ފެށިއެވެ. އެއްޗެއް ނުކެވޭތާ އެއްޗެއް ބޯން ވެސް ބޭނުން ނުވަނީއެވެ. ހަމަ ވިސްނެނީއެވެ. އަހަރެން ބަންދުކުރި ސަބަބާމެދު ފިކުރު ކުރެވެނީއެވެ. ދެން އޮތީ ޖަލުކަން އަހަރެންނަށް ޔަގީންކުރެވުނެވެ. މިކަމުން ސަލާމަތް ވާން ނެތްކަން ކަށަވަރު ކުރެވުނެވެ. ސިޔާސީ ބައެއްގެ އަތްދަށުން ސަލާމަތްވުމަކީ ނާދިރު ކަމެކެވެ. ވާހަކަގައި ވެސް އެކަން ހިނގީ އެގޮތަށެވެ. ވާހަކަ އެގޮތަށް ނުލިޔެވުނު ނަމައެވެ. ވާހަކައިގައި ސިޔާސީ މީހުންތައް ހައްޔަރުކޮށް ޖަލަށް ލެވުނު ނަމައެވެ. އެކަމަކު މިހާރު މާ ލަސްވެޖެއެވެ. އެކަން އެ އޮތީ ނިމިފައެވެ.\n"ޖަލީލް... ވަރަށް ބޮޑަށް މައާފުކުރާތި. އަހަރެމެން ޖަލީލާމެދު ކަންތައް ކުރެވުނީ އެންމެ ރަނގަޅަކަށް ނޫން. ހަލީމުގެ މަރާ ގުޅުން ހުރި އެއްވެސް ކަމެއްގައި ޖަލީލުގެ އަތެއް ނުވާކަން ޔަގީން ވެއްޖެ. މިކަމުގައި މިހާރު ހައްޔަރުކޮށްފައިވާ އެންމެން އެ ވަނީ އެއްބަސްވެފައި." ފުލުހުންގެ އޮފިސަރު ދެއްކި ވާހަކަތަކުން އަހަރެންނަށް ފުން ނޭވާއެއް ލެވުނުވެ.\n"ތިބުނީ އަހަރެން ލިޔުނު ވާހަކައިގައި އަހަރެން ސަލާމަތް ނުވިނަމަވެސް އަހަރެން ސަލާމަތް ވިއްޔޭތަ؟" އަހަރެންނަށް އަހައިލެވުނެވެ.\n"އާނ.. ސަލާމަތްވެއްޖެ. ޖަލީލުގެ ކުށެއް ނެތް. ތި ވާހަކައަކީ އަހަރެމެންގެ ތަހުގީގަށް ލިބުނު ވަރަށް ބޮޑު އެހީތެރިކަމެއް. ފަހުން އަހަރެމެން ހިންގި ގިނަ އޮޕްރޭޝަންތައް ހިންގީ ވާހަކައަށް ވެސް ބަލާފައި" ފުލުހުންގެ އޮފިސަރު ބުންޏެވެ.\n"ޖަލީލު އަދި މިތަނުގައި ދެ ހަފުތާވަރު މަޑުކޮށްލަން ޖެހޭނެ. ހުރިހާ ކަމެއް މުޅިން ހަމަޖެހުމުން ދެވޭނީ. އެކަމަކު އާއިލާ މީހުންނާ ގުޅޭނެ. ހުރިހާ ޚިދުމަތެއް މިތަނުން ލިބޭނެ. މިކަން މިކުރަނީ ޖަލީލުގެ ރައްކަލަކަށް" އޮފިސަރުގެ ވާހަކައަށް އަހަރެން ބޯޖަހާލީމެވެ.\nހިތަށް އެރިއެވެ. ދެން ދުވަހަކު ވެސް ވާހަކައެއް ނުލިޔާނަމެވެ. މިފަދަ ތުހުމަތެއް ޚިޔާލަކަށް ވެސް ނުގެންނާނަމެވެ. އަހަރެން ސަލާމަތްވިކަން ޔަގީން ކުރެވުމުން ހެއްދެވި ފަރާތަށް ޝުކުރު އަދާކުރެވުނެވެ. ޝުކުރުގެ ސަޖިދައެއް ޖެހުނެވެ. ނަމަވެސް ޚިޔާލީ ވާހަކައެއް ހަގީގަތަކަށް އެވީ ގޮތާމެދު އޮތް ބިރުވެރިކަން އަދިވެސް ހިތުގައި އެބަ އޮތެވެ. އެ ތުހުމަތު އަމިއްލަ ބޮލުގައި އެޅުނު ގޮތް ހަމަ ދެންމެ ވީކަމެއްހެން ހަނދާނުގައި އެބަ ހުއްޓެވެ.


Yameen, Adhurey sifa kurevvihaa anaroofatha? | Mihaaru\nކަރެކްޝަންސާއި ފުލުހުންގެ އޮފިސަރުންނާ އެކު ރައީސް ޔާމީން: މާފުށީ ޖަލުން އެމަނިކުފާނު މިއަދު މާލެ ގެނައީ ހައި ކޯޓުގެ އިސްތިއުނާފްގެ ޝަރީއަތަށް. --ފޮޓޯ: ނިޝާން އަލީ/މިހާރު\n28 ޖެނުއަރީ 2020 - 12:03 65 comments\nމި ތުހުމަތު ހޯމް މިނިސްޓަރު އިމްރާން އަބްދުﷲ ދޮގުކުރެއްވުމުން ވެސް އަދުރޭ ވަނީ ޔާމީނާ ގުޅޭ ގޮތުން އޭނާ ދެއްކެވި ވާހަކަ ތަކުރާރުކޮށް ދިފާއުކުރައްވައިފަ އެވެ. އަދުރޭ ވިދާޅުވަނީ އިމްރާން ހައްދަވަނީ ދޮގެއް ކަމަށެވެ.\nކުރީގެ ރައީސް އަބްދުﷲ ޔާމީނަށް ހުކުމް އިއްވި ދުވަހު، ކޯޓަށް ވަޑައިގަތުމަށް ގެކޮޅުން ނުކުމެވަޑައިގެން ސަޕޯޓަރުންނާ ސަލާން ކުރައްވަނީ. -- ފޮޓޯ: ނިޝާން އަލީ / މިހާރު\n"އިމްރާން ދޮގު ކުރެއްވިއަސް ނަޝީދު ދޮގު ކުރެއްވިއަސް އިބްރާހިމް މުހައްމަދު ސޯލިހް ދޮގު ކުރެއްވިއަސް އަޅުގަނޑުމެން އެކަން ގަބޫލެއް ނުކުރާނަން،" ޖަލުގައި ޔާމީނަށް ގަސްދުގައި އަނިޔާ ދެމުން ގެންދާ ކަމަށް ތުހުމަތުކުރައްވާ އަދުރޭ ވިދާޅުވި އެވެ.\nވަރަށް ޔަގީންކަމާ އެކު އޭނާ އެ ވާހަކަ ދައްކަވަމުން ގެންދަވަނިކޮށް ޔާމީން ހުންނެވި ގޮތް ނޫސްވެރިންނަށް މިއަދު ފެނުނެވެ. އިސްތިއުނާފް ޝަރީއަތަށް ހައި ކޯޓަށް، ކަރެކްޝަނަލް ސާވިސްގެ ދެ އޮފިސަރުންނާ އެކު ވަޑައިގެންނެވި ޔާމީންގެ ހަށިކޮޅުން އެފަދަ އަނަރޫފަކަމެއް ނުފެނެ އެވެ. އެހެން ގޮތަކަށް ބުނާ ނަމަ އެމަނިކުފާނު ހުންނެވީ، އަދުރޭ ސިފަކުރެއްވިހާ، "ހިކި، އަނަރޫފަވެފައެއް" ނޫނެވެ.\nއެކަމަކު މަނީ ލޯންޑަރިންގެ ކުށް ސާބިތުވެ ކްރިމިނަލް ކޯޓުން ހުކުމް އިއްވި ދުވަހަށް ވުރެ އެމަނިކުފާނު ފެންނަނީ ތަންކޮޅެއް ހިކިކޮށެވެ.\nބައެއް ނޫސްވެރިން ބުނާ ގޮތުގައި އާއިލީ ބައްދަލުވުންތަކާއި އަސާސީ ބޭނުންތަކަށް ބޭނުންވާ ސާމާނު ޔާމީނަށް ފޯރުކޮށްދޭން ހުރަސްއަޅާފައިވާ ކަމަށް އަދުރޭ ވިދާޅުވި ވާހަކައިގެ ހަގީގަތް ނޭނގުނަސް، އެމަނިކުފާނުގެ ހަށިކޮޅު އަނަރޫފަވެފައިވާ ކަމަށް ވިދާޅުވި ވާހަކަ ރަނގަޅެއް ނޫނެވެ!\nއެކަމަކު "ހިކި އަނަރޫފަވުން" އަދުރޭ މާނަކުރައްވާ ގޮތް ތަފާތުވުން އެކަށީގެންވެ އެވެ.\nޔާމީނާ ގުޅުވައި އަދުރޭ ދައްކަވާ ވާހަކަ ދިފާއުކުރައްވަމުން ގޮސް ރޭ ވަނީ ރާއްޖޭގެ އެންމެ ދޮގު ހައްދަވާ ބޭފުޅުންގެ ލިސްޓެއް ވެސް އިއުލާންކުރައްވައިފަ އެވެ. އޭނާގެ ލިސްޓުގެ ކުރީގައި އުޅުއްވަނީ ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ. ހޯމް މިނިސްޓަރު އިމްރާން އަބްދުﷲ އަށް ދެ ވަނަ ދެއްވި އިރު ތިން ވަނާގައި އުޅުއްވަނީ ރައީސް އިބްރާހިމް މުހައްމަދު ސޯލިހެވެ.\nއިތުރު ލިޔުންތައް ދިވެހި ސަރުކާރު ޕީޕީއެމް ކުރީގެ މެމްބަރު އަބްދުއްރަހީމް އަބްދުﷲ އިމްރާން އަބްދުﷲ، ހޯމް މިނިސްޓަރު ރައީސް އަބްދުﷲ ޔާމީން ކަރެކްޝަނަލް ސާވިސް ޕީޕީއެމް/ޕީއެންސީ އިއްތިހާދު


Burnley balikoh City dhevana ah - vNews.mv\nބާންލީ އާއި ސިޓީ ބައްދަލުކުރި މެޗުގެ ތެރެއިން ---\nބާންލީ ބަލިކޮށް ސިޓީ ދެވަނައަށް\nއިސްމާޢީލް ޝާހު (ކުޑަ ޝާހު) Burnley | 04 December 2019, 07:39\nއިނގިރޭސި ޕްރިމިއާ ލީގުގައި ރޭ ކުޅުނު މެޗުން ބާންލީ އަތުން ފަސޭހަކަމާއެކު 4-1 އިން މޮޅުވެ، ތާވަލުގެ ދެވަނައަށް މެންޗެސްޓާ ސިޓީ ޖެހިލިައިފި އެވެ.\nރޭގެ މޮޅާއެކު ސިޓީ ދެވަނައިގައި އޮތީ ކުޅުނު 15 މެޗުން 32 ޕޮއިންޓު ހޯދައިގެންނެވެ. ތިންވަނައިގައި އޮތް ލެސްޓާ ސިޓީއަށް 14 މެޗުން 32 ޕޮއިންޓް ވަނީ ލިބިފައެވެ. އެހެންކަމުން ލީގުގައި ވަޓްފޯޑް އަތުން މޮޅުވެގެން ދެވަނައަށް އަލުން އެރުމުގެ ފުރުސަތު ލެސްޓާއަށް އެބައޮތެވެ.\nރޭ ދަންވަރު ބާންލީގެ ދަނޑުގައި ކުޅުނު މެޗުގައި ސިޓީން ލީޑު ނަގާފައިވަނީ 24 ވަަނަ މިނެޓުގައެވެ. ޑޭވިޑް ސިލްވާގެ އެހީއާއެކު މި ގޯލް އެޓީމަށް ކާމިޔާބުކޮށްދިނީ ގަބްރިއެލް ޖީސޫސް އެވެ. އަދި ދެވަނަ ހާފު ފަށައިގެން ފަސްވަނަ މިނެޓުގައި ބެނާޑޯ ސިލްވާ ތަނަވަސްކޮށްދިން ފުރުސަތަކުން ޖީސޫސް ވަނީ ސިޓީގެ ދެވަނަ ގޯލް ޖަހާފައެވެ.\nމި މެޗުގައި ސިޓީގެ ފަރާތުން މޮޅު ކުޅުމެއް ފެނިގެންދިޔައިރު، 68 ވަނަ މިނެޓުގައި ރޮޑްރީ ވަނީ ސިޓީގެ ތިންވަނަ ގޯލް ކާމިޔާބުކޮށްދީފައެވެ. އަދި ސިޓީގެ ހަތަރުވަނަ ގޯލް 87 ވަނަ މިނެޓުގައި ޖަހައިދިނީ އަލްޖީރިއާގެ ފޯވާޑް ރިޔާދު މާރޭޒް އެވެ. މިއީ ޕްރިމިއާ ލީގުގައި މާރޭޒް ކާމިޔާބުކުރި 50 ވަނަ ގޯލެވެ. މި މެޗުގައި ބާންލީން ޖެހި ހަމައެކަނި ގޯލް 89 ވަނަ މިނެޓުގައި ކާމިޔާބުކޮށްދިނީ ރޮބީ ބްރަޑީ އެވެ.\nލީގުގައި ރޭ ކުޅުނު މެޗުން ސިޓީ މޮޅެއް ހޯދިއިރު، މިރޭވެސް ޕްރިމިއާ ލީގުގައި މުހިންމު މެޗުތަކެއް ކުޅުމަށް ވަނީ ހަމަޖެހިފައެވެ. އެގޮތުން މިރޭ ލިވަޕޫލް އާއި އެވަޓަން ބައްދަލުކުރާއިރު، ޗެލްސީން ނުކުންނާނީ އެސްޓަން ވިލާއާ ދެކޮޅަށެވެ. އަދި މިރޭ މެންޗެސްޓާ ޔުނައިޓެޑާއި ޓޮޓެންހަމްވެސް ބައްދަލުކުރާނެ އެވެ.


Huhdha Nethi Beyrah Nikunna Nama 5,000 Rufiyaa Aa Hama Ah Joorimanaa Kuranee\nހުއްދަ ނެތި ބޭރަށް ނިކުންނަ ނަމަ 5،000އާ ހަމައަށް ޖޫރިމަނާ ކުރަނީ\nހދ. ކުޅުދުއްފުށި ސިޓީގައި މިހާރު ހިންގަމުން އަންނަ ކާފިއުގައި ހުއްދަ ނެތި ބޭރަށް ނިކުންނަ ނަމަ 5،000 ރުފިޔާއާ ހައަމަށް ޖޫރިމަނާ ކުރެވިދާނެ ކަމަށް ކުޅުދުއްފުށީ ސިޓީ ކައުންސިލުން ބުނެފިއެވެ.\nކުޅުދުއްފުށީގައި ކާފިއުއާ އެކު ރަށްވެސް ވަނީ ލޮކްޑައުން ކޮށްފައެވެ. ލޮކްޑައުން ކޮށްފައިވަނީ 72 ގަޑިއިރަށެވެ.\nކުޅުދުއްފުށި ކައުންސިލުން އިއްޔެ ނެރުނު އިއުލާނެއްގައި ބުނެފައި ވަނީ ކާފިއު އިއުލާންކޮށްފައިވާ މުއްދަތުގައި ހުއްދަ ނެތި ބޭރަށް ނުކުމެ އުޅުމަކީ މަނާ ކަމެއް ކަމަށެވެ. އަދި އަންގާފައިވާ އެންގުންތަކަށް ބޯ ނުލަނބާ ފަރާތްތަކަށް ގާނޫނީ ފިޔަވަޅުތައް އަޅަމުން ގެންދާނެ ކަމަށް ކުޅުދުއްފުށި ސިޓީ ކައުންސިލުގެ އިއުލާނުގައި ބުނެފައިވެއެވެ.\nކުޅުދުއްފުށި ިސޓީ ކައުންސިލުން ބުނީ އެ ސިޓީގައި ހިންގަމުން އަންނަ ކާފިއު އަދި އެރަށުގައި ކޮށްފައިވާ ލޮކްޑައުންގެ އުސޫލުތަކާއި ހިލާފަށް އަމަލު ކުރާ ފަރާތްތަކުން ލާމަރުކަޒީ ގާނޫނުގެ ދަށުން ކައުންސިލުން ކުރާ އަމުރަށް ނުކިޔަމަންތެރިވާ ފަރާތްތަކާއި މެދު އަދަބެއްގެ ގޮތުގައި މައްސަލައިގެ ކުޑަ ބޮޑުމިނަށް ބަލައި 500 ރުފިޔާ އާއި 5000 ރުފިޔާއާ ދެމެދުގެ އަދަދުކަން ޖޫރިމަނާ ކުރުމަށް ލިބިދޭ ބާރުގެ ދަށުން އަމަލު ކުރުމުގެ އިހްތިޔާރު ކައުންސިލަށް ލިބިފައިވާ ކަމަށެވެ.\nކުޅުދުއްފުށި ސިޓީ ލޮކްޑައުން ކޮށްފައި ވަނީ އެއްވެސް ހާލަތެއްގައި ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އެކަން އެގޮތަށް ކުރުމަށް އަންގައިގެނެއް ނޫނެވެ. އެހެންނަމަވެސް ހއ. އުލިގަމުގައި ހުރި މީހެއްގެ ގައިން ކޮވިޑް19 ފެނިފައިވުމާއި ގުޅިގެން ހއ. އަދި ހދ. އަތޮޅުގެ ގިނަ ރަށްތަކަކަށް ވަނީ ބިރުވެރިކަން އުފެދިފައެވެ. ކުޅުދުއްފުށި ސިޓީގައި ކާފިއު ހިންގާ ސިޓީ ލޮކްޑައުން ކޮށްފައިވަނީ އެ ސަބަބާއި ގުޅިގެންނެވެ.\nއުލިގަމުން ކޮވިޑް19 އަށް ޕޮޒިޓިވްވި މީހާއާ ގުޅިގެން އުލިގަމުވެސް ހިމެނޭ ގޮތުން ހއ. މާރަންދޫއާ ހދ. ނޮޅިވަރަމްއާ ހދ. ވައިކަރަދޫއާ ހދ. ހިރިމަރަދޫއާ ހއ. ހޯރަފުށްޓާއި ހއ. ތުރާކުނާއި ހއ. ތަކަންދޫއާ ހއ. އިހަވަންދޫ ވަނީ މޮނީޓަރިންގެ ހާލަތަށް ގެނެސްފައެވެ. އުލިގަމުން ޕޮޒިޓިވްވި މީހާއާ 131 ފަރާތެއް ކޮންޓެކްޓުވެފައިވެއެވެ. އުލިގަމުން ޕޮޒިޓިވްވި މީހާގެ ކޮންޓެކްޓެއް ކޮވިޑް19 އަށް ވަނީ އިއްޔެ ޕޮޒިޓިވްވެސް ވެފައެވެ.


ޔުކްރޭނާ ބެހޭ ވާހަކަދެއްކުންތައް ބަންދުވެފައިވާ މަގެއްމައްޗަށް ނުކުމެ ހަނގުރާމައިގެ ޑަނޑޫރާ ޖަހައިފި |\nޔުކްރޭނާ ބެހޭ ވާހަކަދެއްކުންތައް ބަންދުވެފައިވާ މަގެއްމައްޗަށް ނުކުމެ ހަނގުރާމައިގެ ޑަނޑޫރާ ޖަހައިފި\nޔުކްރޭން މަސްއަލަ ޑިޕްލޮމެޓިކް ވަސީލަތްތަކުން ޙައްލު ކުރުމުގެ މަސައްކަތް މޮސްކޯއިން ހުއްޓައިނުލައި ކުރަމުންދާ ކަމަށް ބުނިނަމަވެސް ރަޝިޔާއިން ޢަސްކަރީ ޚިޔާރަށް ތައްޔާރުވަމުންދާ ކަމަށް ޕޯލެންޑްގެ ޚާރިޖީ ވަޒީރު ރޭ ވިދާޅުވެއްޖެއެވެ. އޭނާ ވިދާޅުވިގޮތުގައި ޔޫރަޕާ މިހާރު ވަނީ ހަނގުރާމައެއްގެ ބިރާ ކުރިމަތިވެފައެވެ. ޔުކްރޭނުގެ މަސްއަލައިގައި ރަޝިޔާއާއި ހުޅަނގުގެ ގުޅުންތައް ދަނީ އިތުރަށް ނުތަނަވަސްވަމުންނެވެ.\nޔުކްރޭން – ރަޝިޔާ ސަރަޙައްދީ ރޮގު ކައިރިއަށް ރަޝިޔާގެ ލައްކައެއްހާ ސިފައިން ޖަމާކުރުމާ ވިދިގެން ވައިޓްހައުސް ބުނާގޮތުގައި ރަޝިޔާއިން ޔުކްރޭނަށް އަރައިފާނެކަމުގެ ބިރު ވަރަށް ބޮޑުވެއްޖެއެވެ. ވޮޝިންގްޓަން ބުނާގޮތުގައި މޮސްކޯއިން މިހާރު ދަނީ ޔުކްރޭނަށް ޙަމަލާއެއް ދިނުމަށް ޓަކައި ކޮންމެވެސް ބަހަނާތަކެއް އުފެއްދުމަށް މަސައްކަތް ކުރަމުންނެވެ.\nޕެންޓަގަންގެ ތަރްޖަމާނު ހާމަކުރެއްވިގޮތުގައި އެމެރިކާގެ ދިފާޢީ ވަޒީރު ލުވިޑް އޮސްޓިން ޔުކްރޭނުގެ ދިފާޢީ ވަޒީރު އޮލެކްސީ ރިޒްނިންކޯފާ ރޭ ފޯނުން ބައްދަލު ކުރެއްވިއެވެ. އޮސްޓިން ވިދާޅުވިއެވެ. "ރަޝިޔާ ސިފައިން ޔުކްރޭން- ރަޝިޔާ ސަރަޙައްދީ ރޮނގު ކައިރިއަށް ޖަމާކުރާޖަމާކުރުމަށް އެއްވެސް ބަހާނަޢެއް ނެތެވެ." އޮސްޓިންގެ ވާހަކަފުޅުގައި ޔުކްރޭންގެ ސިޔާދަތަށާއި ބިމުގެ އެކަތިގަނޑުކަމަށް ވޮޝިންގްޓަނުން ވަރަށް އިސްކަންދޭނެއެވެ. ޔުކްރޭނަށް މިހާރު އެމެރިކާއިން ދެމުންގެންދާ ދިފާޢީ އެހީތަކަކީ މި ކަމަށް ދަލީލުކޮށްދޭ ކަމެއްކަމަށް އޮސްޓިން ވިދާޅުވިއެވެ. ޔުކްރޭނުގެ ދިފާޢީ ވަޒީރު ދެއްކެވި ވާހަކަފުޅުތަކާ ބެހޭގޮތުން ނޫސްވެރީންނަށް ދެއްވި މަޢުލޫމާތުގައި އެމެރިކާއިން ދޭ އެހީގެ ބާވަތްތައް ހާމައެއް ނުކުރައްވައެވެ. ޕެންޓަގަނުން ބުނިގޮތުގައި ޔުކްރޭނުގެ އަމިއްލަ ނަފްސުގެ ދިފާޢުގައި އަޅަމުންދާ އެންމެހާ ފިޔަވަޅުތަކަށް ވޮޝިންގްޓަނުގެ ތާއީދު އޮންނާނެއެވެ.\nއެމެރިކާއިން ވަނީ ޔުކްރޭނަށް ލުއި ހަތިޔާރާއި ފޯރިމެރުމަށް ބޭނުންވާ ދުވެލި ބާރު ލޯންޗްތަކާއި އާޓިލަރީ ހަތިޔާރާ އިދިކޮޅު މިސައިލްތައް ދީފައެވެ. އެމެރިކާގެ ކޮންގްރެސްއިން ދަނީ ޔުކްރޭނަށް ބޮޑެތި އެހީތައް ދިނުމަށް ގޮވައިލަމުންނެވެ.


License neh kudhin ah maafu: Mee ves vaahaka eh!\nރައީސް ސޯލިހު: ޖޫރިމަނާ މާފު ކުރުމަށް ފާޑު ކިޔުން އަމާޒުވި --\n"އަހަރެންގެ ބައްޕަ ވެސް އަދި ބޮޑުދައިތައެއް ވެސް މަރުވީ 18 އަހަރު ނުވާ ކުއްޖެއް ސައިކަލް ދުއްވުމުގެ ތެރޭގައި ހިނގި އެކްސިޑެންޓެއްގެ ތެރޭގައި،" މީހަކު ސޯޝަލް މީޑިއާގައި ލިޔެފައިވެއެވެ. މި ވާހަކައެއް އޭނާ، ސޯޝަލް މީޑިއާގައި ހިއްސާ ކުރުމަށް މަޖުބޫރު ކުރުވީ ރައީސް އިބްރާހިމް މުހައްމަދު ސޯލިހެވެ. ރައީސް ސޯލިހު އަރުއްވާ ދެއްކެވި މޮޅު ވާހަކަފުޅެއްގެ ސަބަބުންނެވެ.\nއެމްޑީޕީގެ ބައްދަލުވުމެއްގެ ތެރޭގައި ރައީސް ސޯލިހު ވަނީ 18 އަހަރު ނުވެ، ވެހިކަލް ދުއްވުމުގެ ލައިސެންސް ނެތި ސައިކަލް ދުއްވުމުގެ ސަބަބުން ކޮށްފައިވާ ޖޫރިމަނާތައް މާފު ކުރައްވާނެ ކަމަށް ވިދާޅުވެފައެވެ. ރައީސް ސޯލިހު އެކަން ނެންގެވީ ވަރަށް އާދައިގެ ކަމެއްގެ ގޮތުގައެވެ. ރައީސް ވިދާޅުވީ އެ ކުދިންނަށް ލައިސެންސް ނެތި ސައިކަލް "ދުއްވުނީ" ކަމަށެވެ. އޭގެ ސަބަބުން ޖޫރިމަނާކޮށްފައިވުމަކީ އިންސާފެއް ނޫން ކަމަށެވެ. ބައެއް ކުދިން އެއް ލައްކަ ރުފިޔާއިން ވެސް ޖޫރިމަނާކޮށްފައިވާ ކަމެވެ. އެ ކުދިންނަށް އެ ދެއްކޭނެ ގޮތެއް ނޯންނާނެ ކަމެވެ.\nއެ ޖޫރިމަނާއެއްގެ ސަބަބުން ބައެއް ކުދިންނަށް ކައިވެނި ނުކުރެވި ތިބި ކަމަށް ވެސް ރައީސް އެ ރޭ ވިދާޅުވިއެވެ. ނަމަވެސް ރައީސްއަށް އެއީ މައުލޫމާތުގެ ބޮޑު ކުށެކެވެ. ފެމެލީ ކޯޓުން ވެސް ޔަގީންކޮށްދޭ ގޮތުގައި ޓްރެފިކް ޖޫރިމަނާއެއް އޮވެގެން ކައިވެނި ނުކުރެވިއެއް ނޯންނާނެއެވެ. ކައިވެނީގެ ކުރިން ޖޫރިމަނާއެއް އޮތްތޯއެއް ކޯޓަކުން ނުބަލައެވެ. ނަމަވެސް މި ތަނުގައި ރައީސްއަށް އެވަރުގެ މައުލޫމާތެއް ނޭނގުނު ވާހަކައެއް ނޫނެވެ. ރައީސް އާދައިގެ ގޮތެއްގައި ނެންގެވި ކަމުގެ ބޮޑު ވާހަކައެވެ.\nލައިސެންސް ނެތި ސައިކަލް ދުއްވުމަކީ ދެން ކުދިންނަށް ކުރެވޭ ކަމެއްގެ ގޮތުގައި ވިދާޅުވެ، ހެޔޮފުޅު ކަމެއްގެ ގޮތުގައި އެ ޖޫރިމަނާ މާފު ކުރުމުގެ ވާހަކަ ރައީސް ދައްކަވަމުން ގެންދަވަނިކޮށް އެމްޑީޕީގެ ރައީސް މުހައްމަދު ނަޝީދު، ރައީސްއަށް އިޝާރާތެއް ކުރައްވާ ކަމެއް ފާހަގަ ކުރެއްވިއެވެ. އޭގެ ފަހުން ރައީސްގެ ވާހަކައިގެ ރާގު ބަދަލު ކުރައްވައި ލައިސެންސް ނެތި ދުއްވުމަކީ ކޮށްގެންވާނެ ކަމެއް ނޫން ކަމަށް ވެސް ދޭހަ ކުރެއްވިއެވެ. ނަމަވެސް އޭރު ވަނީ ވިދާޅުވާން އޮތް އެތި ވިދާޅުވެފައެވެ.\nރައީސް ސޯލިހުގެ އެ ވާހަކަފުޅާއި ޖޫރިމަނާގެ މާފުވެގެން ދާނީ ލައިސެންސް ނެތި ނުވަތަ 18 އަހަރު ނުވެ، ސައިކަލް ދުއްވުމަށް ދެވޭ ބޮޑު ހިތްވަރަކަށެވެ. މަގުމަތީ ނުރައްކަލަށެވެ. އަށާރަ އަހަރު ނުވާ ކުޑަ ކުއްޖަކު ސައިކަލަކަށް އަރާ މަގު މައްޗަށް ނުކުންނަ ކޮންމެ ފަހަރަކީ އެތައް ބަޔަކަށް ނުރައްކަލެވެ. މަގުގެ ތަޖުރިބާ ނެތް، މަގުމަތީ ގަވައިދުތައް ވެސް ރަނގަޅަށް ނޭނގެއެވެ. އެފަދަ ކުދިންގެ އެކްސިޑެންޓްތައް ވެސް ގިނައީ އެހެންވެއެވެ.\nލައިސެންސް ނެތި، ހާއްސަކޮށް 18 އަހަރު ނުވެ ސައިކަލް ދުއްވުމަކީ ކުށެކެވެ. އަދަބު އޮތް ކުށެކެވެ. އެ އުމުރުގެ ކުދިންނަކީ ބެލެނިވެރިކަމުގެ ދަށުގައި ތިބޭ ބަޔަކަށް ވެސް ވާއިރު އެ އުމުރުގައި ކުރާ ޖޫރިމަނާތަކަކީ ވެސް ސީދާ އެ ކުދިންގެ ބޮލުގައި އެޅޭ އެއްޗެއް ނޫނެވެ. ވީއިރު އެ ކުދިންނަށް އެ ދެއްކޭނެ ގޮތެއް ނެތް ކަމަށް ބުނެ، ޖޫރިމަނާތައް މާފު ކުރުމަކީ ބޮޑު ގޯހެކެވެ. އޭގެ ބަދަލުގައި ނަސޭހަތްތެރިވާންވީ އެކަން ނުކުރުމަށެވެ. އެ ފުރުސަތު ބެލެނިވެރިން ވެސް ނުދިނުމަށެވެ. ހިތްވަރު ދެއްވަންވީ އެކަމަކަށެވެ.\nޓްރެފިކް ޖޫރިމަނާއާ ހެދި ރައީސް ސޯލިހު ކަންބޮޑުވެވަޑައިގަންނަވަން ޖެހޭނަމަ، ވާންވީ ޕާކިން ވައިލޭޝަން ޖޫރިމަނާއާމެދުއެވެ. ޕާކް ކުރާނެ ތަނެއް ނުދައްކާ ޖޫރިމަނާ ނުކުރުމަކީ ރައީސް ސޯލިހުގެ ރިޔާސީ ވައުދެއް ވެސްމެއެވެ. ނަމަވެސް މިހާރު ވެސް އެ ޖޫރިމަނާ ކުރާ މިންވަރު އިތުރެވެ. ކޮންމެ ފަހަރަކު 700 ރުފިޔާއެވެ. ޕާކިން ޒޯނު ކިރިޔާ ނެއްޓި ހުއްޓަސް، ޕާކް ކުރާނެ ތަނެއް އެއްގޮތަކަށް ނެތިގެން ޕާކިން ޒޯނުގައި ބެހެއްޓިޔަސް، ފިހާރައެއް ކުރިމަތީ ކުޑަ އިރުކޮޅަކަށް ސައިކަލް ބަހައްޓާލިޔަސް އެ ޖޫރިމަނާއެއް ކުރެއެވެ. ނަމަވެސް ޕާކް ކުރުމުގައި މީހަކު ހަދާ މިފަދަ ގޯހަކުން މީހެއްގެ ފުރާނަ ނުރައްކަލެއްގެ ތެރެއަށް ނުވެއްޓެއެވެ. އެހެންވީއިރު މި ޖޫރިމަނާ މާފު ކުރުމާއި ލައިސެންސް ނެތި ދުއްވައިގެން ކޮށްފައިވާ ޖޫރިމަނާތައް މާފު ކުރުން ވަރަށް ތަފާތެވެ.\nމަގުމަތީގެ ރައްކާތެރިކަމަށް ފުލުހުން ވެސް ދަނީ މަސައްކަތްތަކެއް ކުރަމުންނެވެ. އެގޮތުން 18 އަހަރު ނުވާ ކުދިން ހުއްޓުވައި އެ ކުދިން ޖޫރިމަނާ ކުރުމަކީ އެގޮތުގެ މަތިން ކުރަމުން އަންނަ ކަމެކެވެ. މާލޭގައި މިހާރު ތޮއްޖެހި އޮންނައިރު އެ މަސައްކަތަކީ ފުލުހުންނަށް ވެސް ފަސޭހަ ކަމަކަށް ނުވާނެއެވެ. ނަމަވެސް މަގުމަތީ ސަލާމަތަށް ކުރަން ޖެހޭ ކަމެކެވެ. ވީއިރު އެ ބުރަ މަސައްކަތުގެ ނަތީޖާއެއް ނެރުމުގެ ބަދަލުގައި އޭގައި ކޮޅުފައިން ޖެހުމަކީ ވެސް ކޮންމެ ހަމައެއް ކަމެއް ހެއްޔެވެ؟ މިއީ ރައީސް ހަމަ ހުންނަވައި ވިދާޅުވާން ޖެހޭ ފަދަ ވާހަކަތަކެއް ނޫނެވެ. ކަމެއްގެ ދެކޮޅާއި އޭގެ ނަތީޖާއާމެދު ރައީސްގެ ހައިސިއްޔަތުން މާބޮޑަށް ވިސްނަވަން ޖެހޭނެ ކަމަށް ގަބޫލު ކުރެވެއެވެ.


އެ ހަނދާންތައް ނުފިލާނޭ – ދިވެހި ނޫސް\nHome ⁄ ވާހަކަ ⁄ އެ ހަނދާންތައް ނުފިލާނޭ\nއެ ހަނދާންތައް ނުފިލާނޭ\nނޯޓް؛ މިއީ ހަޤީޤީ ހާދިސާއެއްގެ މައްޗަށް ބިނާކޮށް ލިޔެފައިވާ ޚިޔާލީ ވާހަކައެކެވެ. އެހެންކަމުން އަޅުގަނޑުގެ އަމިއްލަ ޚިޔާލަށް ބައެއް ކަންކަން ބަދަލުކޮށްފައި ހުންނާނެވެ. ނޮޅިވަރަންފަރުން ފުރައިގެން ހދ. ހަނިމާދޫއަށް 10 މީހުންނާއި އެކު ދަތުރުކުރި ލޯންޗު ބަންޑުން ޖަހާލި ހާދިސާގައި ނިޔާވި5މީހުންނަށް މާތްﷲ ސުވަރުގޭގެ ދާއިމީ ނިއުމަތް މިންވަރު ކޮށްދެއްވުމަށް އެދި ދުޢާ ކުރަމެވެ. އަދި މިފަދަ ހިތާމަވެރި ހާދިސާތައް މަދުކުރުމަށް ހުރިހާ ފަރާތްތަކުން ވެސް މޫސުމަށް ފަރުވާތެރިވެގެން ކަނޑު ދަތުރުފަތުރު ކުރުމަށް ޚާއްޞަ ސަމާލުކަމެއް ދެއްވުމަށް ނަޞޭހަތްތެރިވަމެވެ. ޝުކުރިއްޔާ..\nހަވީރުގެ ފިނިފިނި ވައި ބާނިތަކުން ހަނާ އަޅަމުން ދިޔަ ނޮޅިވަރަންފަރުން ފެންނަމުން ދިޔައީ އަމާންކަމާއި ހިމޭންކަމެވެ. ރުށްތަކުގެ ފަންތައް ރީތި ފަރި ހަރަކާތްތަކާއި އެކު ނަށަމުން ދިޔައިރު އުޑުމަތީގެ ކުލަވަރު ދިޔައީ އުޖާލާ ވަމުންނެވެ. ރަން ރީނދޫ ކުލައިން ވިލާތައް ޒީނަތްތެރި ވަމުން ދިޔައީ އަޒަލިއްޔަ ޤާނޫނުގެ އެންމެ ފުރިހަމަ ގޮތުގައެވެ. އެ ހިތްގައިމު މަންޒަރަށް ބަލަމުން ރައިއާ ގެންދިޔައީ ފޯނުން އޭނާގެ ފިރިމީހާ ކަމުގައިވާ އަނޫފް އާއި ވާހަކަ ދައްކަމުންނެވެ.\n“ދަރިފުޅާ.. އާދޭ ބައްޕި އާއި ވާހަކަ ދައްކަން..” ގޭގެ ބޭރު ޖޯލީގައި އިށީނދެގެން އިން ރައިއާ އޭނާގެ3އަހަރުގެ ދަރިފުޅު ޒިލީގެ އަތަށް ފޯނު ދިއްކޮށްލިއެވެ.\n“ބައްޕީ… ޒިލީ ދާނަން ބައްޕި ގާތަށް… ޓްމޯރޯގަ….” ޒިލީގެ ޅަ އަޑުން ވަރަށް ލޯބިކޮށް އޭނާގެ ބައްޕަ އާއި ވާހަކަ ދައްކަމުން ދިޔައެވެ. ޒިލީ އާއި ފޯނުން ވާހަކަ ދެއްކުމަށްފަހު އަނޫފް ފޯނު ބޭއްވީ މަޣުރިބު ނަމާދަށް ބަންގި ގޮވުމުންނެވެ. ޒިލީ އުރާލައިގެން ރައިއާ އަވަސްވެ ގަތީ ގޭތެރެއަށް ވަންނާށެވެ. އެވަގުތު ރައިއާގެ ބައްޕަ އަހުމަދުފުޅު މިސްކިތަށް ދިޔުމަށްޓަކައި ގެއިން ނިކުންނަނީއެވެ.\n“ކާފަގެ ދޫނީ… ކާފަ މިދަނީ ނަމާދަށް އެނގޭ… ކާފަގެ ދޫނިކޮޅު ވެސް އަވަހަށް ދޭ މަންމި އާއި އެކު ނަމާދުކުރަން..” ޒިލީގެ ކޮލުގައި ވަރަށް ލޯތްބާއި އެކު ހިފައިލަމުން އަހުމަދުފުޅު ގެއިން ނިކުތެވެ.\nގަޑީގެ ސިކުންތު ކަށި އޭގެ އެންމެ ހަލުވި ދުވެލީގައި ދުވަމުން ގޮސް ރޭގަނޑު 8 ޖަހައިފިއެވެ. އިޝާ ނަމާދު އިމާމުވެ ކުރުމަށްފަހު، އަހުމަދުފުޅު ގެއަށް ވަދެގެން އައި އިރު ސިޓިންގރޫމްގައި ރައިއާގެ އުނގުގައި ޒިލީ އިނެވެ. ރައިއާގެ ގާތުގައި އަހުމަދުފުޅު ގެ އަންހެނުން އައިޝާމަނިކެ ވެސް އިނެވެ.\n“އަހުމަދު ކާން ވީނު؟” އައިޝާމަނިކެ އަހުމަދުފުޅަށް ބަލައިލަމުން ބުނެލިއެވެ.\n“އާނ. ހަމަ ކާންވީ… ދަރިފުޅުމެން ކައިފިންތަ؟” އަހުމަދުފުޅު ކާގެ އާއި ދިމާލަށް ހިނގައިގަންނަމުން ރައިއާއަށް ބަލައިލިއެވެ.\n“ދެންމެ ޒިލީއަށް ކާންދީ ނިންމާފަ އަހަރެން ވެސް ކައިފިން….” ރައިއާ އޭނާގެ ބައްޕަ ކުރި ސުވާލަށް ޖަވާބު ދިނެވެ.\nއަހުމަދުފުޅު ކައި ނިމިގެން ކާގެއިން ނިކުތް އިރު ވެސް ރައިއާ އިނީ ސިޓިންގރޫމްގަ އެވެ. ރައިއާގެ އުނގުގައި ޒިލީ އިނީ އޭނާގެ ބައްޕަ އާއި ވާހަކަދައްކާށެވެ.\n“ދަރިފުޅާ… ދަތުރަށް ތައްޔާރު ވެ ނިމުނީތަ؟؟ މާދަމާ ހެނދުނު 1130 ގަ ފުރުން އޮތީ..” ރައިއާގެ ގާތުގައި އިށީނދެ ދުފާ އެތިކޮޅެއް އަނގަޔަށް އަޅައިލަމުން އަހުމަދުފުޅު ބުނެލިއެވެ.\n“އާނ ބައްޕާ… ދަތުރަށް ރެޑީ ކޮށްފަ ހުންނާނީ…. މިރޭ ޒިލީއަށް ނުވެސް ނިދޭނެ ކަން ނޭނގެ… ޒިލީގެ ބައްޕި ގާތަށް ދެވޭތީ ވަރަށް ހެޕީވެފަ… މިހާރު ވެސް ބައްޕި އަށް ގުޅައިގެން އެއިނީ… ދޯ ދަރިފުޅާ؟” ރައިއާ ހީނލަމުން ޒިލީގެ ކޮލަށް ބޮސްދީ، އަހުމަދުފުޅަށް ބަލައިލިއެވެ.\n“މީ ހަމަ ކާފައަށް ލިބިފަ ހުރި ރަންގަނޑެއް… ޖަވާހިރެއް…. ކާފަ ދެން ދަނީ ނިދަން… ބައްޕިއަށް ކާފަގެ ސަލާމް ބުނާތި އެނގޭ ކާފަގެ ދޫނީ…” ޒިލީއަށް ލޯބިކޮށްލަމުން އަހުމަދުފުޅު ވަނީ އޭނާގެ ކޮޓަރިއަށެވެ.\nޒިލީ އެތައް އިރަކު ފޫހި ކަމެއް ނެތި އޭނާގެ ބައްޕައަށް މަދަހަ އާއި ލަވަތައް ކިޔައިދެމުން ދިޔައެވެ. ތަފާތު އެކި ވާހަކަތައް އެ ކުޑަކުޑަ އަނގައިން ބޭރު ކުރަމުން ގެންދިޔައެވެ. އަނޫފް ވެސް އޭނާގެ ދަރިފުޅުގެ ވާހަކަތައް ވަރަށް އަޑުއަހާ ހިތުން އަޑުއަހަމުން ދިޔައެވެ. އެފަދަ ލޯބި ދަރިއެއް ޤުދުރަތުން އަނޫފަށް ދެއްވީތީ ޝުކުރު ކުރާ ޙާލުގައެވެ. އަނޫފްއާއި ވާހަކަ ދައްކަމުން ދަނިކޮށް ޒިލީއަށް ނިދިއްޖެއެވެ.\n“އަނޫފް… ހެހެ.. ޒިލީ އެ ނިދީ… ދެން ރައި ވެސް މިދަނީ ނިދަން… އަނޫފް ވެސް ނިދާލާ.. މާދަމާ ދިމާވާނެއްނު… ދިމާވީމަ ވަރަށް ބާރަށް ބައްދާލަން ބޭނުން… ވަރަށް ލޯބިވޭ..” ރައިއާގެ ހިތުގައި އޮތް ލޯބި ފޯނުން އޭނާގެ ފިރިމީހާގެ ހިތަށް ބަންޑުން ކޮށްލި އެވެ.\n“އަހަރެން މާ ލޯބިވޭ… ރައި އަށް ވަރަށް ލޯބި ހަގްއެއް މާދަމާ ދޭނަން… ގްޑް ނައިޓް….” އަނޫފް ފޯނު ބޭއްވުމާއި އެކު ރައިއާ އަވަސްވެ ގަތީ ކޮޓަރިއަށް ވަދެ ނިދޭތޯއެވެ.\nގަދަ ނިދީގައި އޮތް ރައިއާ އަށް އޭނާގެ ދެލޯ ހުޅުވާލެވުނީ ފަތިސް ނަމާދުގެ ބަންގީގެ އަޑަށެވެ. ދެލޮލުގައި އަތް އުނގުޅަމުން ރަނގަޅަށް ދެލޯ ހުޅުވާލުމާއި އެކު ރައިއާއަށް އިވެން ފެށީ ބޯކޮށް ވާރޭ ވެހެމުންދާ އަޑެވެ. އެނދުގައި ދެ ފަރާތަށް ފުރޮޅިލުމަށް ފަހު ރައިއާ އެނދުން ތެދުވެ ވުޟޫކުރުމަށް ފާޚާނާއަށް ވަނެވެ. ފަތިސް ނަމާދުކޮށް ލައިގެން ރައިއާ ނިކުތީ ސިޓީންގރޫމަށެވެ.\n“ދޮންބޭ..” ސިޓިންގރޫމްގެ ސޯފާގައި އިން ޒާހިރަށް ބަލައިލަމުން ރައިއާ ވާހަކަދެއްކިއެވެ.\n“ރައިއާ ކޮއްކޯ…. މިއަދު ފުރަންތަ؟؟ ކޮބާ ބައްޕަ؟؟” ޒާހިރު ވެސް ރައިއާ އަށް ބަލައިލަމުން ވާހަކަދައްކަން ފެށިއެވެ.\n“ބައްޕަ މިސްކިތުގަ ކަންނޭނގެ… ހާދަ ވިއްސާރައޭ ދޯ ދޮންބޭ…؟ ވައި ވެސް ވަރަށް ގަދަ… އަހަރެންނަށް ނުކުރޭނެ މިހާ ގަދަ އިރު ޒިލީ ގޮވައިގެން ކަނޑު މައްޗަށް އަރާކަށް..” ގޭގެ ބޭރު ބަލައިލަމުން ވަރަށް ބިރުން ހުރެ ރައިއާ ބުނެލިއެވެ.\n“އެ ރަނގަޅުވާނޭ… އެންމެ 10 މިނެޓް ވަރު ވާނީ…. ދޮންބެ ވެސް ކޮއްކޮ އާއި އެކު ދާނަމޭ.. އެންމެ ރަނގަޅެއްނު…” ޒާހިރުގެ އަނގަމަތިން ހިނިތުންވުމެއް ވެރިކޮށްލި އެވެ. ރައިއާ ވަރަށް އުނދަގުލުން ހަމަޖެހުމުގެ ނޭވާއެއް ލެވޭތޯ މަސައްކަތް ކުރިއެވެ.\nއެވަގުތު ގޭތެރެއަށް ދުވަމުން ކަހަލަ ގޮތަކަށް އަހުމަދުފުޅު އައިސް ވަނެވެ. އަހުމަދުފުޅު ވަނީ ތެމި ފޯވެފައެވެ.\n“ވަރަށް ވިއްސާރަ…” ދިގުކޮށް ނޭވާ ލަމުން އަހުމަދުފުޅު ބަލައިލީ ޒާހިރާއި ރައިއާގެ މޫނަށެވެ.\n“ތިވާހަކަ ރައިއާ ކޮއްކޮ ވެސް ދައްކައިފި… ބޮޑުބޭ…. އަހަރެންވެސް ދާ ގޮތަށް މި ނިންމީ އެނގޭ..” ޒާހިރު ސޯފާއިން ތެދުވިއެވެ.\n“ނޫން… ޒާހިރު މަޑުކުރޭ…. އިރާދަކުރެއްވިއްޔާ ހުރިހާ ކަމެއް ވެސް ރަނގަޅުވާނެ…” އަހުމަދުފުޅު ޒާހިރުގެ ނިންމުމާއި ދެކޮޅު ހެދިއެވެ. އަހުމަދުފުޅުގެ ނިންމުމަށް އިތުރު އެއްޗެއް ބުނާކަށް ޒާހިރު ބޭނުމެއް ނުވިއެވެ. ޒާހިރު ދެކެނީ އަހުމަދުފުޅަކީ އޭނާގެ ބައްޕަ ފަދަ މީހެއްގެ ގޮތުގައެވެ.\nދުވާލުގެ ވަގުތެއް ކަމަކު މުޅި ރަށުތެރެ ވަނީ އަނދިރިވެފައެވެ. ކަޅު ބޯ ވިލާތަކުން މުޅި ހަސްތީ ވަނީ ބައްދާލާފައެވެ. ވައި ބާނިތަކުގެ އަސަރު ވަރަށް ގަދައެވެ. ހަނިމާދޫއަށް ދިޔުމަށްޓަކައި ރައިއާގެ އާއިލާ ބަނދަރު މަތީގައި ތިބި އިރު ވެސް ޖެހެމުން ދާ ވައިރޯޅިތަކުން ހީވަނީ ހަމަ ދެންމެ ދެންމެ އެންމެން އުދުހިގެން ގޮސްދާނެ ހެންނެވެ. ރައިއާ ގަޑިއަށް ބަލައިލަމުން ލޯންޗާއި ދިމާލަށް ހިނގައިގަތެވެ. އޭރު ގަނޑިން 11:25 ވަނީއެވެ.\n“ކީއްކުރަން މި ގަޑީ ތި ފުރަނީ؟؟ މީ އެއްގޮތަކަށް ވެސް ފުރާ ކަހަލަ ދުވަހެއްނޫން… ވަރަށް ކަނޑު ގަދަ… ބައެއް ފްލައިޓްތައް ޑިލޭވެސް ކޮށްފި…. މިފަދަ ދުވަހަކު ނުވާނެ ދަތުރު ކުރާކަށް…” ލޯންޗުގެ ކައްޕި ވާހަކަ ދެއްކީ ވަރަށް ހާސްވެފައި ހުރެއެވެ.\n“ތިހެން ނުހަދާ… ޗެކިން ބަންދު ވާނެ ވަރަށް އަވަހަށް…. ކޮންމެހެން ވެސް ދާން ބޭނުން…. ދެން ދަތުރު ކޮށްދެން ވީނު؟؟ އެންމެ 10 މިނެޓްގެ ދަތުރެއްނު؟؟” އަހުމަދުފުޅު މަސައްކަތް ކުރީ ކައްޕި އެއްބަސް ކުރުމަށެވެ. އެންމެ ފަހުން ކައްޕި އެއްބަސްވުމާއި އެކު ރައިއާ އޭނާގެ ދަރިފުޅު ޒިލީ އުރާލައިގެން، ލޯންޗަށް އަރައި ގޮނޑި ބަރީގައި އިށީނދެ ހަމަޖެހެލިއެވެ. އަދި އަނޫފަށް ގުޅައި ފުރަން ލޯންޗަށް އެރި ޚަބަރުވެސް ދިނެވެ.\nގޮނޑީގައި ރައިއާ އިން އިރު ވެސް އޭނާގެ ހިތް ދިޔައީ އެގޮތް މިގޮތަށް ތެޅެމުންނެވެ. އެއްވެސް ހަމަޖެހުމެއް އޭނާގެ ހިތަކަށް ނުލިބެއެވެ. މުޅި ހަށިގަނޑު ބިރުން ތުރުތުރު އަޅައެވެ. ޒިލީ ގޮވައިގެން މިފަދަ ގަދަ ދުވަހަކު ކަނޑު މައްޗަށް އަރަން ޖެހުމުން ހިތަށް ލިބެމުން ދިޔައީ ބަޔާން ކުރަން ދަތި ހިތި ދިލަ ތަދެކެވެ. އިސާހިތަކު ރައިއާގެ މުޅި މޫނުމަތީގެ ކުލަވަރު ބަދަލުވިއެވެ. މޭ ޖެހޭ ގޮތްވެ، އެސްބޮނޑި މަޑުމަޑުން ރަތްވަމުން ދިޔައެވެ. ރައިއާގެ އުނގުގައި އިން ކުޑަކުޑަ ޒިލީގެ ގައިގައި ވަރަށް ބާރަށް ބައްދާލަމުން ރައިއާ ލޯންޗުގެ ތެރެއަށް ކަޅި ހިންގާލިއެވެ. ވަރަށް ކުޑަ ލޯންޗެކެވެ. ލޯންޗު ވަނީ ހަމަ ފުރިފައެވެ. އިންތިހާއަށް މާޔޫސްވެފައި ހުރެ ރައިއާ އޭނާގެ މަންމަ އާއި ބައްޕައަށް ބަލައިލަމުން އޭނާގެ ދެލޯ މަރައި ތަގުޅި ކޮށްލި އެވެ.\nރަށުގެ ނެރުން ނިކުމެ، ލޯންޗު ކަނޑު މައްޗަށް އެރުމާއި އެކު ޖަހާލި ފުރަތަމަ ރާޅާއި އެކު ރައިއާގެ ދެލޮލުން ހޯސްލާފައި ކަރުނަ އޮއްސައިގަތެވެ. ވަރަށް ބާރަށް ޒިލީގެ ގައިގައި އޮޅުލައިގަނެގެން އިނދެ ކިޔުނުހާ ހެޔޮ އެއްޗެއް ރައިއާގެ ހިތުގެ އަޑިިން ކިޔަމުން ދިޔައެވެ. ރައިއާގެ ލޮލުން އެއްވެސް ހިފެހެއްޓުމެއް ނެތި އޭރުވެސް ކަރުނަ އަންނަމުން ދިޔައެވެ.\nއޮއިވަރު ބާރުކަމުން ކަނޑުގެ ލޮނުގަނޑު ކަފަމުން ލޯންޗަށް ކުރިއަށް ދެވެނީވެސް ވަރަށް އުނދަގުލުންނެވެ. އެހާވެސް ރާޅު ބޮޑެވެ. ޖެހެމުންދާ ވައިރޯޅިން ރުޅި ގަދަވެފައިވާ ކަނޑުގެ ބޮޑެތި ރާޅުތައް އިންތިހާއަށް ވެފައިވާ ރުޅި ކެކި އުތުރެމުން ދިޔައެވެ. ރާޅުފޮނު އައްޑަނަ އަކަށް ނަގައިގެން ދަތުރު ކުރަމުން ދިޔަ ލޯންޗަށް ވުރެށް ބޮޑެތި ރާޅުތަކުގެ ލަޝްކަރުތަކެއް ކަނޑުމަތީގައި ހަނގުރާމައަކަށް ރުކުރުވާލި ފަދަ އެވެ. ކުއްލިއަކަށް އޮއްސައިގަތް ވާރޭއިން ހާލަތުގެ ބިރުވެރިކަން ކޮޅުނެތް ކޮޅަށް ދިޔައެވެ. ލޯންޗުގެ ތެރޭގައި ރުއިމުގެ އަޑުން ގުގުމަންފެށިއެވެ.\nފޯނު ވައިބްރޭޓް ވާ އަޑަށް ބިރުން ތުރުތުރު އަޅަމުން ދިޔަ ރައިއާގެ ދެއަތުން އޭނާގެ އަތް ދަބަސް ހުޅުވާލިއެވެ. އެއާއި އެކު ބިޔަ ބޮޑު ރާޅެއްގެ ހަމަލާއެއް ލޯންޗަށް އަމާޒުވިއެވެ. ހީވީ ލޯންޗު އެއްކޮށް ފުނޑައިގެން ގޮސް ހިމުންވިހެންނެވެ. މުޅި ލޯންޗަށް ރާޅުން ލޮނު ބުރައިގެން ދިޔައެވެ. ރައިއާ އާއީ ޒިލީގެ މުޅި މޫނުމަތި ވަނީ ރާޅުގެ ލޮނުން ތެމި ފޯއްވެފައެވެ. ޒިލީ ބިރުން ހުއްޓައި ނުލައި ރޮމުން ދިޔަ އިރު ރައިއާ އިނީ ހަދާނެ ގޮތް ހުސްވެފައެވެ. އެ ބާރުގަދަ ރާޅުގެ ހަމަލާ އާއި އެކު ލޯންޗު އެއްފަރާތަށް އެއްކޮށް އަރިވެއްޖެއެވެ. ވަރަށް އަވަސްކޮށް ރައިއާ ފޯނަށް ބަލައިލިއެވެ. ގުޅަމުން ދިޔައީ އަނޫފެވެ. ފޯނު ނަގަން ރައިއާ ނުހަނު ބޭނުންވިއެވެ. އެކަމަށް އިންތިހާއަށް މަސައްކަތް ވެސް ކުރިއެވެ. އެންމެ ފަހު ފަހަރަށް ނަމަވެސް އަނޫފުގެ އަޑު އަހާލަން ރައިއާގެ ހިތް ކޮޅުނެތްކޮޅަށް އެދުނެވެ. އެކަމު ކުރާނީ ކީއްހެއްޔެވެ؟ އެ ބިރުވެރި ނާމާން ވަގުތުގައި ރައިއާ ކުރި މަސައްކަތް ވީ ނާކާމިޔާބެވެ. ލޯންޗަށް ލައިގަތް ބޮޑު ރާޅެއްގެ ހަމަލާއިން އަރައި ނުގަނެވެ އުޅެނިކޮށް އެޔަށް ވުރެ ބޮޑު ރާޅެއް ގެ ޝިކާރައަކަށް ލޯންޗުވިއެވެ. އެ ރާޅު ލޯންޗަށް އަރައިގެން ދިޔައީ ލޯންޗުގެ މަތިންނެވެ. ލޯންޗަށް ވުރެށް ވެސް މާބޮޑު ރާޅެކެވެ. މާޙައުލުގެ ބިރުވެރިކަމާއި ނުރައްކާތެރިކަމުން ލޯންޗުގައި ތިބި އެންމެންގެ ހިތްތަކުގައި ނާމާން ކަމާއި އިންތިހާ ސިހުންވެރިކަން ވެރިވިއެވެ. ރައިއާގެ އަތުން ފޯނު ދޫއްވެގެން ދިޔައީ އޭނާގެ އުނގުމަތީގައި އިން ޒިލީ އާއި ވެސް އެކުގައެެވެ. ރައިއާ ވަރަށް ބާރަށް ހަޅޭލަވައިގަތެވެ. ވަގުތުން ރައިއާއަށް މުޅިތަން އަނދިރިވިއެވެ.\n“ތިޔަ ގުޅުއްވި ފޯނު މިވަގުތު ވަނީ ނިއްވާލާފައި.. ފަހުން …” އަނޫފް އޭނާގެ ފޯނު އަތުގެ ތެރެއަށް ލައި ފިއްތާލިއެވެ. ހީވީ ދެންމެ ދެންމެ ފޯނު ހިމުންކޮށްލަން އުޅުނުހެންނެވެ. އެއާރޕޯޓް ގެ ޓާމިނަލް ގައި ދެފަރާތަށް ހިނގާލަ ހިނގާލަ އަނޫފް ހުރީ ވަރަށް ބޮޑަށް ހާސްވެފައެވެ. އަނެއްކާވެސް ފޯނުނަގައި ރައިއާގެ މޯބައިލަށް ގުޅައިލިއެވެ.\n“ރައި.. ޕްލީޒް..” ދެއަތުން ނިތްކުރި މަތީގައި އަތް ޖައްސާލަމުން ފުން ނޭވާއެއް އަނޫފް ދޫކޮށްލިއެވެ. މޯލްޑިވިއަން އިން ރައިއާމެން ދަތުރުކުރަން އޮތް ފުލައިޓް ފުރުން ލަސްވިކަން އެނގުމުން އެކަން އަންގަން އަނޫފް ހުރީ އިންތިހާއަށް ބޭނުންވެފައެވެ. އަދި ގަދަ ދުވަހެއްގައި އެމީހުން ދަތުރުކުރަން ޖެހުމުން ބުނެދޭން ނޭނގޭ ވަރަށް އަނޫފްގެ ހިތުގެ ތެރޭގައި ބިރުވެރިކަން ދިޔައީ އުފެދެމުންނެވެ. އަނޫފް އަހުމަދުފުޅާއި އައިޝާމަނިކެއަށް ވެސް ގުޅަން މަސައްކަތްކުރިއެވެ. އެންމެންގެ ފޯނުތައްވެސް ވަނީ ނިއްވާލައިފައެވެ. އަނޫފްގެ ހިތް އެންމެ މަތީ ދަރަޖައިގައި ބިރުގަންނަން ފަށައިފިއެވެ. އޭނާގެ ހަށިގަނޑު ރޫރޫ އަޅަނީއެވެ. ކަމެއް ގޯސްވެއްޖެ ކަމުގެ އިޝާރާތެއް އޭނާގެ ސިކުނޑި ދޭން ފަށައިފިއެވެ.\n“ނޫން.. ނޫން.. އެހެން ނުވާނެ…” ސިކުނޑި ތެރެއަށް ވެރިވަމުން ދިޔަ ބިރުވެރި ޚިޔާލުތަކުން، އަނޫފަށް އޭނާގެ އިޚުތިރާޔުން ބޭރުން ބުނެވުނެވެ.\nރަށުގައި ހުރި ޒާހިރުގެ ޙާލަކީވެސް ހަމަ މިއީއެވެ. މޫސުން ގޯސްކަމުން ހިތަށް ވޭނީ ތޫފާނެއް އައިސްގެން އުޅޭ ކަހަލައެވެ. އެއްވެސް މީހެއްގެ ފޯނަކަށް ނުގުޅޭތީވެ ހިތަށް ވެރިވެފައިވަނީ ވަރަށް ބޮޑު ވޭނީ ހިތްދަތިކަމެކެވެ. ޒާހިރުގެ މުޅި ހަށިގަނޑަށް ވޭން ލިބެނީއެވެ. ނޭވާ ލާން ދަތިވަނީއެވެ. ހިތް އަވަސް ވަނީއެވެ. މުޅި މީހާ ދާހިތް ލަނީއެވެ. ބުނެދޭން ނޭނގޭ ފަދަ ދިލި އާވި ތަދެއް މުޅި ހަށިގަނޑުން އޭނާގެ ނަގަމުން ދަނީއެވެ.\nކަނޑުގެ ލޮނުގަނޑުގެ ތެރޭގައި ރައިއާ ސަލާމަތް ވާން ވަރަށް މަސައްކަތް ކުރަމުން ގެންދިޔައެވެ. ކަނޑުގެ އަޑިން މައްޗަށް އެރޭތޯ ވަރަށް ހިތްވަރު ކުރިއެވެ. ހިތުން އެތައް ދުޢާ ތަކެއް ކުރެވުނެވެ. އެހެނަސް ފަތަން ނޭނގުމާއި އެކު ރައިއާގެ ހަށިގަނޑު ވަނީ ކަނޑުގެ ލޮނުގަނޑުގެ ތެރޭގައި ހިފެހެއްޓިފައެވެ. ލޮނު ބޮވެމުން ދިޔައިރު ރައިއާ ގުނަމުން ދިޔައީ އޭނާގެ ޙަޔާތުގެ އެންމެ ފަހު ވަގުތު ކޮޅެވެ.\nރައިއާގެ ދެލޯ ބޮޑުވެ ދެލޮލުގެ ތެރެއަށް ފެން ވަންނަމުން ދިޔައެވެ. ރައިއާގެ ހިތަށް ވަރަށް ގިނަ ކަންތައްތަކެއް ވެރިވަމުން ދިޔައެވެ. އަނޫފް ވާނެ ދެރައެވެ. ޒިލީގެ ޙާލަކީ ކޮބާ ބާއެވެ؟ މަންމާ އާއި ބައްޕަ ކޮބާ ބާއެވެ؟ ރައިއާގެ ހަރަކާތް ދިޔައީ ނެތެމުންނެވެ.\n“ރައި.. ޕްލީޒް…. އަދި ކުޑަ ހިތްވަރެއް… އަހަރެންނަށްޓަކައި…”\nހަރަކާތް ހުސްވަމުން ދިޔަ ރައިއާގެ ކަންފަތުގައި އަނޫފްގެ އަޑުޖެހުނު ފަދައެވެ. ސަލާމަތް ވޭތޯ އަނެއްކާވެސް ދެއަތާއި ދެފައި ލޮނުގަނޑުގެ ތެރޭގައި ތަޅުވާލެތޯ ރައިއާ މަސައްކަތް ކުރިއެވެ. އެހެނަސް އެހާ ހިތްވަރެއް ނުލިބުނެވެ. ގައިން ވަރު ދޫވެގެން ދިޔައީ ހީވެސް ނުކުރާހާ އަވަހަށެވެ. ރަައިއާގެ ހަރަކާތް މުޅިން ހުއްޓުނެވެ. ވޭނީ އިޙުސާސްތަކެއް ވާހެން ރައިއާ އަށް ހީވިޔަސް އެކަން އޭނާއަށް ޔަޤީންނެއް ނުވިއެވެ. ރައިއާގެ ދެލޯ މެރިގެން ދިޔައީ ރައިއާގެ ހުރިހާ އުއްމީދުތަކަކާއި އެކުގައެވެ. ޒިލީ އާއި އަނޫފް އާއި އެކު އުފާވެރި ދިރިއުޅުމެއް އުޅެން ދެކުނު ފޮނި ހުވަފެން ތަކާއި ވެސް އެކުގައެވެ.\nގޮތް ދޫނުކޮށް ބޮޑާހޭކެމުން ދިޔަ ބިޔަ ބޮޑެތި ރާޅުތައް ހުރަސްކޮށް ލޯންޗުގެ ކައްޕި ފަތާފައި ހަނިމާދޫއަށް އަރައި ލޯންޗު ބަންޑުން ޖަހައިލި ހިތާމަވެރި، ބިރުވެރި ހާދިސާ ފުލުހުންނަށް ކިޔައި ދިނެވެ. އެއާއި އެކު ފުލުހުންނާއި ސިފައިން ލަސްނުކޮށް ލޯންޗު ބަންޑުން ޖަހާލި ތަނަށް ގޮސް ގެއްލުނު މީހުން ހޯދަން ފެށިއެވެ.\nވެހެމުން ދިޔަ ވާރޭގެ ތޭރޭގައި ފަތާފައި އަހުމަދުފުޅު ފެނުން މައްޗަށް އެރި އިރު އޭނާގެ ނޭވާ ހީވަނީ ހަށިގަނޑުން ވަކިވެގެން ގޮސްދާނެ ހެންނެވެ. ވަރަށް އަވަސް އަވަހަށް އޭނާ ދެކޮޅު ބަލައިލިއިރު ފެނުނު މަންޒަރުން އަހުމަދުފުޅުގެ ހިތް ދެތަންވި ކަހަލައެވެ. ހިތުގެ ވިންދު ނުހުއްޓުނީ ހަމަ ކިރިޔާއެވެ. އޭނާގެ ދެލޮލުން ވޭނީ ކަރުނަ ފާއްދާލީ ހިތް ރޫޅި ފިސްފިސް ވާ ޙާލުގައެވެ. އަހުމަދުފުޅުގެ ހިތުގައި ޖެހުނުލެއް ބޮޑުކަމުން އޭނާގެ ނޭވާ ހީވީ ފިތުނުހެންނެވެ. އެމަންޒަރު ބަލަން ހަޤީޤަތުގައި ވެސް އަހުމަދުފުޅަށް ލަޔާޤަތާއި ޤާބިލެއް ނޫންނެވެ. އެކަން ކުރަން ކުޅަދާނަ ވާނީ ވެސް ކިހިނަކުން ހެއްޔެވެ؟ ފުލުހެއްގެ އަތް މައްޗަށް ނަގައިގެން ފެނުން މައްޗަށް އެނެގީ އައިޝާމަނިކެ ނޫން ދެވަނަ ދެމީހެއް ނޫންނެވެ. އަހުމަދުފުޅުގެ ޤަދަރުވެރި ލޯބިވާ އޭނާގެ އަނބިމީހާއެވެ. އެތައް އަހަރަކު ޒަވާޖީ ޙަޔާތެއް އުފަލާއި އޯގާވެރިކަމާއި އެކު ވޭތުކުރި އަހުމަދުފުޅުގެ ދިރިއުޅުމުގެ ދަތުރުގެ ކައްޕިތާނެވެ. ހިތްދަތި ގޮތަކަށް ހިންދިރުވާލަމުން އަހުމަދުފުޅު އަނެއްކާވެސް ކަނޑުގެ އަޑިއަށް ފީނައި ގަތެވެ. ޒިލީ އާއި ރައިއާ ގެ ހިލަވަޅެއް ފެނޭތޯއެވެ.\nހަމަހިމޭންކަން ކެނޑި ހައިޖާނެއް އައިސްގެން ފޮނުލާ ކެކި އަރަމުން ދިޔަ ރާޅުތައް އެއްގޮތަކަށްވެސް އަމާން ދޭކަށް ނުވިސްނައެވެ. ފުލުހުންނާއި ސިފައިން ވަރުބަލި ކަމެއް ނެތި ލޯންޗުން ދަތުރުކުރި އެންމެން ގެ ހަށިގަނޑުތައް ހޯދުމަށް މަސައްކަތް ކުރަމުން ދިޔައެވެ.\nއަހުމަދުފުޅުގެ ދަރިފުޅު ހޯދުމަށް ކަނޑު އަޑީގައި އޭނާ ފީނަމުން ދިޔައިރު އޭނާގެ ހަތަރު ފަރާތުންވެސް ފެންނަމުން ދިޔައީ ބިރުވެރި ކަމާއި އަނދިރިކަމެވެ. ހިތުގައި އަބަދުމެ ސިފަވަމުން ދިޔައީ ލޮނު ބޮވިބޮވި ފުރާނަ ހަށިގަނޑާއި ވަކިވެގެން ދިޔަ އޭނާގެ ލޯބިވާ އައިޝާމަނިކެގެ ތަސްވީރެވެ. އެ ވޭނީ ހިތްދަތި ޙިޔާލުތަކުގައި އަހުމަދުފުޅު ވަނިކޮށް ކުއްލިއަކަށް އޭނާގެ ހިތަށް ތޫނު ތަދެއް އަރައިގެން ދިޔައެވެ. އެއާއި އެކު ކަނޑު އަޑީގައި އަހުމަދުފުޅު ތެޅިފޮޅެމުން ދިޔައެވެ. ހިތްމަތީގައި އަތް އަޅައިގެންނެވެ. އަހުމަދުފުޅަށް ލިބުނީ ވަރަށް ކުޑަ ވަގުތުކޮޅެކެވެ. ދިރިއުޅުމުގައި ރޯ ކުރި އުއްބައްތީގެ ހުޅުކޮޅު ނިވި އަހުމަދުފުޅުގެ މުޅި ޙަޔާތުން ރޯޝަންކަން ފިލައިގެން ދިޔައެވެ.\n“ނުވާނެ…. ތީ ދޮގެއް…. ބުނޭ ތީ ދޮގެކޭ…. އަހަރެންގެ ރައި…. ބައްޕިގެ ޒިލީ…..” އަނޫފްގެ ކަންފަތުގެ ހިނދުރި ތޮރުފާލި ހިތްދަތި ވާހަކަ ޤަބޫލު ކުރާކަށް އޭނާ އެއްގޮތަކަށް ވެސް ބޭނުމެއް ނުވިއެވެ. އެއާރޕޯޓްގައި އަނޫފް ހުރީ އެއްވެސް ހާލެއްގައި މިފަދަ ހިތްދަތި ޚަބަރެއްގެ އިންތިޒާރެއްގައެއް ނޫންނެވެ. އަނޫފް އިންތިޒާރު ކުރީ ރައިއާގެ ގައިގައި ވަރަށް ލޯބިން ބައްދާލެވޭނެ ވަގުތަކަށެވެ. ޒިލީ ލޯތްބާއި އެކު އުރާލައި އެ ލޯބިލޯބި ކޯކޮޅަށް ބޮސް ދެވޭނެ ވަގުތަކަށެވެ. އެހެނަސް ކަންތައް ވީ ހީކުރި ގޮތަކަށް ނޫންނެވެ. ދުލުން ބަޔާން ނުކުރެވޭ، ހިތުން ޤަބޫލު ނުކުރެވޭ، އަމިއްލަ ޟަމީރު އެކަމަށް އެއްބަސް ނުވެވޭނެ ފަދަ ދެމިހުންނަ ކެކުޅުމާއި ތަދާއި ރިހުންތަކުން ފުރިފައިވާ ޚަބަރަކުން އަނޫފްގެ މުޅި ދިރިއުޅުން ވަށައިލިއެވެ. އަނޫފްގެ ހަށިގަނޑުގެ ހިތް ކަމުގައިވާ އޭނާގެ އަނބިމީހާ ރައިއާގެ ވަކިވެ ދިޔުންވީ އަނޫފްގެ މުޅި ހަށިގަނޑުގެ ދިރުން ހުއްޓުނު ކަމަކަށެވެ. އަނޫފުގެ ހިތުން މުޅި ހަށިގަނޑަށް ދައުރުވަމުން ދާ ލޭ ހިނގާ، އޭނާގެ ހުރި ހަމައެކަނި ދަރިފުޅު ޒިލީ ގެ ނެތި ދިޔުމަކީ ބައްޕަ އެއްގެ މަޤާމުގައި ހުރެ އަނޫފަށް ބަރުދާސް ކުރަން ހިތްވަރު ނުލިބޭނެ ފަދަ ވޭނެކެވެ.\nފުލުހުންނާއި އެކި ފަރާތްތަކުގެ އެހީތެރިކަމާއި އެކު ލޯންޗުން ދަތުރު ކުރި އެންމެންގެ ހަށިގަނޑުގެ ހޯދިއެވެ. 10 މީހުން ދަތުރު ކުރިި އެ ކުޑަކުޑަ ލޯންޗުން5މީހުންގެ ހަށިގަނޑު ވަނީ މި ފަނާކުރަނި ދުނިޔެ އާއި އަލްވަދާޢު ކިޔައިފައެވެ. އޭގެ ތެރޭގައި އަހުމަދުފުޅާއި އެކު އޭނާގެ އާއިލާގެ3މީހުން ގެ ފުރާނަ ވަކިވެގެން ދިޔައީއެވެ. ހދ. ހަނިމާދޫއަށް ނިޔާވި5މީހުން ގެ ހަށިގަނޑި ގެންދެވި ޖަނާޒާގެ ކަންތައް ފެށިގެންދިޔައެވެ.\nމުޅި ހަނިމާދޫ އާއި ނޮޅިވަރަންފަރު ހިމޭންވިއެވެ. މުޅި ދެ ރަށުގެ ތެރެއިން ވެސް ފެންނަމުން ދިޔައީ ހިތާމައާއި ހިތްދަތިކަމެވެ. ގެތަކުންނާއި މަގުމަތިން އިވެމުން ދިޔައީ ރުއިމާއި ގިސްލުމުގެ ވޭނީ އަޑެވެ. އެއްބަޔަކު ރޮއި ރޮއި ގައިން ވަރު ދޫވެގެން ޞިއްޙީމަރުކަޒަށް ގެންދަނީއެވެ. މުޅި ދެ ރަށުގެ ތެރެއަށް ފެތުރިފައިވާ ހިތާމައިގެ ގިލަންވެރިކަން މުޅި ރާއްޖެއަށް ފެތުރިގެން ދިޔައެވެ. ހުރިހާ މީޑިއާ އެއްގެ ފަލަ ސުރުޚީ ގައި ނޮޅިވަރަންފަރު ގެ ހާދިސާގެ ޚަބަރުތައް ގެނެސްދެމުން ގެންދިޔައީ މުޅި ޤައުމު ރޮއްވައިލަމުންނެވެ. އެކަމުގެ ހިތްދަތި އަސަރުން މުޅި މިޤައުމުގެ އެންމެންގެ ލޯތައްހެން ކަރުނައިން ތެތްމާލިއެވެ.\n“ރައި….” ކަފުންމައްޗަށް ނަގާފައިވާ ރައިއާގެ މޫނު ފެނުމާއި އެކު އަނޫފުގެ ފިޔަވަޅުތަކަށް ހުއްޓުން އެރިއެވެ. މުޅި މީހާ ތުރުތުރު އަޅަމުން ދިޔައީ ބުނާނެ އެއްޗެއް ނޭޭނގޭ ޙާލުގައެވެ. ކައިރީގައި ހުރި ޒާހިރު ލަސް ފިޔަވަޅުތަކެއް ނަގަމުން ގޮސް އަނޫފްގެ ގާތުގައި ހުއްޓުނެވެ. އެވަގުތު ޒާހިރު ވެސް ހީވަނީ އެއްވެސް ދިރުމެއްނެެތް ހަށިގަނޑެއް ހެންނެވެ. ހަނިމާދޫއަށް އަނޫފް އައި ގޮތަށް ރައިއާ ގެ މޫނު ފެނުމާއި އެކު އޭނާގެ ހިތަށް ވީ ތަދު މާބޮޑުވިއެވެ. ރައިއާގެ ކައިރީގައި އޮތް ފުރާނަނެތް ކުޑަކުޑަ ޒިލީގެ ހަށިގަނޑަށް ނަޒަރު ހިންގައިލުމާއި އެކު އަނޫފަށް ކުއްލިއަކަށް ހުރެފައި ވަރަށް ބާރަށް ރޯންފެށުނެވެ. ކެތްތެރިކަން ކޮޅުންލީއެވެ. އޭނާގެ ހިތް ފަޅައިގެން ދިޔައީއެވެ.\n“ރައި… ދަރިފުޅާ ޒިލީ…. ޕްލީޒް…. ދެލޯ ހުޅުވާލަބަލަ… ރައި… އަހަރެން ދޫކޮށްފަ ނުދޭ…. ހެޔޮނުވާނެ… މި ދެލޯ ހުޅުވާލާ އަހަރެންނަށް ބަލާލަބަލަ….. އާދޭސް މިކުރީ… ރައި… އަހަރެން މިހުރީ އައިސް އޭ…. ބުނީމެއްނު ބައްދާލާނަމޭ….. ތެދުވެ އަހަރެންގެ ގައިގަ ބައްދާލަ ބަލަ… ރައި….. ރައި… ދަރިފުޅާ…. ޒިލީ…. ތީ ބައްޕިގެ ފުރާނަ…. ބައްޕި އެކަނި ދޫކޮށްފަ ނުދޭ ދަރިފުޅާ…. ޒިލީ… ދަރިފުޅާ… ބައްޕިއަށް މަޢާފުކުރޭ…. ތި ތުއްތު ދެ އަތުން ސަލާމަތަށް ހާދަ އެދޭނޭ… ހާދަ ރޯނޭ… އެކަމު އެ ބިޔަ ކަނޑުގަ…. ބައްޕި އަށް ދަރިފުޅަށް އެއްވެސް އެހީއެއް ނުވެވުނު…. މަޢާފުކުރޭ ދަރިފުޅާ…” ރޮމުން ހޭރެމުން އަނޫފް ގެންދިޔައީ ރައިއާ އާއި ޒިލީގެ ގައިގައި ބައްދަމުންނެވެ. އެ މަންޒަރު ދުރުން ބަލަން ތިބި އެންމެންވެސް ތިބީ ހިތަށް ވަރަށް ތަދުވެފައެވެ. ދެ ލޯ ފެންކަޅިވެފައެވެ. ދަތްދޮޅީގައި އަތް ވިއްދާލައިގެން ހިތަށް ވަރަށް އަސަރުކޮށްފައެވެ. އެތަނުން ބަޔަކު އައިސް އަނޫފް ދުރުކޮށްލަމުން އަނޫފް ހަމައަކަށް އަޅުވަން މަސައްކަތް ފެށިއެވެ.\nޒާހިރުވެސް ބޮޑު ފިރިހެނަކަށް ވެ ހުރެ އަޑުން އަޑުނަގައި ބާރަށް ރޮމުން ގެންދިޔައެވެ. މުޅި އެތަން ވަނީ ރުއިމުގެ އަޑުން ގުގުމައިލާފައެވެ. ޒާހިރު މަޑުމަޑުން ފިޔަވަޅު ނަގަމުން ގޮސް ރައިއާ އާއި ޒިލީ ގެ ގާތުގައި މަޑުކޮށްލިއެވެ. ޒާހިރުގެ ދެއަތުގައި އެވަގުތު ދެމީހަކު ހުރީ މަޑުުމަޑުން ހިފަހައްޓައިލައިގެންނެވެ.\n“ދޮންބެ ނިންމީ ކޮއްކޮމެންނާއި އެކު ދާން….. ރައިއާ ކޮއްކޮ އަދި ޒިލީ…. މީ ﷲގެ ޙަޟްރަތަށް ދާ ދަތުރު ކަމުގައި އަހަރެން އެއްގޮތަކަށް ވެސް ހިއެއް ނުކުރަން…. އެކަން އެނގުނުނަމަ…” ޒާހިރު ހިތްމަތީގައި އަތް އަޅާލިއެވެ. ހިތަށް ތަދުވާ ވަރުންނެވެ. މަޑުމަޑުން ޒާހިރުގެ ނަޒަރު އަހުމަދުފުޅާއި އައިޝާމަނިކެ ގެ ފުރާނައަށް ހުއްޓުނެވެ.\n“މި ދަތުރުގަ ވެސް އަހަރެން ބޮޑުބެ އާއި އެކު ދިއުމަށް އެދުނީމެއްނު؟؟؟. އެކަމު… ބޮޑުބެގެ އެއްވެސް ނިންމުމަކާ… އަހަރެން ދެކޮޅު ހަދާފަ ނެތީމަ….. ބޮޑުބެގެ އެދުމުގެ މަތިން އަހަރެން ނުގޮސް މަޑު ކުރީ…. އެއީ ބޮޑުބެގެ ފަހު ދަތުރުކަން އެނގޭނަމަ…… ޔަޤީނުންވެސް އަހަރެން ބޮޑުބެ އާއިއެކު ދާނަން….. ” ޒާހިރު އޭނާގެ މޫނުމަތީގައި އަތް އަޅައި ރޯންފެށީ އިތުރަށް ވާހަކަދައްކާނެ ހިތްވަރު ނުލިބުމުންނެވެ.\nނިޔާވި އެންމެންގެ ކަށުކަމާއި ކެމީގެ ކަންތައް ނިމިއްޖެއެވެ. އަހުމަދުފުޅު ފަދަ މުޅި ރަށަށް ޚިދުމަތްތެރި ޓީޗަރެއްގެ ވަކިވެދިޔުމާއި، ނިޔާވި އެންމެންގެ ހަނދާނުގައި މުޅި ނޮޅިވަރަންފަރަށް ވެރިވެފައިވަނީ އަޑުބަޑުމަޑު ކަމެވެ.\nދުވަސްތައް ވޭތުވަމުން ދިޔައެވެ. ދުވަހަކަށް ފަހު ހަފުތާއެކެވެ. ހަފުތާއަކަށް ފަހު މަހެކެވެ. އަނޫފްގެ ލޯބިވާ ރައިއާ އާއި ޒިލީ ވަކިވެގެން ދިޔަތާ4މަސް ވަނީއެވެ. އެހެނަސް އަދިވެސް އަނޫފްގެ ހިތުގައި ރައިއާ އާއި ޒިލީ ދެވިފައިވާ ލޯތްބާއި ޤަދަރަކަށް އެއްވެސް ބަދަލެއް ނާދެއެވެ. އެ ލޯބި އަދިވެސް އަނޫފްގެ ހިތުގައި ތާޒާ ކަމާއި އެކު ދިރިދިރި އެބަ ހުއްޓެވެ. އަނޫފްގެ ހިތުގައި ވިންދު ޖަހާހާ ހިނދަކު، ނޭވާ ހިނގާހާ ހިނދަކު، ދުވަހަކުވެސް އެ ހަނދާންތައް އޭނާގެ ހިތަކުން ފިލައިގެން ނުދާނެއެވެ.\nAe mahuroomun na suwarugaga dhaaimee rahumai dhavaashi ?\nCan’t stop caring..may God bless them\nIbrahim Waheedh Hasam\nCudnt stop tears :'( :'( May Allah bless all their souls and reunite them in Jannah Aameen…\nރޮވިއްޖެ..މަހޫރޫމުންނަށް ސުވަރުގޭގެ ދާއިމީ ނިއުމަ ދެއްވާށި އާމީން\nSuvarugeyge dhaaimeeniumai dhehvaashi! Aameen??\nއެ މަހުރޫޫމުއްނަން ސުވަރުގޭގެ ދާއިމީ ނިއުމަތް ދެއްވާާންދޭޭވެ. އާމީން\nRovijje huwaa?esorah kehtherikan dhevvaa niyaavi enmennah suvaruge dhevvaashi aameen\nVarah dhera vejje\nVarah sad vejje\nI am crying badly މަހޫރޫމުންނަށް ސުވަރުގޭގެ ދާއިމީ ނިއުމަ ދެއްވާށި އާމީން


Aasandhaige Badhalugi "Merana Scheme" Dheythee Lanka Gai Dhiriulhey Dhivehin Rathah - Vaguthu\nއާއްމުކޮށް ދިވެހިން ދިރިއުޅެމުން އަންނަ އިންޑިއާ، ސްރީލަންކާ، މެލޭޝިއާ ފަދަ ގައުމުތަކުގައި ސިއްހީ ހިދުމަތް ހޯދުމަށް ދިވެހީންނަށް ތައާރަފް ކުރި "މެރަނާ" ސްކީމްގެ މައުލޫމާތު ސްރީ ލަންކާގައި ދިރިއުޅޭ ރައްޔިތުންނަށް ދޭން ފެށުމުން، ގިނަ ބަޔަކު އެކަމާ ނުރުހުންވެ ފާޑު ކިޔައިފިއެވެ.\n"މެރަނަ" ސްކީމްގެ ނަމުގައި ތައާރަފްކުރި ސްކީމްގެ ދަށުން، މާލީ އެހީ ލިބިގެން ދާނީ ސްކީމަށް ރެޖިސްޓަރ ކުރާ ފަރާތްތަކަށެވެ. އަދި އެ އެހީލިބިގެންދާނީ އެ ސްކިމްގެ މިންގަނޑުތަކުގެ ތެރޭގައި ހިމެނޭ ފަރާތްތަކަށް ކަަމަށް އާސަންދަ އިން ބުންޏެވެ. އަދި މި މި ގައުމުތަކުގައި އުޅޭ މީހުން ކަމުގައި ވާނީ މަދުވެގެން ހަ މަސް ދުވަހު އުޅުމަށް އެ ގައުމަކުން ކަނޑައަޅާފައިވާ ވިސާ ލިބިފައިވާ ފަރާތްތަކަށެވެ.\nމި ސްކީމްގެ ކޮންމެ ބައިވެރިއަކަށްވެސް 150،000 ރުފިޔާ ހަމަޖެހިގެންދާއިރު، އެޑްމިޓް ނުކޮށް ހޯދާ ސިއްހީ ހިދުމަތުގެ މިންވަރަކީ 10000 ރުފިޔާއެެވެ. އަދި އެޑްމިޑްކޮށްގެން ހިދުމަތުގެ މިންވަރަކީ އެޑްމިޝަން ހިމަނައިގެން ޖުމްލަ ކަވަރޭޖްގެ އެއްވަރު އަދަދެކެވެ.\nރައީސް ވައުދުވެ ވަޑައިގަތީ، އާސަންދައިގެ ހިދުމަތް އެގައުމުތަކުގައި އުޅޭ ދިވެހީންނަށް ފޯރު ކޮށްދިނުމަށެވެ. އެހެން ނަމަވެސް، އާސަންދަ ކުންފުނިން ނިންމީ އެ ގައުމުތަކުގައި ދިރިއުޅޭ ރައްޔިތުންނަށް އާ ސްކީމެއް، މެރަނަ ތައާރަފް ކުރުމަށެވެ.\nސްރީލަންކާގައި ދިރިއުޅޭ، ދިވެހީންނަށް އާސަންދައިން ކުރިއަށްގެންދިޔަ މައުލޫމާތު ދިނުމުގެ ސެޝަނެއްގައި އެތައް ބަޔަކު ނުރުހުން ފާޅުކޮށްފައި ވަނީ "މެރަނަ" އަކީ އެއްވެސް ގާނޫނަކުން ދޭން ޖެހޭ އުސޫލެއް އޮތް އެއްޗެއް ނޫން ކަމަށެވެ. އަދި ލަންކާގައި އުޅުނަސް އެއީ ދިވެހި ރައްޔިތުން ކަމަށާއި، ރާއްޖޭގައި އުޅޭ ދިވެހީންނެކޭ އެއްގޮތަށް އާސަންދަ ލިބެން ޖެހޭ ކަމަށް ގިނަ ބަޔަކު ބުންޏެވެ.\nބައެއް ފަރާތްތަކުން ވަރަށް ރުޅިގަދަވެ، އަޑުގަދަކޮށް ނުރުހުން ފާޅުކުރި މަންޒަރު ފެންނަ ވީޑިއޯތަކެއްވެސް މީސް މީޑިއާގައި ވަނީ އާންމުވެފައެވެ. އާންމުންގެ ތެރެއިން ގިނަ ބަޔަކު ބުނެފައި ވަނީ ބޭރު ގައުމެއްގައި ދިރިއުޅޭނަމަ، އާސަންދަ ނުލިބޭނެ ކަމަށް ބުނެ، "މެރަނަ" ސްކީމް ދިނުމަކީ ބޮޑު އޮޅުވާލުމެއް ކަމަށެވެ.\nއޭޕްރީލް 20, 2019 09:19\nކޮން ރުޅިއެއް އައްނާކަށް ގައުމުގަ ތިބެބަލަ އޭރުން އާސަންދައިގެ ހިދުމަތް ފުރިހަމަ ގޮތުގައި ހޯދޭނެ. ކަލޭމެން ޝުކުރު ކޮއްބަލަ އެއްޗެއް ލިބޭތީ ވެސް...\nއޭޕްރީލް 20, 2019 09:30\nއަދިވެސް ނޭގޭތަ ނޫނީ ނުވިސްނޭތަ މިސަރުކާރަކީ ޔަހޫދީނަގެ ވައްތަރު ސަރުކާރެއް. އަންނިއަށްވުރެ އިބޫ މަކަރުވެރިވާނެ\nއޭޕްރީލް 20, 2019 09:37\nއާސަންދައަކީ ޓެކްސް ފައިސާއިން ދޭ އެއްޗެއް. ކަލޭމެން ސިރިސޭނާ އަށް ޓެކްސް ދައްކާމީހުން އޭނަ ކައިރީގައި ބުނޭ އާސަންދަ ދޭށޭ\nއޭޕްރީލް 20, 2019 13:19\nތަން ތަން ކުއްޔަށްދީފަ ގޮސް ރާއްޖެއިން ބޭރުގަ ދިރިއުޅެ އެ ކުލިން ޓެކްސް ނުދައްކާ. އަހަރެމެން ދައްކާ އެތިކޮޅުންވެސް ކަލޭމެންނަށްތަ ހުސްކުރަންވީ.\nއޭޕްރީލް 20, 2019 09:55\nހެއްލުމެއްގައިލިބޭނީގެއްލުމެކެވެ. މިސަރުކާރުން ކުރިކަމެއްވިއްޔާކުރީ މަކަރާހީލަތާއޮޅުވާލުމުގެ ތެރެއިންނެވެ. ފެންނަމުންދާ ޙަޤީޤަތަކީ އެއީއެވެ.\nއިބޫ ބުނީ ރާއްޖެއައް ޖީއެސްޓީ ނުދައްކާ މީހުންނައް ތިވަރު ހަމަ އޯކޭޔޯ\nއޭޕްރީލް 20, 2019 11:45\nގެ ކުއްޔެއް ދީގެން އަހަރަކު 25000 ރުފިޔާ ދައްކަން ޓެކސް ގޮތުގަ. ވާނުވާ ނޭންގި އަނގަނުތަޅާ!\nއޭޕްރީލް 20, 2019 10:00\nކޮންރަތެއްވާކަށް މަޗާމެންނަށް އާސަންދަ ކަމުނުގޮސްގެން ނޫންތޯ ލިބުނު މަދުފައިސާކޮޅާ ދެއްކި ދަޅަޔާށް ހެއްލިގެން އެޖެންޑާ 19 ޔަށް އާބަސްބުނެ ބޮޑުއީދު ގެނެސް އުފަލާ މަޖާކުރީ ވީމާ ދެންކޮން ރަތެއްވާކަށް އަދި މިއުޅެނީ ކުރިމަޖާގަނޑުން ހޫނުކަން ނުކެނޑި މިހާރު އަނެއްކާ ރަތަށް ތިޔައެރީ އެންވީމާބުނަނީ ކިޔަނީ މިހާރު މިތިބީ އަސްލު ބޮޑެތި ވަގުންނޭ ( ވިސްނުމެއްނެތި ކޮށްފިކަމަކުން އެންމެ ފަހަރަކު ދޭހުގާ ގިސްލަމުން ހިތިކަރުނަ އޮއްސަންޖެހިދެޔޭ އުމުރަން މުޅިން ) ދެއްތޯ!\nއޭޕްރީލް 20, 2019 10:04\nދިވެހިންނަށް އާސަންދަ ލިބެނީ ޓެކްސް ދައްކައިގެން...އެއްވެސް އެއްޗެއްނުދީ ހިލޭ ބޭރުގައުމުތަކުގައި އުޅޭއިރު އަދިވެސް ހަޅޭލަވައެއްނު އެބަ!\nއޭޕްރީލް 20, 2019 11:56\nއެމީހުން ކައިރީގަ މީހަކު ވައުދުވީމަ އެމީހާޔަށް ވޯޓުދީގެން އެމީހަކު ވެރިކަމަށް އައީ. އެހެންވީމަ ވައުދާ އެއްގޮތަށް ތަފާތު ނުކޮށް ދޭންޖެހޭނީ\nއޭޕްރީލް 20, 2019 10:38\nއޮޅުވާ ނުލާ ކީއްކުރާނީ ގައިގާ ނެތް ފެނވަރު ގެ ވައުދު ވީ ދުވަހުވެސް އަހަރެމެން އަށް އެނގޭ ނުކުރެވޭނެކަން. ދެން ކޮންމެ ވައުދެއް ވެސް ދާނީ ތިގޮތުން. ފުރަތަމަ ކަމަކީ ވައުދު ފުއްދާނެ ގްރައުނޑް މަސަކަތެއް ނުކުރޭ އޭގެ އިތުރުން އައުވާނުން ހިތް ހަމަ ޖައްސަން ވަޒީފާ ދީ ސަރުކާރު ގެ މުޅި އާމްދަނީ ދަނީ ބޭކާރު މީހުންނަށް ގަވާއިދުތައް ހެދުމަށާ އާއްމު ރަްޔަތުން އަތްފައި ނަހަލުވާ ބައިތިއްބާނެ ގާނޫން ތަށް ހަދާ ތަންފީޒު ކުރަން ދީ ހުސް ކުރަމުން. ކެނެރީގެ ނަޝީދު މެން ކަހަލަ މަގުމަތީ މީހުން އަކީ މާ ވަރުގަދަ ބައެއްކަމުގާ ދެކޭމީހުން އަކީ ދިވެހިން ގެ ހާލަތު. ނަޝީދާ ގިނަ ދިވެހިން ހީކުރަނީ ސަރުކާރެއް އޮވެ ކަރުދާސް ޕްރިންޓު ކޮށް މީހުންނަށް ބަހާލެވުނީމާ ހުރިހާ ކަމެއް ނިމުނީ ކަމުގާ. ދެން ހުރިހާމީހުން އެ ކުނި ކަރުދާސް ފަހަތުން ދުވުމަކީ ސަރުކާރު ހިންގުމުގެ ނިޒާމް އަކަށް މިމީހުން ދެކެނީ.\nއޭޕްރީލް 20, 2019 10:53\nލާދިނީ ސަރުކާރަށް އަދިހަމަ ރަނގަޅު އެއްކަމެއްވެސް ނުކުރެވޭ. ކުރާ ކަމެއްވިއްޔާ ގޮވަނީ އަތަށް. މިއޮތީ ބަލާވެރިކަމެއް މި ގައުމަށް ފާވެފަ.\nއޭޕްރީލް 20, 2019 10:55\nތިކަންއިންނާނީ ތިހެން ކޮއެފުޅުމެން ވޯޓުދިންއިރަކު ހިތަކައްނާރާވިއްޔަ މިވޯޓުދެވެނީ ކޮންބަޔަކައްކަމެއް. ދެންވެސް ވިސްނާ. އެމީހުން ބުނާނީ އެހެންއެއްޗެއް ކުރާނީ އެހެންކަމެއް. އެއްހަރަކުން ތިންފަހަރު ތިކަށިޖެހީ. ވިސްނާ\nއޭޕްރީލް 20, 2019 10:56\nކަލޭމެންނައްޔާމީނު ސަރުކާރުކަމުނުގޮސްގެން އިބޫހޮވާފަ އެއްނުން ދެންކޮބާމައްސަލަޔަކީ\nއޭޕްރީލް 20, 2019 11:06\nކޮން ރުޅިއެއް އަންނާކަށް!! އަމިއްލަ ގައުމު ދޫކޮށްފަގޮސް އުޅޭ ބަޔަކަށް ކޮންމެހެން އާސަންދަ ދޭކަށް ނުޖެހޭ! އެކި ކޯސްތަކުގަ ކިޔަވަން ގޮސް އުޅޭ ކުދިންނަށް ދިނަސް ރާއްޖެ ކަޑަވެގެން މޮޅުތަނެއްގަ އުޅެގެން މޮޅު އިސްކޫލުން ކިޔަވަދޭން ވެގެނޭ ކިޔާފަ ގޮސް އުޅޭ މީހުންނަކަށް ސަރުކާރުން އާސަންދަ ދޭކަށް ނުޖެހޭ!!! ބައެއް ދިވެހިން އުޅޭ ގޮތުން ހީވަނީ މި މީހުން ދުނިޔެއަށް އައިންސުރެ މަރުވަންދެން ބަލަދު އަރަނީ ސަރުކާރަށޭ.. އަތުން ފައިން މަސަތްކަތެއް ނުކޮށް ތިއްބަސް ސަރުކާރުން ވީ ކާން ދީ، ހަރަދު ދީ، ބޭސްފަރުވާ ކޮށްދީ ހުރިހާ ކަމެއް ކުރަން!!\nއޭޕްރީލް 20, 2019 11:13\nތިބޭ ، ފޫގަޅައިގެން ވާނުވާބަލަން . މި ފަސްއަހަރު ނިމޭއިރު ދިން ވޯޓްގެ ރަހަ އަރުތެރޭގައި ރަނގަޅަށް ލައްވާލާނެކަމަށް ބެލެވޭ.\nއޭޕްރީލް 20, 2019 11:42\nބައަލަވާ ރުޅިގަނދަ ވިއަސް ރައްޖޭގައި ނޫޅެން ނިންމައިގެން ލައްކާ އަށް ގޮސް ހިޖުރަ ކޮށްގެން ރަޢްޖެ އަށް އެއްވެސް ޓެކްސް އެއް ނުދައްކާ ބަޔަކަށް ހެލްތު އިންސޫރަންސް ދޭން ޖެހޭ ސަބަބެއް އެބައޮއްތޯ އެވެ. ރާއްޖޭގައި ހިލޭ ދެވޭ ކަންކަމަކީ ޓެކުސް ފައިސާ އިން ކޮށްދެވޭ ކަންކަމެވެ. ޓެކްސް ނުދައްކާ ބަޔަކަށް ހެލްތު އިންސޫރަންސް ދެވިގެން ނުވާނެ.\nއެބަހަދާ ރޯދަޔަށް ކަރާ ފަނި ކޮމެޓީ...\nއޭޕްރީލް 20, 2019 11:44\nފައިސާދޭން ބޭނުންވާ މީހުންނައް ފައިސާތައް ބަހަނީ..މައުސޫމު އައް 22 މިލިއަން..އިބުރާ ކޮއްކޮ އައް 78 މިލިއަން ދީބާޖާ އައް 350 މިލިއަން ކަލޭމެން ކުދިން ނައް މެރަނަ 10.000 ރުފިޔާ..\nއޭޕްރީލް 20, 2019 12:17\nނުޖެހޭ ރާއްޖެއިން ބޭރުގައި އުޅޭ މީހުންނަކަށް އާސަންދަ ދޭކަށް.\nއޭޕްރީލް 20, 2019 12:42\nއެއީ މިގައުމައް ޓެކުސް ދައްކާބައެއްނޫން އެމީހުންޓެކުސް ދައްކާ ގައުމުންއާސަންދަ ހޯދާ\nއޭޕްރީލް 20, 2019 12:59\nކުދި ޖަޒީރާތަކޭ މިއީ\nއޭޕްރީލް 20, 2019 13:01\nއުޅެންޖެހެނީ ރާއްޖެއިން ބޭރުގަ. ޓެކްސް ދައްކަނީ އެހެން ގައުމަކަށް. އެކަމަކު ކާންދީ ބޯންދީ ބޭސް ފަރުވާ ކުރަން ޖެހެނީ ދިވެހި ސަރުކާރުން. އަހަރުމެންގެ ޓެކްސް ލާރިން\nއޭޕްރީލް 20, 2019 13:04\nއޯއް ވާއު! އިބޫ ސޯލިހުގެ ފުރަތަމަ ސަޕްރައިސް. ތާހިރު ދޯ. އަދިއޮތީ ނޮހޮރޮއްޕާންތައް ކުރިޔައް.\nއޭޕްރީލް 20, 2019 13:13\nރާކަނިމަސް ކެވޭނެ މިހާރު\nއޭޕްރީލް 20, 2019 13:17\nނަންވާނީ ޕޕމ، އެކަމު ކަން ކުރަނީ އެހެންބަޔެއް. ކޮންމެ ކަމެއްގަވެސް އޮޅުވާލުން:\nގައުމުގެ ރައީސް އާއި ނައިބު ރައީސް އަކީ ވެސް ވޯޓުކަރުދާހުގަ ނަންޖަހައިގެން ހޮވި ދެމީހުންނެއްނޫން. އެމަގާމު އަދާކުރަނީ އެހެންދެމީހަކު. އާސަންދަވެސް އޮޅުވާލީ. ވަގުތުޖެހުނީމާ އަފްރާސިމްގެ މަރުގެ ތަފްސީލްދޭން ބުނިމީހާ މިހާރުކިޔަނީ ދޭނެ އިތުރު މައުލޫމާތެއް ނެތްކަމަށް. މިވަރުވީމަ ދެންބާރަށް އަތްޖެހުންނޫން ކަމެއްނެތް.\nއޭޕްރީލް 20, 2019 13:20\nއަދި ދަންނަވަމެވެ. މަޖްލީހުގެ މުސާރަ ކުޑަކޮށް މަޖްލީހުގެ މެމްބަރުންގެ ހެލްތް ސްކީމް ވެސް ކުޑަކޮށްލަން ޖެހެއެވެ. ގާނޫނުގެ ކުރިމަތީ ސިއްހީ ހިދުމަތް ދިނުމުގަ ދިވެހި ރައްޔިތުން ހަމަހަމަ ވާނެއެވެ.\nއޭޕްރީލް 20, 2019 14:38\nއާސަންދަ ނުލިބިގެންތަ ވެރިކަން ބަދަލުކުރީ ދެންތިބެންޖެހޭނީއަބަދުވެސް ރަތުގަ\nއޭޕްރީލް 20, 2019 14:43\nއެމްޑީޕީ ން ވެރިކަމަށް އައިސް މަދަނަ ހިންގަންނޭގި ބަގުރޫޓް ވީމާ އާސަންދަ ކިޔާ ނަންބަދަލުކުރި .ޔާމީނު ހުސްނުވާ އާސަންދަ ހަދާ ހުސްނުކޮށް ގެންދިޔައީމަ އެކަން އެހެން ކުރަންނޭގުނީމަ އަވަހަށް މެރަނާ ކިޔާ ސްކީމެއް ތައާރަފް ކުރީ. ހައުސިން ޕްރޮޖެކްޓްގަ ޔާމީން 11000 ފްލެޓް އިމާރާތް ކުރަން ފައްޓާފަ ހުއްޓާ ވެރިކަމަށް އާދެވުނީމަ ހައުސިންއަޅާން ޢާކުންފުންޏެއްހަދާ ކުރިން އަލަންފެށިފާހުރި 11000 ފްލެޓް 3500 އަށް ބަދަލުކޮށް އާކުންފުނިން ތިމަންނަ ފައްޓާ ހެދި އެއްޗަކަށް ނަންބަދަލުކުރިޔަސް ރައްޔިތުން އެކަން ގަބޫލު ނުކުރާނެ.\nއޭޕްރީލް 20, 2019 15:00\nވަރަށް އަދަބުވެރިކަމާއެކު ދަންނަވަން. ރާއްޖެއަށް އެބައެއްގެ ޓެކުސް ނުދައްކާ އެއްވެސް ބަޔަކަށް އާސަންދަވިޔަސް މެރަނަ ކަމަށްވިޔަސް އަމަޔަކަމަށްވިޔަސް ދޭކަށް ނުޖެހޭނެ. އަހަރެމެންނަކީ ހަމަ ދިވެހި ރައްޔިތުންނޭ ކިޔާ ހަޅޭއްލަވާއިރު އެމީހުންގެ ފަރާތުން މި ދިވެހި ޤައުމަށްވާ އެއްވެސް ފައިދާއެއް ނެތް. ލިބޭ ހުރިހާ ފައިސާއެއް ސިރިސޭނާއަށް. ހުރިހާ ޓެކުސްއެއްވެސް ސިރިސޭނާއަށް. ދެން ބޭސްކޮށްދޭން މިޖެހެނީ ދިވެހި ދައުލަތުން. އަޖާއިބެއްނު. ކަލޭމެން ތިބެބަލަ ލަންކާގަ އުންބަޅަ ކައިކައި އަހަރެމެންނަށް ނޮހޮރުއްޕާން ނުކޮށް.\nއޭޕްރީލް 20, 2019 15:02\nކަލޭމެންނަށް ލިބޭ ހުރިހާ ލާރިއެއް ތި ދުއްވާލަނީ ރާއްޖެއިން ބޭރަށް. އެކަމު ބޭސްކޮށްދޭން ޖެހެނީ ދިވެހި ދައުލަތުން. މަޖާދޯ. އެޖެންޑާ19 ގަ ތިހުރިހާ ކަމެއް ހަމައަކަށް އަޅުވާލެވޭނެ. ނާޖާއިޒު ފައިދާ ނަގަން ނޫޅުއްވާތި އެއްވެސް ރައްޔިތަކު.\nއޭޕްރީލް 20, 2019 15:49\nކިހާ ދެރަ... ދެން ވާނީ މިހެން... ދެން އެނބުރި ރާއްޖެ އާދޭ ކުދިންނޭ...\nއޭޕްރީލް 20, 2019 16:05\nސީދާ އޮޅުވާލުމެއް.އާސަންދަކުންފުނި އުވާލަންވީމިހާރުވެސް.ވަގުން އުޅެނީ\nއޭޕްރީލް 20, 2019 16:14\nބޯން ބޯން އުލުނު ބޮޑި ބޮވިފަ ތިތިބީ ޔާމިން ގޯސް ވެގެން ލަންކާގަ ތިބެގެން ވޯޓްލީ މީހާ ރަގަލެއްނު.ހެހެހެހެހެހެހެހެ\nއޭޕްރީލް 20, 2019 17:04\nކޮބާ ރީތިވެއްޖެނޫން ގެނާ މޮޅު ސަރުކާރު ދެން ރުޅިއަންނާނެކަމެއް ނެތް ތީ ތިޔަބޭފުޅުންގެ އަމިއްލަޔަށް ހެދުނުޅައެއްޗެއް5އަހަރުވަންދެން ކެތްކޮލާ\nއޭޕްރީލް 20, 2019 17:48\nޤައުމުގަ ތިބެ ޓެކްސް ދައްކާ ފަރާތްތަކަށް ލިބޭ އިނާޔަތާ އެއްވަރު އިނާޔަތެއް ބޭރުގައުމުތަކަށް ޓެކސް ދައްކާ ފަރާތްތަކަށް ލިބެން ޖެހެޔޭ ބުނީމަ އަންނަނީ ހިނި.\nއޭޕްރީލް 20, 2019 19:32\nރަތަކަށް އަރާނެ ކަމެއް ނެތް. ލަންކާގަ އުޅޭ ރީނދޫ ބާގައި ދިވެހިންނަށް ވެދުން ސަލާމް. އަދި މަރުހަބާ\nއޭޕްރީލް 20, 2019 19:33\nލަންކާ އިންޑިއާގަ ގިނައީ ގިނަ މުއްދަތަށް ބޭސްކުރަން ޖެހުފައިވާ މީހުން ރާއްޖޭގައި އެ ފެސިލިޓީ ނެތިގެން. މަޖާކޮށް އަޗާތަޅަން ގޮހެއްނޫން. ހޭބަލިވެގެން ސިރިސޭނާ ކައިރިއަށް ދާށޭ ބުނާއިރު ރާއްޖޭގައި ކުރެވޭކަމެއްނެތް.\nއޭޕްރީލް 20, 2019 19:48\nބަލަ ޔާމީނު ހުރީއިރު އެވަރުވެސް ވިތަ؟\nއޭޕްރީލް 20, 2019 20:05


މިހޮސްޕިޓަލުގެ ނަމްބަރ (IUL)HAAH/HAAH/2020/4 ( 16 ފެބުރުއަރީ 2020 ) ބާތިލްކޮށް މި މަޤާމަށް މީހަކު ހޯދުމަށް އިއުލާންކުރީމެވެ. މި ވަޒީފާއަށް ބޭނުންވަނީ މަސައްކަތަށް ޝައުޤުވެރިކަންހުރި މަސައްކަތަށް ޤާބިލު މީހެކެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 26 ފެބުރުއަރީ 2020 ވާ ބުދަ ދުވަހުގެ 13:00 ގެ ކުރިން، ހއ އަތޮޅު ހޮސްޕިޓަލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ha.atollhospital@health.gov.mv މެދުވެރިކޮށްވެސް ބަލައި ގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ،5މާރޗު 2020 އާއި 20 މާރޗު 2020 އާ ދެމެދު، ހއ އަތޮޅު ހޮސްޕިޓަލުގައެވެ.


ފޮތުގެ ތަޢާރުފު (5) - ފަންވަތް - މަޢުލޫމާތުގެ ޚަޒާޏާ\nއަކުބަރު ރަސްގެފާނާއި ބީރުބޮލު ވަޒީރުގެ ބައެއް ވާހަކަތައް (3)\nކޮކަޑި ކޭ މީދާ\nދިވެހި ސައްޔާހެއްގެ ގަލަމުން ... ޕެރިސް (03)\nފަންވަތްދިވެހިއަރުޝީފުފޮތުގެ ތަޢާރުފު (5)\nފޮތުގެ ތަޢާރުފު (5)\nޝާޢިއުކުރީ ޢަބްދުލްޢަޒީޒު ޖަމާލު އަބޫބަކުރު 21 މާރޗް 2012 . ހިމެނޭބަޔަކީ އަރުޝީފު\nއަގުހުރި މުތެއް: ރިޔާޟުއްޞާލިޙީން\nމި ފަހަކަށް އައިސް ދިވެހި އަދަބިއްޔާތަށް ވަރަށް ބޮޑު މުއްސަނދިކަމެއް ގެނެސްދިން ފޮތެއް ދުނިޔޭގެ އަލިކަން ދެކެފި އެވެ. މަޝްހޫރި ލިޔުންތެރިޔާ އަލްމަރުޙޫމު ބާޑީގޭ މުޙައްމަދުދީދީގެ އަގުހުރި ދަރިކަލުން ފަޟީލަތުއްޝައިޚު އަޙުމަދު ފާރޫޤު މުޙައްމަދު ތަޞްނީފުކުރެއްވި މި ފޮތުގެ ނަމަކީ "ރިޔާޟުއްޞާލިޙީން" އެވެ. މިއީ ނަވަވީ އިމާމު ލިޔުއްވި ޙަދީޘް ޢިލްމުގެ ޝަރަޙައިގެ މައްޗަށް ދިވެހިބަހުން ލިޔުއްވި ޙަދީޘް ޢިލްމުގެ ފޮތެކެވެ. ޙަދީޘް ޢިލްމުގެ ދާއިރާއިން މަތީ ތަޢުލީމުޙާޞިލްކުރައްވައިފައިވާ މި އަގުހުރި އަދީބުގެ މި އަގުހުރި ފޮތަކީ މުޅި ދިވެހި އުއްމަތަށް ޚާއްޞަކޮށް ދިވެހިބަހުން އިސްލާމީ ތަޢުލީމު ޙާޞިލުކުރާ ދަރިވަރުންނަށް އެ މަނިކުފާނު ކުރެއްވި ވަރަށް އަގުހުރި ހަދިޔާއެކެވެ.\n1896 ޙަދީޘާއި އެ ޙަދީޘްތަކުގެ ދިވެހި ތަރުޖަމާއާއި ޝަރަޙައިގެ މައްޗަށް އެކުލެވިފައިވާ މި ފޮތުގައި 1649 ޞަފުޙާ ހިމެނެއެވެ. 24.2 ސެންޓި މީޓަރ ގެ ދިގު 17.3 ސެންޓި މީޓަރގެ ފުޅާ މި ފޮތުގެ ބޯމިނަކީ 5.4 ސެންޓިމީޓަރެވެ. ފޮތް އަތުން އުފުލައިލާއިރު ކިލޯގްރާމެއްގެ ބަރުދަން ފޮތުގައި ހުންނާނެ ކަމަށް ލަފާކުރެވެއެވެ.\nމި ފޮތުގައި އިމާމު ނަވަވީގެ ފުރިހަމަ ތަޢާރުފެއްވެސް ހިމަނުއްވައިފައި ވެއެވެ. އަދި ކުރީގެ މިނިސްޓަރ އޮފް އިސްލާމިކް އެފެއަރޒް ޑރ. ޢަބްދުލްމަޖީދު ޢަބްދުލްބާރީ ގެ ބަޔާނަކާއި އޭރުގެ ސްޓޭޓް މިނިސްޓަރ (އަދި މިހާރުގެ މިނިސްޓަރ އޮފް އިސްލާމިކް އެފެއަރޒް) ފަޟީލަތުއްޝައިޚު މުޙައްމަދު ޝަހީމް ޢަލީ ސަޢީދުގެ ބަޔާނެއްވެސް ހިމަނުއްވައިފައި ވެއެވެ.\nފަޟީލަތުއްޝައިޚު އަޙުމަދު ފާރޫޤު މުޙައްމަދުގެ މި އަގުހުރި ޢިލްމީ މަސައްކަތްޕުޅަކީ ދިވެހި ޢިލްމީ އަދި އަދަބީ ޚަޒާނާއަށް އިތުރުވި ވަރަށް އަގުބޮޑު ޖަވާހިރެކެވެ.\nޚަބަރު ލިބިފައިވާ ގޮތުގައި މި ފޮތް އިސްލާމީ މަރުކަޒުން މިހާރު ގަންނަން ލިބެން އެބަހުއްޓެވެ. ފޮތުގެ އަގެއްކަމަށް މަޢުލޫމާތު ލިބިފައިވަނީ 350 ރުފިޔާއެވެ.\nމަޢުލޫމާތު: www.liyuntherin.org އިން\nހޮހަޅައިގެ ތިން މިތުރުން\nމޮޅު ބުއްދިއެއް ( ފަތްތޫރައިން ނަގާފައި)\nމަޖުބޫރު ލޯބި (35)\nފިއްލޯމަންޖެއާއި، ތަކަހަސަނުގެ ވާހަކަ -03


ރެޑް –5| Vaahaka ރެޑް –5– Vaahaka\nރެޑް – 5\n3k20\tDecember 1, 2017\n"ސަރ.. ހަމަ ކޮންމެހެން ޖެހޭތަ ޕާރޓީއަށް ދާން؟” ވީރާ ފަހަތުން އައިސް އަކުރަމްއާ ހަމަކުރިއެވެ.\n“ޔެސް. މިއޮފީހުގަ މަސައްކަތް ކުރަންޏާ ޖެހޭނެ ދާން.” އަކުރަމް އެހެން ބުނެލުމުން ވީރާ އައިކޮޅަށް ހިނގައިގަތީ އިތުރަށް ބުނެވޭނެ އެއްޗެއް ނެތީމައެވެ. އަކުރަމް ހިނިގަނޑު މަތަކުރުމަށް އަނގަމަތީގައި އަތް އަޅަމުން އޭނާގެ ކެބިންއަށް ވަނެވެ.\nއަނެއް ދުވަހުގެ މެންދުރު ވަގުތު ޖެހުމުން އަކުމަލް ވީރާ ކޮބައިތޯ ބަލާލުމަށް އޭނާގެ ކޮޓަރި ދޮރުގައި ޓަކި ޖަހާލިއެވެ. ބޭބެގެ އެދުމުގެ މަތިން އަކުމަލް އެއުޅެނީ ވީރާ ގޮވައިގެން ޕޫލް ޕާޓީއަށް ދާށެވެ. ވީރާއާއިއެކު ވަގުތު ހޭދަކުރުމަށް ލިބޭ ކޮންމެ ފުރުސަތެއްގެ ބޭނުން އަކުމަލް ކުރާނެއެވެ. ވީރާއާއި ގާތުގައި ވުމަކީ އަކުމަލް ނުހަނު ބޭނުންވާ ކަމެކެވެ. ދެތިން ފަހަރަކު ދޮރުގައި ޓަކި ޖަހާލުމުން ދޮރު ހުޅުވިގެން ދިޔައެވެ. ލޯ އުނގުޅާލަމުން ވީރާ ދޮރުން ބޯ ދިއްކޮށްލިއެވެ. ބަންދު ދުވަހެއްކަމުން ވީރާއަށް މިއަދު މާ ގަދައަށް ނިދުނީއެވެ.\n"ގަޑިން ކިހާއިރެއްތަ؟" އޭނާގެ ހޭވިފައި އޮތް ފަށުވި އިސްތަށިގަނޑު އެއްކޮށްލާ ހުޅިއެއް ޖަހާލަމުން ވީރާ އަހާލިއެވެ. ވީރާގެ އަޑުގައި ނިދީގެ އަސަރު ހުރުމުން އެއަޑު އަކުމަލްގެ ހިއްސުތައް ހޭލައްވާލިއެވެ.\n"ބާރަ ޖެހީ.. ވީރާ ނުތެދުވިމަ މިގޮވީ.." އަކުމަލް ބުނެލިއެވެ. އޭނާ ވީރާއާއި ދިމާލަށް މަސްތީ ނަޒަރަކުން ބަލާތީ ވީރާ ކެއްސާލިއެވެ. ބަންދު ދުވަހެއް ވީމާ އަވަހަށް ނުތެދުވީކަމަށް ވީރާ ބުނެލިއެވެ. ހަގީގަތަކީ ވީރާ އަކުމަލްއާއިއެކު ވަގުތު ހޭދަކުރަން ފަށައިފި ނަމަ އޭނާގެ ހިތްވެސް އަކުމަލްއަށް ލެނބިދާނެކަމަށް ވީރާއަަށް ބިރުހީވުމެވެ. ފުރަތަމަ ދުވަހުން ފެށިގެންވެސް ވީރާއަށް އަކުމަލް ކަމުގޮސްފައިވާއިރު އޭނާއާއި އެކު ގިނަ ވަގުތު ހޭދަ ކުރުމުން ވީރާގެ ހިތުގައި ވާ ޖަޒުބާތުތައް ބަންޑުންވެދާނެތީ ވީރާ ޖެހިލުންވެއެވެ.\n"ޕާޓީއަށް ނުދަނީތަ؟" ހަމަ ހިމޭންކަން ފޫއަޅުވާލަމުން އަކުމަލް ވާހަކަ ދެއްކިއެވެ.\n"އޯހ ނޯ.. ޕާޓީ މަތިން ހަނދާނެއްވެސް ނެތް. ކޮން ކަހަލަ ހެދުމެއްތަ ލާން ޖެހެނީ؟ އައި ހެވް ނެވާ ބީން ޓު އަ ޕޫލް ޕާރޓީ.." ވީރާ ދުވަހަކުވެސް ޕޫލް ޕާޓީއަކަށް ނުދާ ވާހަކަ ބުނުމުން އަކުމަލް ހީނލިއެވެ. އަދި ވީރާ ގާތު މަޑުކޮށްލުމަށް ބުނެ އަކުމަލް އޭނާގެ ކޮޓަރިއަށް ވަނެވެ. ކުޑައިރުކޮޅެއް ތެރޭގައި އޭނާ ނިކުތްއިރު އަތުގައި ކޮތަޅެއް އޮތެވެ.\n"ދިސް އިޒް ފޯ ޔޫ." އެކޮތަޅު ވީރާއަށް ދިއްކޮށްލަމުން އަކުމަލް ބުނެލިއެވެ. ވީރާ ޝައުގުވެރިކަމާއެކު އެ ކޮތަޅުގެ އެތެރެ ބަލާލި އިރު އޭގައި އޮތީ މަޑު ރީނދޫ ކުލައިގެ ކުރު ހެދުމަކާއި އެއާއި ގުޅޭ ތިރި ފައިވާނެކެވެ. ވީރާ ހިނިތުންވެލަމުން ޝުކުރު އަދާކުރުމުން އަކުމަލް ހިތްހަމަ ޖެހުމުގެ ނޭވާއެއް ބޭރުކޮށްލިއެވެ.\n"ގެޓް ރެޑީ. އަހަރެންވެސް މި ނިކުންނަނީ ރެޑީ ވެލައިގެން.." އަކުމަލް އޭނާގެ ކޮޓަރިއަށް ވަނުމުން ވީރާވެސް ދޮރު ލައްޕާލުމަށްފަހު ފާހާނާއަށްވަނެވެ. ވީރާ ތައްޔާރުވެގެން ނިކުތްއިރު އަކުމަލް ހުރީ ސިޓިންގ ރޫމުގައި ދެކޮޅަށް ހިނގާލަ ހިނގާލައެވެ. ވީރާ އަންނަތަން ފެނުމުން އަކުމަލް ހުއްޓުނެވެ. ކޮންމެ ފަހަރަކުވެސް ވީރާ ފެނުމުން އޭނާއަށް ވަނީ އެހެންނެވެ. އެރީތިކަމަށް ތައުރީފު ނުކުރާ ވަރެއް ނޫނެވެ. ކަކުލާއި ހަމައަށް އަންނަ ހެދުން ލައިގެން ހުރި އިރު ވީރާ ހުރީ ލުއި މޭކަޕެއް ކޮށްފައެވެ. ބޮލުގައި ރީތި ގޮތަކަށް ހުޅިއެއް ޖަހާފައިވާއިރު ކުރު އިސްތަށިތައް މޫނުގެ ދެފަރާތުން ދޫކޮށްލެވިފައި ހުއްޓެވެ. ވީރާ ކައިރިއަށް އައި ވަރަކަށް އަކުމަލްގެ ނޭވާ އަވަސް ވަމުންދިޔައެވެ.\n"ހިނގާ ދާން." ވީރާ އަވަސް އަރުވާލާފައި ހުރިތަން ފެނުމުން އަކުމަލް ބޯ ކަހާލަމުން އޭނާގެ ފަހަތުން ދިޔައެވެ.\nވީރާއާއި އަކުމަލް ޓެރަހަށް އެރީ އެކުއެކީގައެވެ. އެތަނުގައި ފުދޭވަރަކަށް ބޮޑު ސުވިމިން ޕޫލެއް އޮތެވެ. އަދި ގިނަ އަދަދަކަށް ސަން ބެޑުވެސް ހުއްޓެވެ. އެއްފަރާތުގައި ބަހައްޓާފައި ހުރި މޭޒު މަތީގައި ތަފާތު ވައްތަރުގެ ބުއިންތަކާއި ލުއި ކާނާ ބަހައްޓާފައި ހުއްޓެވެ. އޭރުވެސް ބައެއް މީހުން ތިބީ ޕޫލަށް އެރިގެންނެވެ. އަކުމަލްމެން އައިތަން ފެނުމުން އަކުރަމް އެމީހުންގެ ގާތަށް ދިޔައެވެ. ހަމަ އެވަގުތު އެމާ ވީރާއަށް ގޮވާލުމުން އޭނާ އެދިމާލަށް ދިޔައެވެ.\n"މޭން. ވީރާ އެކުއްޖާއާ ހާދަ ވައްތަރޭ... އެކަމަކު ހަމަ އަހާލާއިރަށް އެބަ ބުނޭ ނޫނެކޯ.. ދިމައެއް ނުވެޔޯ. އެރޭގެ ފަހުން އެކުއްޖާ މަށަށް ފެނޭތޯ އެކުލަބަށްވެސް ކޮންމެ ރެޔަކު ދިޔައިން. ޕްރައިވެޓް އިންވެސްޓިގޭޓާރއެއްވެސް ހޯދިން." އަކުރަމް އޭނާގެ ކޮއްކޮއާއި ވާހަކަ ދެއްކިއެވެ.\n"މަށަކަށް ހިޔެއްނުވެ ވީރާ އެއީ ތިބުނާ ކުއްޖާ ހެނެއް. ބިކޯޒް.. އެއީ އެކުއްޖާ ނަމަ ދޮންބެ ކުރިމަތީގަ އެހާ ނޯމަލްކޮށް ބިހޭވް ނުކުރެވޭނެ." ވިސްނާލަމުން އަކުމަލް ބުނެލިއެވެ.\n"އައި ތިންކް ޔޫ އާރ ރައިޓް. ދެން އެކަމާ ނުވިސްނަ ޕާރޓީ އެންޖޯއި ކުރަމާ." އަކުރަމް ލައިގެން ހުރި ގަމީސް ބޭލިއެވެ. އަދި ދުވެފައި ގޮސް ޕޫލަށް ފުންމާލިއެވެ. އެއާއިއެކު އެތަނުގައި ތިބި އަންހެން ކުދިންގެ އަޑު ގަދަވެގެންދިޔައެވެ. ފީނާލުމަށްފަހު އަކުރަމް ތެދުވިތަން ވީރާ ބަލަން ހުރީ ޖެހި ބުދެއް ފަދައިންނެވެ. އެއީ އަކުރަމްގެ ކަނދުރާއަށްވުރެ ތަންކޮޅެއް ތިރީގައިވާ ޓެޓޫ ވީރާއަށް ފެނުމުންނެވެ. ލޯ ކުޑަކޮށްލުމަށްފަހު ވީރާ އަކުރަމްގެ ބުރަކަށީގައިވާ ޓެޓޫއަށް ބަލާލީ ގަބޫލުކުރަން ދަތިވެފައި ހުރެގެންނެވެ. އަކުރަމްގެ ބުރަކަށީގައި އެވަނީ މީގެ ހަތަރު އަހަރު ކުރިން ވީރާއަށް ފެނުނު ނަގިލި ޓެޓޫއެވެ.\n"ޔޫ އޯކޭ، ސްވިޓީ؟" ވީރާ ޖޫސްތަށި ހިފަހައްޓައިގެން ހުރި އަތް ތުރުތުރުލާން ފެށުމުން އެމާ އޭނާގެ ކޮނޑުގައި ހިފާލިއެވެ. ބޯޖަހާލަމުން ވީރާ އެތަނުން ދުރަށް ހިނގައިގަތީ އެމީހުންނާ އެކަހެރި ވެލުމަށެވެ. ސިކުނޑިއަށް ބަރުވެފައި ވުމުން ވީރާ އޭނާގެ ނިތްކުރީގައި ފިރުމާލިއެވެ. ހަތަރު އަހަރުވީ މާޒީ މިފަދަ ގޮތަކަށް އޭނާއާއިި ކުރިމަތި ލާފާނެކަމަށް އޭނާ އުންމީދެއް ނުކުރެއެވެ.\nއަހަރެން December 2, 2017\nވަރައް ރީިތި... ވަރައް ޝައުގުވެރިވެއްޖެ...\nއައިލަވްޔޫ December 2, 2017


BREAKING: Oxygen Ah Huras Alhaa Meehun Dhan Jassaanan: Delhi High Court - Vaguthu\nއޮކްސިޖަނަށް ހުރަސް އަޅާ މީހުން ދަން ޖައްސާނަން: ދިއްލީ ހައި ކޯޓު\nއިންޑިއާގައި ކޮވިޑް-19 ކޮންޓްރޯލުން ނައްޓާފައިވާ މި ދަނޑިވަޅުގައި އޮކްސިޖަނަށް ހުރަސް އަޅާ މީހުން ދަން ޖައްސާނެ ކަމުގެ އިންޒާރު އެ ގައުމުގައި ނިއުދިއްލީގެ ހައި ކޯޓުން ހާމަކޮށްފިއެވެ.\nނިއު ދިއްލީގެ ހައި ކޯޓުން މިހާ ވަރުގަދަ އިންޒާރެއް ދީފައި މިވަނީ އިންޑިއާގައި ހަލުވިކަމާއެކު ކޮވިޑް-19 ފެތުރެމުން އަންނަ ދަނޑިވަޅެއްގައެވެ. އަދި ކޮވިޑް-19 ޖެހިގެން އިންޑިއާގެ ބައެއް ހޮސްޕިޓަލްތަކުގައި އައިސީޔޫގައި ފަރުވާދޭ މީހުންނަށް އޮކްސިޖަން ނުލިބިގެން މަރުވާ މައްސަލަ ވެސް ވަނީ ފެންމަތިވެފައެވެ. އެ ގައުމުން މިހާތަނަށް 189,549 މީހަކު ވަނީ ކޮވިޑް ބަލީގައި މަރުވެފައެވެ.\nއިންޑިއާ އިން މިހާތަނަށް 16.6 މިލިއަނަށް ވުރެ ގިނަ މީހުން ވަނީ ކޮވިޑް-19 އަށް ފައްސިވެފައެވެ.\nސަރުކާރުން ކޯޓުގައި ބުނި ގޮތުގައި، ސިއްހީ ނިޒާމަށް ނުކަތާ ހާލަތަކަށް ދާނީ 480 މެޓްރިކް ޓަންގެ އޮކްސިޖަން ނުލިބިއްޖެ ނަމައެވެ. އޮކްސިޖަން ހުސްވުމުގެ ބިރާ ވަރަށް ގިނަ ހޮސްޕިޓަލްތަކުން ކުރިމަތިލާން ޖެހިފައިވާ ކަމަށްވެއެވެ.\nސަރުކާރުގެ އޮފިޝަލަކު ކޯޓުގައި ބުނި ގޮތުގައި އިއްޔެ އެކަނި ވެސް މެޑިކަލް ގޭސްގެ ގޮތުގައި ލިބުނީ 297 މެޓްރިކް ޓަންގެ ގޭހެވެ. އަދި ބައެއް ހޮސްޕިޓަލްތައް އޮތީ އޮކްސިޖަން ހުސްވުމާ ގާތުގައި ކަމަށާއި އެކަން އެ ހޮސްޕިޓަލްތަކުން ފެންނަން ފަށާފައިވާ ކަމަށް އޭނާ ބުންޏެވެ.\nއެހެންވެ ކޯޓުން ވަނީ އޮކްސިޖަން ފޯރުކޮށްދިނުމަށް ހުރަސް އަޅާ ފަރާތްތަކުގެ މައުލޫމާތު ދިނުމަށް އެދިފައެވެ. އަދި އޮކްސިޖަން ދިނުމަށް ހުރަސް އަޅާ މީހުން ދަން ޖައްސާނެ ކަމުގެ އިންޒާރު ވެސް ކޯޓުން ވަނީ ދީފައެވެ.\nކޮވިޑް-19 ޖެހިގެން އިންޑިއާގެ ޖައިޕޫރުގެ ހޮސްޕިޓަލެއްގެ އައިސީޔޫގައި ފަރުވާ ދެމުން ގެންދިޔަ 25 ބަލި މީހަކު އޮކްސިޖަން ނުލިބިގެން ރޭ ވަނީ މަރުވެފައެވެ.\nދިއްލީގައި ހުންނަ ބަޓްރާ ހޮސްޕިޓަލުން ބުނީ އެ ހޮސްޕިޓަލުން 8،000 ލީޓަރުގެ އޮކްސިޖަން ބޭނުންވާ ކަމަށެވެ.\nއޭޕްރީލް 24, 2021 16:49\nމިދިވެހިރާއްޖޭގައި މަރުހިފާ ވާހަކަ ދެއްކިޔަސް އެބަޔަކު އެވަނީ ސިކު ބަޔަކަށް..\nއޭޕްރީލް 24, 2021 17:10\nމިއޮތީ ފުރާނާގެ ކަންކަމުގަ މިސަރުކާރުގެ ލޯބިވެރިޔާ މަރުގެ ހުކުމް ތަންފީޒުކުރުމައް ނިންމާފަ މިއީވެސް ސިކު ކަމެއްބާ؟\nމަރައް މަރުހިފުމުގަ ހިކުމަތެއް އަދި ދިރުމެއްވޭ\nއޭޕްރީލް 25, 2021 03:30\nބަޔަކު ނުދޭންވެގެން އުޅޭތީތަ އޮކްސިޖަނަށް ޖެހިގެން މިއުޅެނީ ރަނގަޅަކަށް ސާފެއްނޫން


Germany | Mihaaru\n"ރަން ލޯލާ ރަން" އަކީ "ލޫޕް ލަޕޭޓާ"\nމީގެ 22 އަހަރު ކުރިން ރިލީޒްކުރި ޖަރުމަނުގެ ކާމިޔާބު ފިލްމު "ރަން ލޯލާ ރަން" ގެ ހިންދީ ރިމެކެއް ހަދަން ނިންމާފައިވާ ކަމަށް މީޑިއާތަކުން ރިޕޯޓްކޮށްފައި ވަނިކޮށް، އެ ފިލްމު ރަސްމީކޮށް އިއުލާންކޮށްފި އެވެ.\nޖަރުމަނުން 5ޖީ އަށް ހުރަސް އަޅާކަށް ބޭނުމެއް ނޫން\nޖަރުމަނަށް އޮތީ ދެ ގޮތެކެވެ. އެމެރިކާ ބުނާ ބަސްއަހަގެން ތިބުން ނުވަތަ ޖަރުމަނުގައި 5ޖީ ނެޓްވޯކް ތަރައްގީކުރަން ޗައިނާގެ ވާވޭ އަށް ހުއްދަ ދިނުމެވެ.\nޖިންސީ ގޯނާކުރާ މީހުން ދެނެގަންނަން ޓެކްނޮލޮޖީ\nކުޑަކުދިންނަށް ޖިންސީ ގޯނާކުރާ މީހުން ދެނެގުމަށް ކޮމްޕިއުޓަ ޖެނެރޭޓެޑް އިމޭޖެރީ (ސީޖީއައި) ބޭނުންކުރުމުގެ ހުއްދަ އަލުން ޖަރުމަންވިލާތުގެ ތަހުގީގީ އިދާރާތަކަށް ދީފި އެވެ.\nޑައިވިނަށް ދިޔަ ޖަރުމަނުގެ އަންހެނަކު މަރުވެއްޖެ\nއއ. މާޅޮސް ކައިރީ އޮތް ސަފާރީއަކުން ޑައިވިނަށް ދިޔަ މީހަކު މިއަދު މަރުވެއްޖެ އެވެ.\nޝެންގެން ވިސާ އަށް އެޕޮއިންޓްމެންޓް ހަދަން ހުޅުވައިފި\nއަންނަ މާޗު މަހު ޖަރުމަނުގައި ބާއްވާ އިންޓަނޭޝަނަލް ޓޫރިޒަމް ފެއާ (އައިޓީބީ) އަށް ދަތުރުކުރަން ބޭނުންވާ ދިވެހިން ޖަރުމަން-ޝެންގަން ވިސާ އަށް އެޕޮއިންޓްމެންޓް ހަދަން ފޮރިން މިނިސްޓްރީން މިއަދު ހުޅުވާލައިފި އެވެ.\nޖަރުމަނުގެ "ރަން ލޯލާ ރަން" ގެ ހިންދީ ފިލްމެއް\nމީގެ 22 އަހަރު ކުރިން ރިލީޒް ކުރި ޖަރުމަނުގެ ކާމިޔާބު ފިލްމު "ރަން ލޯލާ ރަން" ގެ ހިންދީ ރިމެކެއް ހަދަން ނިންމައިފި އެވެ.\nޖަރުމަން ވީސާ ދޫކުރާ ސެންޓަރެއް އަންނަ އަހަރު ހުޅުވަނީ\nޖަރުމަނަށް ދާން ބޭނުންވާ ދިވެހިންނަށް ރާއްޖޭގައި ތިބެގެން ޖަރުމަން-ޝެންގެން ވީސާ ދޫކުރާ ސެންޓަރެއް އަންނަ އަހަރު ހުޅުވަން ނިންމައިފި އެވެ.\nޖަރުމަނާއި އޮސްޓްރިއާގައި ރޯޑްޝޯއެއް ފަށައިފި\nމޯލްޑިވްސް މާކެޓިން އެންޑް ޕީއާރު ކޯޕަރޭޝާން (އެމްއެމްޕީއާރުސީ) އިން ޖަރުމަނާއި އޮސްޓްރިއާގައި ރާއްޖެ އިސްތިހާރުކުރުމަށް ރޯޑް ޝޯއެއް ފަށައިފި އެވެ.\nއާކްޓިކަށް ވެހުނު ސްނޯގައި ޕްލާސްޓިކް\nމޫސުމަށް އަންނަ ބަދަލުތަކުން ކުރާ ނޭދެވޭ އަސަރުތަކުގެ ބިރު ކުރިއަށް އޮތީ އެވެ. އިންސާނުންގެ އަމަލުތައް ހުރި ގޮތުން ދުނިޔޭގެ ވެށި ހަލާކުވެ، ދިރިއުޅެން ވެސް ނުރައްކާވެދާނެ ކަމުގެ އިންޒާރުތައް އަންނަނީ ލިބެމުންނެވެ.\nޖަރުމަނުގައި ވެސް ޕްލާސްޓިކް ކޮތަޅު މަނާކުރަނީ\nޖަރުމަނުގައި ޕްލާސްޓިކް ކޮތަޅު ބޭނުންކުރާ މިންވަރު މަދުކުރަން މީގެ ތިން އަހަރު ކުރިން މަސައްކަތް ފެށުމަށް ފަހު، އެ ގައުމުގައި ޕްލާސްޓިކް ކޮތަޅު އެއްކޮށް މަނާކުރަން މިހާރު ނިންމާފައިވާ ކަމަށް ސަރުކާރުން ބުނެފި އެވެ.\nވެނިސްގެ ބްރިޖެއްގައި ކޮފީ ހެދުމުން ޖޫރިމަނާކޮށްފި\nއިޓަލީގެ ވެނިސްގައި ބްރިޖެއްގެ މަތީގައި ޖަރުމަންގެ ދެ ޓޫރިސްޓަކު ކޮފީ ހަދައިގެން ބުއި މައްސަލައެއްގައި ޖޫރިމަނާކޮށްފި އެވެ.\nބޮރިސް ބެކާގެ "ކުޅިވަރު ހަނދާންތައް" ނީލަމެއްގައި\nޖަރުމަނުގެ ކުރީގެ މަޝްހޫރު ޓެނިސް ތަރި ބޮރިސްގެ ބެކާގެ ބޮލުގައި އެޅިފައިވާ ދަރަނިތަކަކުން ސަލާމަތްވާން، އޭނާގެ އަތުގައި ހުރި ގިނަ އަދަދެއްގެ "ކުޅިވަރު ހަނދާންތައް" ނީލަމެއްގައި ވިއްކައިލަން ހުޅުވާލައިފި އެވެ.\nޗުއްޓީއަކަށް ފައިސާ ހޯދަން އާންމުންގެ އެހީ އަށް\nޖަރުމަނުގެ ދެމަފިރިއެއްގެ ޗުއްޓީއަކަށް ފައިސާ ހޯދަން ގޯފަންޑްމީ ޕޭޖްގައި ހުޅުވައިލުމުން އެ މީހުންނަށް ގިނަ ބައެއްގެ ފާޑުކިޔުންތައް އަމާޒުވެއްޖެ އެވެ.\nJune 08, 2019 10\nއޮޒިލްގެ ކައިވެނީގައި އެންމެ އިސްކޮށް އުރުދުޣާން\nއާސެނަލްގެ ތަރި މެސުޓް އޮޒިލްގެ ކައިވެނީގައި އޭނާގެ ފަރާތުން އެންމެ ގާތް އެކުވެރިއެއްގެ ގޮތުގައި ތުރުކީގެ ރައީސް ރަޖަބް ތޮއްޔިބް އުރުދުޣާން ބައިވެރިވެވަޑައިގެންފި އެވެ.\nJune 07, 2019 16\nރަހުމެއް ނެތް ނަރުސް، އެތައް ސަތޭކަ ބައެއްގެ ގާތިލް!\nއޭނާގެ ބެލުމުގެ ދަށުގައި ތިބި ބަލިމީހުން މަރުވަމުން ދިޔަ އިރު އެއްވެސް މީހަކަށް އޭގެ ހަގީގަތެއް ނޭނގެވެ. އެހާ ގިނަ ބަޔަކު، އެކެއްގެ ޑިއުޓީގައި މަރުވަމުން ދިއުމަކީ ނުރައްކަލުގެ ރަނގަބީލު އެޅެން ޖެހޭ ކަމެއް ނަމަވެސް، ޖަރުމަނުގެ އޮލްޑެންބާގުގައި ހުރި ހޮސްޕިޓަލުގެ ވެރިންގެ ސަމާލުކަމަށް އެކަން އައީ މާ ފަހުންނެވެ. އޭރު މަދުވެގެން 100...\nJune 03, 2019 14\nކްލައިމެޓް ކޮންފަރެންސަށް ޝާހިދު ޖަރުމަނަށް\nމޫސުމަށް އަންނަ ބަދަލުތަކުގެ ސަބަބުން ގައުމުތަކުގެ ސަލާމަތަށް ކުރިމަތިވެދާނެ ނުރައްކާ ތަކާ ބެހޭ ގޮތުން ޖަރުމަނުގެ ވެރިރަށް ބާލިންގައި ބާއްވާ ކޮންފަރެންސެއްގައި ބައިވެރިވަޑައިގެންނެވުމަށް ފޮރިން މިނިސްޓަރު އަބްދުﷲ ޝާހިދު މިއަދު ފުރާވަޑައިގެންފި އެވެ.\nއުދުހޭ ޓެކްސީގެ ހިދުމަތަށް ޖަރުމަނު ތައްޔާރުވަނީ\nޖަރުމަނުގައި، 2025 ގައި އުދުހޭ ޓެކްސީގެ ހިދުމަތް ދޭން ނިންމައިި ތައްޔާރީތައް ފަށައިފި އެވެ.


International airport akah Kadhdhoo airport tharahgee kuranee\nއިންޓަނޭޝަނަލް އެއާޕޯޓަކަށް ކައްދޫ އެއާޕޯޓް ތަރައްގީ ކުރަނީ\nލ. ގަމުގައި ބޭއްވި އެމްޑީޕީގެ ވޯކްޝޮޕްގައި ރައީސް އިބްރާހިމް މުހައްމަދު ސޯލިހް ބައިވެރިވެވަޑައިގަންނަވަނީ\nއިންޓަނޭޝަނަލް އެއާޕޯޓަކަށް ލ. ކައްދޫ އެއާޕޯޓް ތަރައްގީ ކުރަން ސަރުކާރުުން ނިންމާފައިވާ ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެ އެވެ.\nކައުންސިލްތަކުގެ އިންތިހާބުގައި ލ. އަތޮޅަށް އެމްޑީޕީން ވާނެ ވައުދުތަކުގެ މެނިފެސްޓޯ ތައްޔާރު ކުރުމަށް އެ އަތޮޅު ގަމުގައި ބޭއްވި ކެމްޕޭން ވޯކްޝޮޕްގައި ވާހަކަފުޅު ދައްކަވަމުން ރައީސް ވިދާޅުވީ އެ އަތޮޅަކީ މި ސަރުކާރުގެ ތަރައްގީގެ ތަސައްވުރުގައި އެންމެ މުހިއްމު އަހަމިއްޔަތު ކަމެއް ދީފައިވާ ސަރަހައްދެއް ކަމަށެވެ.\nރައީސް ވިދާޅުވީ ލ. އަތޮޅަކީ ބިން ބޮޑު، ގުދުރަތީ ވަސީލަތްތައް ގިނަ އަދި ބޭނުުންތެރި އެތައް އިގްތިސާދީ މަސައްކަތެއް ކުރެވޭނެ ސަރަހައްދެއް ކަމަށާއި އިގްތިސާދީ ހަބެއްގެ ގޮތުގައި އެ އަތޮޅު ތަރައްގީ ކުރުމަށް ސަރުކާރުން ނިންމީ އެ ސަބަބަށްޓަކައި ކަމަށެވެ.\nއެމަނިކުފާނު ވިދާޅުވީ އިގްތިސާދީ ހަބެއްގެ ގޮތުގައި ލ. އަތޮޅު ތަރައްގީ ކުރުމަށްޓަކައި އެންމެ އިސްކަމެއް ދީގެން ކުރަން ޖެހޭ މަސައްކަތަކީ އެ އަތޮޅުގެ ކައްދޫގައި އޮންނަ އެއާޕޯޓް އިތުރަށް ތަރައްގީ ކުރުން ކަމަށެވެ. ބައިނަލް އަގްވާމީ ފެންވަރަށް އެ އެއާޕޯޓް ތަރައްގީ ކުރުމުގެ މަޝްރޫއުގެ އަމަލީ މަސައްކަތް މި އަހަރު ފަށަން އަމާޒު ކޮށްފައިވާ ކަމަށް އެމަނިކުފާނު ވިދާޅުވި އެވެ.\n"ކައްދޫ އެއާޕޯޓް އިންޓަނޭޝަނަލް ކުރުމުގެ މަސައްކަތް ދަނީ ފަށަމުން، ސަރުކާރުން އެންމެ އިސްކަމެއް ދޭނެ އެއް މަޝްރޫއެއް އެއީ، މި އަހަރުގެ ތެރޭގައި އެ މަސައްކަތް ފެށުމަށް މި މަސައްކަތް ކުރަނީ،" ރައީސް ސޯލިހް ވިދާޅުވި އެވެ.\nރައީސް ސޯލިހު އެހެން ވިދާޅުވީ ގަމު ދާއިރާގެ މެންބަރު މުހައްމަދު ވިސާމް ކައްދޫ އެއާޕޯޓް އިންޓަނޭޝަލް ފެންވަރަށް ތަރައްގީ ކުރުމަކީ އެ އަތޮޅު ރައްޔިތުންގެ ބޮޑު އުއްމީދެއް ކަމަށް ވިދާޅުވެ އެ ވޯކްޝޮޕްގައި ވާހަކަ ދައްކަވަފައިވާތީ އެވެ.\nރާއްޖޭގައި މިހާރު 13 އެއާޕޯޓެއް އޮތްއިރު އިންޓަނޭޝަނަލް އެއާޕޯޓްގެ ގޮތުގައި މިހާތަނަށް އޮތީ ފަސް އެއާޕޯޓެކެވެ. އެއީ މާލެ ސަރަހައްދުގައި އޮންނަ ވެލާނާ އިންޓަނޭޝަނަލް އެއާޕޯޓާއި، އައްޑޫ ސިޓީ ގަން އެއާޕޯޓާއި، އދ. މާމިގިލި އެއާޕޯޓާއި، ހދ. ހަނިމާދޫ އެއާޕޯޓްގެ އިތުރުން އެންމެ ފަހުން ނ. މާފަރުގައި ހުޅުވި އެއާޕޯޓެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ކާޑެއްދޫ އެއާޕޯޓް


Lanka athun molhuve Raajje ah final ge bodu ummeedheh - vNews.mv\nރާއްޖެ އާއި ސްރީ ލަންކާ ބައްދަލުކުރި މެޗުގެ ތެރެއިން- ފޮޓޯ:- ރާއްޖެ. އެމްވީ\nލަންކާ އަތުން މޮޅުވެ ރާއްޖެއަށް ފައިނަލުގެ ބޮޑު އުންމީދެއް\nއައްފާން މުހައްމަދު 10 October 2021, 18:05\nސާފް ޗެމްޕިއަންޝިޕުގައި ރާއްޖޭގެ ގައުމީ ފުޓުބޯޅަ ޓީމުން ކުޅުނު ތިންވަނަ މެޗުގައި ލަންކާގެ މައްޗަށް ކުރިހޯދާ، މުބާރާތުގެ ފައިނަލްގެ އުންމީދު ބޮޑުކޮށްފިއެވެ.\nމިމެޗުގެ ކުރިން ރާއްޖެއިން ދެމެޗު ކުޅެ ތިންޕޮއިންޓު ހޯދާފައިވާއިރު މި މޮޅާއެކު ލިބުން ޖުމްލަ6ޕޮއިންޓާއެކު ރާއްޖެ ވަނީ ތާވަލުގެ އެއްވަނައިގައި އޮތް ނޭޕާލާއި، ޕޮއިންޓުގެ ގޮތުން އަދި ގޯލް ޑިފަރެންސް އިން ވަގުތީ ގޮތުން އެއްވަރުވެފައެވެ. އެއީ ނޭޕާލަށްވުރެ އިތުރަށް އެއްމެޗު ކުޅެގެންނެވެ.\nވާދަވެރި ކުޅުމެއް ދެޓީމުގެ ފަރާތުންވެސް ފެނިގެންދިޔަ މިމެޗު ރާއްޖެއިން ކާމިޔާބުކުރީ 0-1 ގެ ނަތީޖާއަކުންނެވެ.\nމެޗު ފަށައިިގެން ރާއްޖެއިން ބޯޅަ ހިފަހައްޓައިގެން މޮޅަށް ކުޅެމުންދިޔައިރު މެޗުގައި ރާއްޖެ މޮޅުވި ލަނޑަކީ ފުރަތަމަ ހާފުގެ ވަރަށް ކުރީކޮޅު ކާމިޔާބުކުރި ލަނޑެކެވެ.\nފުރަތަމަ ހާފުގެ5ވަނަ މިނެޓުގައި މިލަނޑު ރާއްޖެއަށް ކާމިޔާބު ކޮށްދިނީ އިތުބާރު ފޯވާޑް އަލީ އަޝްފާގް ދަގަނޑޭ އެވެ. މިއީ ހައިޝަމް ހަސަން ނަގައިދިން ހުރަހެއް ބޮލުން ގޯލުގެ ތެރެއަށް ވައްދާލައިގެން ދަގަނޑޭ ކާމިޔާބުކުރި ލަނޑެކެވެ. މިއީ މިފަހަރުގެ މުބާރާތުގައި ދަގަނޑޭ ޖެހި ދެވަނަ ލަނޑެވެ.\nލަނޑުޖަހާ ލީޑުނެގިތާ ދެމިނެޓުފަހުންވެސް ރާއްޖެ ޓީމުން ވަނީ ލަންކާގެ ގީކަށް ނުރައްކާ ކޮށްފައެވެ. ދަގަނޑޭގެ ތްރޫ ޕާހަކުން އިބްރާހިމް މަހުދީ ހުސެއިން (ފޭދޫ އިއްބެ) އަށް ހުސް ފުރުސަތެއް ތަނަވަސްވި ނަމަވެސް އޭނާއަށް ތަންކޮޅެއް މަޑުން ބޯޅަ ފޮނުވާލެވުމުން ލަންކާގެ ކީޕަރު ސުޖަން ޕެރޭރާ ވަނީ ފަސޭހަކަމާއެކު ބޯޅަ ދިފާއުކޮށްފައެވެ.\nހާފުގެ 13 ވަނަ މިނެޓުގައިވެސް ރާއްޖެއިން ވަނީ ވަރަށް ނުަރައްކާތެރި ހަމަލާއެއް އުފައްދާފައެވެ. ކޯނަރަކުން ތަނަވަސްކުރި ފުރުސަތެއްގައި އޭރިއާ ތެރެެއިން ލަންކާގެ ދެކުޅުންތެރިން ކައިރިން ނަށްޓާލުމަށްފަހު އަލީ ފާސިރު (ސެންޓޭ) ފޮނުވާލި ހަމަލާ އަމާޒުވީ ގޯލުގެ ހުރަސް ދަނޑިއަށެވެ.\nރާއްޖެއިން މެޗުގައި ވަރަށް ބޮޑަށް އެޓޭކު ކުރުމަށް ވިސްނައިގެން ކުޅުނުއިރު ގިނަ ފުރުސަތުތަކެއް ތަނަވަސްކުރުމަށް ފުރަތަމަ ހާފުގެ ތެރޭގައި މަސައްކަތް ކޮށްފައިވެއެވެ.\nއެހެންނަމަވެސް މިހާފުގެ 28 ވަނަ މިނެޓުގައި ރާއްޖޭގެ އެއް ނަމްބަރު ކީޕަރު މުހައްމަދު ފައިސަލް ވަނީ ލިބުނު އަނިޔާ އަކާއި ގުޅިގެން ބަދަލުކޮށްފައެވެ. އޭނާގެ ބަދަލުގައި ރާއްޖޭގެ ގޯލު ބެލެހެއްޓުމުގެ ބޮޑު ޒިންމާ އާއި ދެން ހަވާލުވީ މުހައްމަދު ޝަފީއު (ޗެކް) އެވެ.\nހާފުގެ ފަހު 15 ވަރަކަށް މިނެޓުގެ ތެރޭގައި ލަންކާ ޓީމުން ތަންކޮޅެއް ރަނގަޅަށް މެޗުގެ ތެރެއަށް ވަދެ ކޮންމެވެސް ވަރަކަށް ފުރުސަތުތަކެއް ތަނަވަސްކުރަން މަސައްކަތް ކުރިނަމަވެސް މާ ނުރައްކާތެރި ހަމަލާއެއް ރާއްޖޭގެ ގޯލާއި އަމާޒުކޮށް ފޮނުވާލެވިފައެއް ނުވެއެވެ.\nދެވަނަ ހާފުވެސް ވަރުގަދަކޮށް ފެށި ރާއްޖެއިން ވަނީ ހާފުގެ ފުރަތަމަ4މިނެޓުގެ ތެރޭގައިވެސް ލަންކާ ގޯލަށް ވަރަށް ނުރައްކާތެރި ދެހަމަލާއެއް ފޮނުވާލާފައެވެ. އެހެންނަމަވެސް މީގެއިން އެއްވެސް ހަމަލާއެއް ގޯލުގެ ތިން ދަނޑިން އެތެރެ ކޮށްލެވިފައެއް ނުވެއެވެ.\nމިހާފުގެ ފަހު 15 މިނެޓުގެ ތެރޭގައި ލަންކާއިން ވަނީ މެޗުގެ ކޮންޓްރޯލް ހޯދާ ގާތް ގާތުގައި ރާއްޖޭގެ ގޯލަށް ނުރައްކާކޮށްފައެވެ. އެގޮތުން 10 ވަރަކަށް މިނެޓުގެ ތެރޭގައި ލަންކާގެ ފޯވާޑް ލައިނުން ވަނީ އޭރިއާ ތެރެއިން ތިން ހަމަލާއެއް ފޮނުވާލާފައެވެ.\nމެޗުގެ ފަހު ވަގުތުކޮޅުގެ ތެރޭގައި ރާއްޖެ ޓީމުގެ ފަހަތަށް ޕްރެޝަރ ބޮޑުވެ ލަންކާ ޓީމަށް ފުރުސަތުތަކެއް ތަނަވަސްވި ނަމަވެސް ރާއްޖެ ޓީމުގެ ޑިފެންސް ލައިނުން ވަނީ ތަފާތު މޮޅު ކުޅުމެއް ދައްކާފައެވެ. ހާއްސަކޮށް ސެންޓަރ ބެކް ސަމޫހް އަލީ (ސަމުއްޓެ) އާއި އަރިމަތިން ކުޅުނު ހައިޝަމް ވަނީ ފަހަތް ބެލެހެއްޓުމުގައި މުހިންމު ދައުރެއް އަދާކޮށްފައެވެ.\nމެޗުން މޮޅުވެ ރާއްޖެއިން ތިން ޕޮއިންޓު ހޯދިއިރު ތިން މެޗުން ހޯދި ހަ ޕޮއިންޓާއެކު ރާއްޖެ ޕޮއިންޓު ތާވަލުގެ ދެވަނައިގައި އޮތްއިރު ތިންވަނައިގައި ބަންގްލަދޭޝް އޮތީ ތިން މެޗުން ހަތަރު ޕޮއިންޓާއެކުއެވެ. އަދި ހަތަރުވަނައިގައި އިންޑިއާ އޮތީ ދެމެޗުން ދެ ޕޮއިންޓާއެކުއެވެ. ފުލުގައި4މެޗުން އެންމެ ޕޮއިންޓަކާއެކު އޮތީ ސްރީ ލަންކާއެވެ.\nމުބާރާތުގައި މިރޭ 21:00 ގައި ކުޅޭނީ އިންޑިއާ އާއި ނޭޕާލް އެވެ.\nގައުމީ ޓީމް ސާފް ޗެމްޕިއަންޝިޕް ކުޅިވަރު


ގައުމީ ޓީމަށް ކުޅެން ތައްޔާރަށް ހުރި ކަމުގެ އިޝާރާތެއް ދަގަނޑޭ ދީފި - Dhivehi Post\nއާޓިކަލް ޕޯސްޓްކުރީ ދިވެހި ޕޯސްޓް 8 މަސް ކުރިން غشت 7, 2019 02636\nރާއްޖޭގައި އުފެދުނު އެންމެ މޮޅު ފުޓްބޯޅަ ކުޅުންތެރިޔާ އަށް ގައުމީ ޓީމުގެ ޖާގަ ގެއްލުނީ އޭޝިއަން ކަޕް ކޮލިފައިންގައި މިދިޔަ އަހަރުގެ މާޗު މަހު ބޫޓާނާ ދެކޮޅަށް ރާއްޖެ ކުޅެން އޮތް މެޗުގެ ކުރިން އޮތް ނޫސްވެރިންގެ ބައްދަލުވުމަށް ހާޒިރުނުވުމުން ކޯޗު ޕީޓާ ސެގާޓް އޭނާ ޓީމުން ވަކިކުރުމުންނެވެ.\nމިދިޔަ އަހަރުގެ ސާފް ސުޒުކީ ކަޕް ކާމިޔާބުކުރި ޓީމުން ވެސް ދަގަނޑޭ އަށް ފުރުސަތު ނުލިބުނަސް އޭނާ ވަނީ ކްލަބް ސީޒަނުގައި ތަފާތު މޮޅު ކުޅުމެއް ދައްކައިފަ އެވެ. އެގޮތުން ނިއު ރޭޑިއަންޓާ އެކު އެސްޓީއޯ މާލޭ ލީގު ކާމިޔާބުކޮށް އަދި ފަހުން ޓީސީ ސްޕޯޓްސް ކްލަބަށް ބަދަލުވެ ދިރާގު ދިވެހި ލީގު ކާމިޔާބުކުރި އެވެ. ނަތީޖާއަކަށްވީ މިހާރު އެވޯޑްސްގައި ރޭ ހޮވި ރާއްޖޭގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމާއި ރަންބޫޓު ލިބުނެވެ.\nއެ ކާމިޔާބީ ސިފަކުރަމުން ދަގަނޑޭ ބުނީ އޭނާގެ 18 އަހަރުވީ ޕްރޮފެޝަނަލް ކެރިއަރުގައި 2018 ވަނަ އަހަރަކީ ވަރަށް ހާއްސަ އަހަރެއް ކަމަށާއި ތަފާތު ދެ ކްލަބާ އެކު އެންމެ މޮޅު ކުޅުންތެރިޔާ އާއި ރަންބޫޓު ހޯދުމަކީ ވަރަށް ހާއްސަ ކަމެއްގެ ގޮތުގައި ދެކޭ ކަމަށެވެ.\nގައުމީ ޓީމުން ފުރުސަތު ގެއްލި ކުރިމަތިވި މާޔޫސްކަމާ އެކު ވެސް ލިބުނު ކާމިޔާބަށް އިޝާރާތްކޮށް ދަގަނޑޭ ބުނީ ދިމާވި ދަތިތަކާ އެކު ވެސް މި ކާމިޔާބީ މިންވަރުކޮށްދެއްވީތީ މާތްﷲ އަށް ހަމްދުކުރާ ކަމަށާއި އަދި ނިއު އާއި ޓީސީގެ މެނޭޖްމަންޓާއި ކުޅުންތެރިންނަށް ހާއްސަ ޝުކުރެއް އަދާކުރާ ކަމަށެވެ.\nދަގަނޑޭ އޭނާ އަށް ލިބުނު އެވޯޑްތަކާ އެކު.\nމޮޅު ކުޅުންތެރިޔާގެ މަގާމް ދަގަނޑޭ ކާމިޔާބުކުރީ އެހެން ކުޅުންތެރިންނާ ވަރަށް ތަފާތު ބޮޑުކޮށް، 1818 ޕޮއިންޓް ހޯދައިގެންނެވެ. ދެ ވަނަ ހޯދި އަލީ ފާސިރު (ސެންޓޭ) އަށް 1020 ޕޮއިންޓް ލިބުނު އިރު ތިން ވަނަ އަށް ދިޔަ އީގަލްސްގެ އަހުމަދު ރިޒްވާން (ރިޒޭ) އަށް ލިބުނީ 1003 ޕޮއިންޓެވެ. ދަގަނޑޭ ރަންބޫޓު ހޯދީ 42 ޖަހައިގެންނެވެ.\n“އުއްމީދަކީ ކުރިއަށް އޮތް ތަނުގައި ވެސް މިގޮތަށް ދެމި ހުރުން. އަދި ގައުމަށް ހިދުމަތްކުރަން ލިބޭ ކޮންމެ ފުރުސަތެއްގެ ބޭނުން ކުރިއަށް އޮތް ތަނުގައި ވެސް އުފަލާ އެކު ހިފާނަން. ހުރިހާ ސަޕޯޓަރުންނަށް ވަރަށް ބޮޑަށް ޝުކުރިއްޔާ،” ރައީސް އިބްރާހިމް މުހައްމަދު ސޯލިހުގެ އަތްޕުޅުން ލިބުނު އެވޯޑަށް ފަހު ދަގަނޑޭ މިއަދު އާއްމުކުރި ސޯޝަލް މީޑިއާ ޕޯސްޓެއްގައި ބުނެފައިވެ އެވެ.\nގައުމީ ޓީމަށް ދެން އޮތީ އަނެއްކާ ވެސް އެހާމެ މުހިއްމު މެޗުތަކެކެވެ. ވޯލްޑް ކަޕް ކޮލިފައިންގެ ގްރޫޕް ސްޓޭޖެވެ. ބައްދަލުކުރާނީ ޗައިނާ، ސީރިއާ، ފިލިޕީންސް އަދި ގުއާމްއާ އެވެ.\nއޭޝިއަން ކަޕް ގްރޫޕް ސްޓޭޖުން ކެޓުމާއެކު އިންޑިއާ ކޯޗު އިސްތިއުފާދީފި\nކުއްލި ގޮތަަކަށް ހޮސްޕިޓަލަށް ގެންގޮސް ފަރުވާ ދިނުމަށްފަހު މަރަޑޯނާ ދޫކޮށްލައިފި\nބަލިނުވެ ވިދިވިދިގެން 14 މެޗު ހަމަކުރުމަށްފަހު ޔުވެންޓަސް އިން ބޮޑު ލީޑެއް ނަގައިފި\nދިވެހި ޕޯސްޓް 1 އަހަރު ކުރިން دجنبر 5, 2018


Ethah Satheyka Aharuvee Ge Ehgge Therein E Fennane Jinni Ehtha? - Vaguthu\nއެތައް ސަތޭކަ އަހަރުވީ ގެއެއްގެ ތެރެއިން އެފެންނަނީ ޖިންނިއެއްތަ؟\nޖިންނިނަކީ އުޅޭ އެއްޗެކެވެ. އެ އެއްޗެހި ފެންނަ މީހުން މަދެއް ނޫނެވެ. އާއްމުކޮށް އެ އެއްޗެހި ފެންނަނީ ރޭގަނޑުގެ ވަގުތުތަކުގައި ހަމަ ލޮލަށް ނަމަވެސް، ނެގި ވީޑިޔޯއަކަށް ޖިންނިއެއް އަރައިގެން އެ ވާހަކަދައްކަމުންދާ އަންހެނާއަކީ މިއީއެވެ.\nލުއިސް ލެންޓަން ނަމަކަށް ކިޔާ މި އަންހެން މީހާއަށް ޖިންނި ފެނިފައި ވަނީ އޭނާގެ ދަރިފުޅު ބައިސްކަލް ދުއްވަމުންދާތަން ނަގަންވެގެން ކުރި ވީޑިޔޯއަކުންނެވެ. އެ ވީޑިޔޯއިން ފެންނަ ގޮތުގައި ޖިންނި ހުރީ ދުވަސްވީ ގެއެއްގެ ބެލްކަންޏާއި ދިމާލުން ބޭރަށް ބަލަހައްޓައިގެންނެވެ.\nދުވަސްވީ އެގެއަކީވެސް ވަރަށް ދުވަސްވަންދެެން މީހުން ނޫޅޭ ގެއެއް ކަމަށް ވެއެވެ. އެގޭގެ ބޭރުގައި ލުއިސްގެ ދަރިފުޅު ބައިސްކަލު ދުއްވަމުންދިޔައީ އެތަނަކީ ދަރިފުޅަށް އެންމެ ފަސޭހައިން ބައިސްކަލް ދުއްވޭނެ ތަންކަމަށް ލުއިސްއަށް ހީވުމުންނެވެ.\nލުއިސް އެތަނަށް ގޮސްފައި ވަނީ އޭނާގެ ބައިވެރިޔާވެސް އެކީގައެވެ. އެ ވީޑިޔޯ ނެގި ވަގުތު އޭނާގެ ބައިވެރިޔާ ދިޔައީ ކާރު ޕާކު ކުރަން ކަމަށް ވެއެވެ.\nއޭނާ އެ ވީޑިޔޯ ނެގުމަށްފަހު އެ ވީޑިޔޯ ބަލާފައި ވަނީ ފަހުންނެވެ. ލުއިސް ބުނީ، އެ ވީޑިޔޯ ބަލަމުން ދަނިކޮށް އޭނާގެ ލޮލުގައި އަޅައި ގަތީ ބެލްްކަނި ކައިރީގައި އިންސާނެއް ގޮތަށް ހުރި އެއްޗެއް ކަމަށެވެ. ލުއިސް ބުނީ، އެ މަންޒަރު ފެނިފައި ދެ މީހުންނަށްވެސް ލިބުނީ ހައިރާން ކަމެެއް ކަމަށެވެ. އަދި އެތަންކޮޅު އެ މީހުން ސްކްރީންޝޮޓްވެސް ނެގިއެވެ.\nއެ މީހުން ބެލި ބެލުމުން އެނގުނުގޮތުގައި، އެއީ އަންހެނެެކެވެ.\nމި ދެ މީހުން އެކަން އެ ހިސާބުގެ ކައުންސިލްގެ ސަމާލުކަމަށް ގެނައެވެ. އެ ކައުންސިލުން ބުނިގޮތުގައި، އެތަނަށް މީހުންނަށް ނުވަދެވޭނެއެވެ. އެތަން ބެލެެހެއްޓުމަށް ސެކިޔުރިޓީ ގާޑަކު ހުރެއެވެ. އެތަނަށް ވަންނަނީ ހަމައެކަނި އޭނާއެވެ.\nޖޫން 20, 2018 09:27\nސެކިއުރިޓީ ގޮލާ ކޮފީއެއް ހިފައިގެން އެހުރީ.\nޖޫން 20, 2018 09:49\nއަނެއްކާ އަނެއް ވާހަކަ ލިޔުނިއްޔެ ދޯ ބިރުގަންނަވަން!\nޖޫން 20, 2018 12:36\nތިހާ ބިރުގަންނަ މީހުން ނުކިޔަންވީނު!\nޖޫން 20, 2018 14:57\nވައިވެގެން ކޮފީއެއް ބޯން ތަނެއްގަ ނުހުރެވޭ، މޮޅު ސްޓޯރީއެއް ނުފަޅާނެކަމަކަށް..


UN Security Council ge dhaaimee noon memberu kamah5qaumu inthihaabu koffi - vNews.mv\nއދގެ ސަލާމަތީ މަޖިލީހުގެ ދާއިމީ ނޫން މެމްބަރު ކަމަށް5ގައުމެއް އިންތިޚާބު ކޮށްފި\nސައިފް އަޒްހަރު 11 June 2022, 13:34\nއދގެ ސަލާމަތީ މަޖިލީހުގެ ދާއިމީ ނޫން މެމްބަރު ކަމަށް5ގައުމެއް އިންތިޚާބު ކޮށްފިއެވެ.\nއދގެ އާންމު މަޖިލީހުގައި ބުރާސްފަތި ދުވަހު ނެގި ވޯޓުގައި، ސަލާމަތީ މަޖިލީހަށް އަލަށް އިންތިޚާބު ކުރެވުނު ގައުމުތަކަކީ، އިކުއެޑޯރ، ޖަޕާން، މޮލްޓާ، މޮޒަމްބީކްގެ އިތުރުން ސްވިޓްޒަރލޭންޑެވެ.\nއާންމު މަޖިލީހުގައި ނެގި ވޯޓުގެ ނަތީޖާ އިއުލާން ކުރެއްވީ، އާންމު މަޖިލީހުގެ ރައީސް އަބްދުﷲ ޝާހިދުއެވެ. ކޮންމެ ގައުމަކަށް ލިބުނު ވޯޓުގެ ނަތީޖާ ވަކިވަކިން އިއުލާން ކުރުމާއެކު އެމްބަސެޑަރުންވަނީ ގައުމުތަކަށް ތަރްހީބުގެ އަތްތިލަބަޑީގެ މަރްހަބާ ވިދާޅުވެފައެވެ.\nއިކުއެޑޯރ، ޖަޕާން، މޮލްޓާ، މޮޒަމްބީކް، ސްވިޓްޒަރލޭންޑް އދގެ ސަލާމަތީ މަޖިލީހުގެ ދައުރު ފަށާނީ އަންނަ 2023 ވަނަ އަހަރުގެ ޖެނުއަރީމަހުއެވެ. އެއީ، ދެއަހަރު ދުވަހުގެ މުއްދަތަކަށެވެ.\nއދގެ ސަލާމަތީ މަޖިލިސް އެކުލެވިގެންވަނީ 15 މެމްބަރު ގައުމުގެ މައްޗަށެވެ. އޭގެ ތެރޭގައި ހިމެނެނީ ދާއިމީ މެމްބަރު5ގައުމާއި، ދާއިމީ ނޫން 10 ގައުމެވެ.\nވީޓޯގެ ބާރު ލިބިގެންވާ ދާއިމީ މެމްބަރު ގައުމުތަކަކީ؛ ޗައިނާ، ފްރާންސް، ރަޝިޔާ، އިނގިރޭސިވިލާތް އަދި އެމެރިކާއެވެ.\nސަލާމަތީ މަޖިލީހުގެ ދާއިމީ ނޫން މެމްބަރު ކަމުގެ 10 ގޮނޑިއަށް އާންމު މަޖިލީހުން ގައުމުތައް އިންތިޚާބު ކުރާއިރު، އދގެ އާންމު މަޖިލީހުގައި ހިމެނޭ މެމްބަރު 193 ގައުމުގެ ތެރެއިން ތިންބައިކުޅަ ދެބައި ގައުމުގެ ވޯޓު ހޯދަންޖެހެއެވެ. އެއީ، 128 ވޯޓެވެ. އިތުރު ގައުމަކުން ވާދަ ނުކުރިޔަސް 128 ވޯޓު ބޭނުންވެއެވެ.\nސަލާމަތީ މަޖިލީހުގެ ދާއިމީ ނޫން މެމްބަރު ކަމަށް މިފަހަރު5ގައުމު އިންތިޚާބު ކޮށްފައިވަނީ3ރީޖަނަލް ގްރޫޕަކުންނެވެ. އެއީ، އެފްރިކާ އެންޑް އޭޝިޔާ ޕެސިފިކުން2ގޮނޑި، ލެޓިން އެމެރިކާ އަދި ކެރީބިއަން ސަރަހައްދުން އެއްގޮނޑި، ވެސްޓަރން ޔޫރަޕާއި އެހެން ސްޓޭޓްތަކުން2ގޮނޑިއެވެ.\nއެފްރިކާ އެންޑް އޭޝިޔާ ޕެސިފިކް2ގޮނޑީގެ ތެރެއިން މޮޒަމްބީކަށް 192 ވޯޓު ލިބުނުއިރު، ޖަޕާނަށް ލިބުނީ 184 ވޯޓެވެ. މޮންގޯލިއާއަށް ލިބުނީ3ވޯޓެވެ.\nލެޓިން އެމެރިކާ އަދި ކެރީބިއަން ސަރަހައްދުގެ ގޮނޑިއަށް ވާދަކުރި ހަމައެކަނި ގައުމުކަމަށްވާ އިކުއެޑޯރއަށް 190 ވޯޓު ލިބުނުއިރު، ވެސްޓަރން ޔޫރަޕާއި އެހެން ސްޓޭޓްތަކުގެ2ގޮނޑިއަށް ވާދަކުރި ސްވިޓްޒަރލޭންޑަށް 187 ވޯޓު ލިބުނުއިރު، މޯލްޓާއަށް ލިބުނީ 185 ވޯޓެވެ.\nސަލާމަތީ މަޖިލީހުގެ ދާއިމީ ނޫން މެމްބަރު ކަމުގެ5ގޮނޑިއެއްގެ މުއްދަތު ހަމަވާތީ އިކުއެޑޯރ، ޖަޕާން، މޮލްޓާ، މޮޒަމްބީކް އަދި ސްވިޓްޒަރލޭންޑް އިންތިޚާބު ކުރިއިރު، ދާއިމީ ނޫން މެމްބަރު އަނެއް5ގޮނޑި ތަމްސީލު ކުރަމުންދަނީ އަލްބޭނިއާ، ބްރެޒިލް، ގެބޯން، ގާނާ އަދި ޔޫއޭއީ އެވެ.\nދައުރު ހަމަކޮށް މިއަހަރު ނިމޭއިރު ސަލާމަތީ މަޖިލީހުން ވަކިވާ ގައުމުތަކަކީ؛ އިންޑިއާ، އަޔަރލޭންޑް، ކެންޔާ، މެކްސިކޯ އަދި ނޯރވޭއެވެ.


SunOnline: Thailand in fathuruverinnah maruhabaa kiyan fashaifi\nތައިލެންޑުން އެގައުމުގެ ބޯޑަރުތައް ފަތުރުވެރިންނަށް ހުޅުވާލައިފިއެވެ.\nތައިލެންޑަށް ދާ ފަތުރުވެރިންނަށް އެ ގައުމަށް އެތެރެވެވޭނީ ޓޫރިސްޓު ވިސާއެއް ނުވަތަ ސްޕެޝަލް ޓޫރިސްޓު ވިސާ އަކާއެކުއެވެ. ކޮންމެ ފަތުރުވެރިއަކުވެސް އެ ގައުމުގެ ސަރުކާރުން ކަނޑައަޅާފައިވާ ފެސިލިޓީއެއްގައި 14 ދުވަހުގެ ކަރަންޓީނު ފުރިހަމަ ކުރަން ޖެހެއެވެ.\nޓޫރިސްޓު ވިސާ ދެނީ ކުރު މުއްދަތަކަށް ތައިލެންޑަށް ދާ ފަތުރުވެރިންނަށެވެ. ސްޕެޝަލް ޓޫރިސްޓު ވިސާގައި ދާ މީހުންނަށް ތަންކޮޅެއް ގިނަ ދުވަހު ތައިލެންޑުގައި މަޑު ކުރެވޭނެއެވެ.\nޓޫރިސްޓު ވިސާގައިދާ ފަތުރުވެރިންނަށް 60 ދުވަހު ތައިލެންޑުގައި މަޑުކުރެވޭއިރު އިތުރު 30 ދުވަހަށް އެ މީހުންގެ ސްޓޭ އެކްސްޓެންޑު ކުރެވިދާނެއެވެ. އެންމެ ގިނަ ވެގެން މި ވިސާގައި މަޑުކުރެވޭނީ 90 ދުވަހުއެވެ.\nސްޕެޝަލް ޓޫރިސްޓު ވިސާގައި އެތެރެވާ ފަތުރުވެރިންނަށް 90 ދުވަހުގެ ވިސާ ލިބޭއިރު ދެ ފަހަރެއްގެ މަތިން 90 ދުވަސް އިތުރު ކުރެވިދާނެއެވެ.\nމި ދެ ވިސާއާއެކު ތައިލެންޑަށްދާ ފަތުރުވެރިންނަށް އެގައުމަށް އެތެރެވުމަށް ހާއްސަ ސެޓްފިކެޓް އޮފް އެންޓްރީ އެއް ބޭނުންވާނެއެވެ. އަދި ކޮވިޑް19 އަށް ޕޮޒިޓިވް ވެއްޖެ ހާލަތެއްގައި މެޑިކަލް ހަރަދުތައް ކަވަރު ކުރާނެ އިންޝުއަރެންސް ޕެކޭޖެއްވެސް އޮންނަން ޖެހެއެވެ.


Funadhoo Airport2dhuvahehge thereygai ninmeyne: MTCC\nފުނަދޫ އެއާޕޯޓް ދެ ދުވަހެއްގެ ތެރޭގައި ނިމޭނެ: އެމްޓީސީސީ\nށ. ފުނަދޫގައި ތަރައްގީ ކުރާ ޑޮމެސްޓިކް އެއާޕޯޓުގެ މަސައްކަތް ދެ ދުވަހެއްގެ ތެރޭގައި ނިމޭނެ ކަމަށް އެ މަސައްކަތް ކުރަމުން އަންނަ އެމްޓީސީސީން ބުނެފިއެވެ.\nސަރުކާރުގެ ބަޖެޓުން ހަރަދުކޮށްގެން ފުނަދޫގެ އުތުރުކޮޅުގެ ހުޅަނގު ފަރާތު ފަޅުތެރެއިން 21 ހެކްޓަރުގެ ބިން ހިއްކީ އެމްޓީސީސީގެ މަހާޖައްރާފު ބޭނުން ކޮށްގެންނެވެ. ފުނަދޫގައި އެއާޕޯޓު އެޅުމަށް ސަރުކާރުން ހަވާލު ކުރީ ވެސް އެ ކުންފުންޏާއެވެ. އެ މަސައްކަތް ނިންމަން ކަނޑައަޅާފައި އޮތީ މިއަހަރުގެ ޖުލައި މަހުގެ ފަހުކޮޅެވެ.\nއެމްޓީސީސީ އޮފީހުގައި ބޭއްވި ނޫސްވެރިންގެ ބައްދަލުވުމުގައި އެ ކުންފުނީގެ ކޮންސްޓްރަކްޝަން އެންޑް ޕްރޮޖެކްޓުގެ ހެޑް އަހުމަދު ލަތީފު ވިދާޅުވީ، އެއާޕޯޓުގެ މަސައްކަތް ދެ ދުވަހެއްގެ ތެރޭ ނިންމާލެވޭނެ ކަމަށެވެ.\nއަދި އެ މަސައްކަތް ނިމުމަށްފަހު ޓެސްޓް ފްލައިޓު ޖައްސައި އެއާޕޯޓް ބޭނުން ކުރެވެން ފަށާނެ ކަމަށް ވިދާޅުވިއެވެ.\nށ. އަތޮޅުގައި އެއާޕޯޓެއް ނެތުމުން، އެ ސަރަހައްދާ ކައިރީގައި އޮންނަ އެއާޕޯޓަކަށް ދިއުމަށް ގިނަ ވަގުތުތަކެއް ހޭދަ ކުރަން ޖެހެއެވެ. އެގޮތުން ލޯންޗެއްގައި ފުނަދޫ އިން ފުރައިގެން ރ. އިފުރު ނުވަތަ ހދ. ހަނިމާދޫ އެއާޕޯޓަށް ދިއުމަށް ގަޑިއިރަކަށް ވުރެ ގިނައިރު ހޭދަކުރަން ޖެހެއެވެ.


Fihaara/ restaurant hulhuvaafai behettey vaguthu madhukoffi | Mihaaru\nވިޔަފާރި / ކެފޭ/ރެސްޓޯރެންޓް\nކެފޭ/ރެސްޓޯރެންޓު ހުޅުވާފައި ބެހެއްޓޭ ވަގުތު މަދުކޮށްފި\nލެމަން ގްރާސް ރެސްޓޯރެންޓް--ފޮޓޯ:މިހާރު\n27 ޖެނުއަރީ 2021 - 16:12\nރެސްޓޯރެންޓް/ކެފޭ/ހޮޓާ ހުޅުވާ ވަގުތު އިތުރުކުރިތާ ތިން ދުވަހަށް ފަހު، ކޮވިޑްގެ ކޭސްތައް ކުއްލިއަކަށް މާ ގިނަވާން ފެށުމާ އެކު، އަނެއްކާވެސް އިކޮނޮމިކް މިނިސްޓްރީން މިއަދު ބަދަލު ގެނެސްފި އެވެ.\nއެ މިނިސްޓްރީން މި ބަދަލު ގެނައި އިރު އެޗުޕީއޭ އިން ވަނީ މާލެ ސަރަހައްދުގައި ޕާޓީތަކާއި ހަފުލާތަކާއި ރަސްމިއްޔާތުތައް ބޭއްވުން މަނާކޮށް، ދަންވަރު 12 އިން ފަތިހު4އާ ދެމެދު ބޭރަށް ނުކުމެ އުޅުން ވެސް މަނާކޮށްފަ އެވެ.\nއިކޮނޮމިކް މިނިސްޓްރީން ކުރި އިއުލާނުގައި ބުނީ މިއަދުން ފެށިގެން ފިހާރަތަކުގެ އިތުރުން، ސައި ހޮޓާ، ކެންޓީން، ކެފޭ އަދި ރެސްޓޯރަންޓް ފަދަ ކާބޯތަކެތީގެ ހިދުމަތް ދޭ ތަންތަން ހުޅުވާފައި ބެހެއްޓޭނީ ފަތިހު 4:30 އިން ރޭގަނޑު 11:30 އަށް ކަމަށެވެ.\nކާބޯތަކެތީގެ ހިދުމަތް ދޭ ތަންތަނުން އެޗުޕީއޭ އިން ކަނޑައަޅާ އުސޫލުތަކާ އެއްގޮތަށް އަމަލުކުރަން ވާނެ ކަމަށް ވެސް އިކޮނޮމިކް މިނިސްޓްރީގެ އިއުލާނުގައި ބުންޏެވެ.\nކޮވިޑް ކޭސްތައް ވަރަށް ބޮޑުތަނުން އިތުރުވާން ފެށިއިރު، ކެއިންބުއިމުގެ ހިދުމަތް ދޭ ތަންތަނާއި ފިހާތައް ހުޅުވާފައި ބެހެއްޓޭނެ ވަގުތު މިނިސްޓްރީން އޮތީ މި ފަހުން އިތުރުކޮށްދީފަ އެވެ. އެގޮތުން ހޮޓާ/ކެފޭ އަދި ރެސްޓޯރެންޓް ފަދަ ތަންތަން މެންދަމު 1:00 ވަންދެން ހުޅުވާފައި ބެހެއްޓެ އެވެ.\nއެކަމަކު އިއްޔެ 140 އަށް ވުރެ ގިނަ މީހުން ކޮވިޑްއަށް ޕޮޒިިޓިވް ވުމަކީ ގިނަ މީހުން އެއްވެއުޅޭ ކަންކަން ހުއްޓާލަން ޖެހުމެވެ. އަދި ރައްކާތެރިކަމުގެ ފިޔަވަަޅުތައް ވަރުގަދަކުރަން ވެސް ޖެހުމެވެ.\nކެފޭ/ރެސްޓޯރެންޓް ރީޓެއިލް ވިޔަފާރި އިކޮނޮމިކް ޑިވެލޮޕްމެންޓް މިނިސްޓްރި\nއަދަދުތައް3ދުވަހުން މައްޗަށް ދިއައީކީ ނޫން. ކޮވިޑްގެ އަދަދުތައް ފެންނަނީ ރިއަލްޓައިމްއަކު ނޫނެއްނު. މިއަދު ރިޒަލްޓް ލިބުނަސް ޓެސްޓް ކުރެވުނީ ކިތައް ދުވަސް ކުރިންތޯ ބަލާ އޭގެ ދެތިން ދުވަސް މާޒީގައި ވީ ކަމަކުން، ނޫނީ އެއަށްވުރެވެސް މާޒީގަ ވީ ކަންތައްތަކަކުން ބަޔަކަށް ބަލި ފުރަތަމަ ޖެހި ނޫނީ ފެތުރި މާ ފަހުން ބޮޑު އަދަދުތަކެއް ފެންނަނީ.\nއެކަމަކު އިއްޔެ 140 އަށް ވުރެ ގިނަ މީހުން ކޮވިޑްއަށް ޕޮޒިިޓިވް ވުމަކީ ގިނަ މީހުން އެއްވެއުޅޭ ކަންކަން ހުއްޓާލަން ޖެހުމެވެ. އަދި ރައްކާތެރިކަމުގެ ފިޔަވަަޅުތައް ވަރުގަދަކުރަން ވެސް ޖެހުމެވެ. ކީކޭތަ މިކިޔަނީ؟\nތިއީ ރައްޔިތުންނަށް ޖެއްސުން ކުރުން. ވާނުވާއެއް ނޭންގޭ. ބަޔަކު މަގުމައްޗަށް ނުކުމެ ސުލްހަވެރި މުޒާހަރާއެއް ކޮށްލާ ކޮންމެ ފަހަރަކު މި އަދަދުތައް މައްޗަށް އެބަ ޖައްސާލާ. އަހަރުމެން ބަލަން ބޭނުންވޭ، ކޮންމެ ދުވަހަކު ތިޔަ ޕޮސިޓިވްވާ މީހުންގެ ނަން ލިސްޓްތައް. އެ ލިސްޓްތައް ޝާއިޢު ކޮށްލަން ކުރޭނެތަ. ނޫނީ މަޢުލޫމާތު ލިބިގަތުމުގެ ޤާނޫނުގެ ދަށުންނަމަވެސް އެކަން ކޮށްދެވިދާނެތޯ! ކޮމިޝަނަރޫ...!\nހުޅުވާފަ ބެހެއްޓޭ ގަޑި މަދެއް ނޫން ކުރާނީ.... ހުޅުވާފަ ބެހެއްޓޭ ވަގުތު ކުޑަ ކުރާނީ....\nރާސްލާފަ ފެތުރެމުންދާއިރު މިއެޅި ފިޔަވަޅަކީ ތާކުން ތާކު ޖެހޭ ކަމެއްނޫން..\nއެކަމު ވާނެ ބޮޑުބެރާ މިއުޒިކު ޝޯ ކުޅެން ހުއްދަ ދޭން އެވެސް މާސްކު ނާޅާ. ގައިޑްލައިނާ ހިލާފަށް މިމީހުން އުޅެނީ. ފިޔަވަޅެއް ނާޅާ. މީ އަޅެ ޖަހާ ސަކަރާތެއްތަ


SunOnline: Vaccine jahan register kuran maadhamaa hulhuvaalanee\nވެކްސިން ޖަހަން ރެޖިސްޓްރީ ކުރަން މާދަމާ ހުޅުވާލަނީ\nއައިޝަތު ފަރީޙާ 17 Jan 2021, 22:23\nއިނގިރޭސިވިލާތުން ވަނީ އޮކްސްފޯޑް ވެކްސިން ބޭނުން ކުރަން ހުއްދަ ދީފަ -- ފޮޓޯ: އޭއެފްޕީ\nކޮވިޑް19 އިން ރައްކާތެރިވުމަށް ޖަހާ ވެކްސިނަށް ރެޖިސްޓްރީ ކުރަން މާދަމާ ހުޅުވާލަން ނިންމައިފި އެވެ.\nމިރޭ ހެލްތު އިމަޖެންސީ އޮޕަރެޗަނުން ބޭއްވި ނޫސްވެރިންގެ ބައްދަލުވުމުގައި އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ އެންމެ ފުރަތަމަ ހުޅުވާލާނީ ސިއްހީ ހިދުމަތްތެރިންނާއި ސޯޝަލް ކެއާ ވޯކަރުންނަށް ކަމަށެވެ.\n"އަޅުގަނޑުމެން މާދަމާ ހެނދުނު ހުޅުވާލާނަން، އާންމުކޮށްލާނަން ރެޖިސްޓްރެޝަން ޕޯޓަލް އެއް ވެކްސިން ޖެހުމަށް. ފުރަތަމަ މި ޕޯޓަލް އިން ރެޖިސްޓްރީ ކުރަން މާދަމާ ފެށޭނީ ސިއްހީ ހިދުމަތްދޭ މަސައްކަތްތެރިން،" ޑރ. ނަޒްލާ ވިދާޅުވި އެވެ.\nއެޗްއީއޯސީ އިން ވަނީ ރާއްޖެއަށް ވެކްސިން ލިބޭ މިންވަރަކުން، ވެކްސިން ޖަހާނެ ތަރުތީބު އާންމުކޮށްފަ އެވެ.\nއެގޮތުން އެންމެ ފުރަތަމަ ވެކްސިން ޖަހާނީ ހެލްތު ކެއާ އަދި ސޯޝަލް ކެއާ ވޯކަރުންނަށެވެ.\n"އެންމެ ފުރަތަމަ އަޅުގަނޑުމެން މާދަމާ ރެޖިސްޓްރޭޝަނަށް ހުޅުވާލާނީ މި ދާއިރާތަކުގައި މަސައްކަތް ކުރައްވާ ފަރާތްތަކަށް،" ޑރ. ނަޒްލާ ވިދާޅުވި އެވެ.\nވެކްސިން ޖެހުމަށް ރެޖިސްޓްރީ ކުރަން ހާއްސަ ޕޯޓަލް އެއްވެސް ވަނީ ތައްޔާރުކޮށްފައެވެ. އެގޮތުން my.health.mv މެދުވެރިކޮށް ވެކްސިން ޖެހުމަށް ރެޖިސްޓާ ވެވޭނެއެވެ.\nމާދަމާ އިން ފެށިގެން ހުރިހާ ސިއްހީ ހިދުމަތްތެރިން ޕޯޓަލްގައި ރެޖިސްޓްރީ ވުމަށް އެެޗްއީއޯސީ އިން ވަނީ އެދިފައެވެ. އަދި ކައިރި މުސްތަގުބަލެއްގައި، އެލޮކޭޝަން ފްރޭމްވޯކް ތަރުތީބުން އިތުރު ފަރާތްތަކަށް، ވެކްސިނަށް ރެޖިސްޓާ ވާން ހުޅުވާލާނެއެވެ.\nވެކްސިން އާ ގުޅޭގޮތުން މިރޭގެ ޕްރެސްގައި މައުލޫމާތު ދެއްވަމުން މޯލްޑިވްސް ޓެކްނިކަލް އެޑްވައިޒަރީ ގްރޫޕް އޮން އިމިޔުނައިޒޭޝަން ގެ ޗެއާ ޑރ. އަހުމަދު ފައިސަލް ވިދާޅުވީ ބަލި ކޮންޓްރޯލު ކުރުމަށް ވެކްސިނަކީ މުހިއްމު ދައުރެއް އަދާކުރާ އެއްޗެއް ކަމަށާއި، ކޮވިޑަކީ ވެސް ވެކްސިންގެ ޒަރިއްޔާ އިން ކޮންޓްރޯލު ކުރެވޭނެ ބައްޔެއް ކަމަށެވެ.\nޑރ. ފައިސަލް ވިދާޅުވީ ގައުމުން ބަލި ނައްތާލެވުނު ނަމަވެސް މިހާރު ދަތުރުފަތުރުގެ ކަންތައް އޮންނަ ގޮތުން އެ ބަލި އަލުން އިމްޕޯޓު ވުމުގެ ފުރުސަތުވެސް އޮންނަ ކަމަށާއި، އެހެންކަމުން، ކޮވިޑު ނައްތާލުމަށް އޮތް އެންމެ ބޮޑު ހަތިޔާރަކަށް ވާނީ ވެކްސިން ކަމަށެވެ.\n"ވެކްސިން ލިބޭ މިންވަރަކުން އަޅުގަނޑުމެން ޖެހޭނީ ތައްޔާރުވާން،"\nޑރ. ފައިސަލް ވިދާޅުވީ ކޮވިޑް ވެކްސިން އަކީ އާ ވެކްސިން އަކަށް ވުމާއެކު، ވެކްސިން އުފައްދާފައިވަނީ ލިމިޓެޑް އަދަދަކަށް ކަމަށެވެ. އަދި އާބާދީގެ ބައެއް އުމުރުފުރާތަކަށް މި ވެކްސިން ޓެސްތު ކުރެވިފައިވެސް ނުވާ ކަމަށާއި އެހެންކަމުން، ވެކްސިން ދޭނެ ބަޔަކު ކަނޑައަޅަން ޖެހޭ ކަން ފަހަގަ ކުރައްވައި ޑޮކްޓަރު ވިދާޅުވީ އެކަމަކީ މާ ފަސޭހަކަމެއްވެސް ނޫން ކަމަށެވެ.\n"ދުނިޔޭގެ ސިއްހަތު ޖަމްއިއްޔާ އާއި ބައެއް ބޮޑެތި ގައުމުތަކުން ވަނީ މި ސުވާލަށް ޖަވާބު ދިނުމަށް ބައެއް ކަހަލަ ކެޓަގަރީތަކެއް ހުށަހަޅާފައި. އެގޮތުން ކުރެވޭ ދެތިން ސުވާލެއް އެބަ އުޅޭ. ފުރަތަމަ ސުވާލަކީ ބައްޔެއް ފެތުރިގެންދާއިރު އެ ބައްޔަށް ފަރުވާ ދޭނީ ކޮން ބަޔެއްތޯ؟ އެ ސުވާލުގެ ޖަވާބަކީ ހެލްތު ޕްރޮފެޝަނަލުން،" ފުރަތަމަ ސުވާލުުގެ ޖަވާބުގައި ހެލްތު ޕްރޮފެޝަނަލަމުންނާއި ބަލިމީހުންނަށް ހޮސްޕިޓަލުން ދޭ އެހެން ހިދުމަތްތައް ފޯރުކޮށްދޭ މީހުން ހިމެނޭ ޖަމަށް ޑޮކްޓަރު ވިދާޅުވިއެވެ.\nދެވަނަ ސުވާލަކީ ކޮވިޑު ޖެހިއްޖެނަމަ ބަލި ބޮޑުވާނީ ކޮންބަޔެއްތޯ ކަމަށާއި އެގޮތުން ބަލީގައި މަރުވެދާނެ ނޫނީ ހާލު ދެރަވެ އައިސީޔޫ އަށް ލާން ޖެހޭނީ ކޮންބަޔެއްތޯ ކަމަށް ޑރ. ފައިސަލް ވިދާޅުވިއެވެ.\n"އުމުރުފުރާ ވަކި ވަރަކަށް ވުރެ މަތީ މީހުންނަށް ޖެހިއްޖެ ނަމަ އޭގެ ގެއްލުން ވަރަށް ބޮޑުވޭ. އެހެންވިމަ އެގޮތުން އެ ސުވާލުގެ ޖަވާބުގައި އަޅުގަނޑުމެން ކަނޑައެޅީ ރާއްޖޭގައި 50 އަށް ވުރެ އުމުރުން މަތީ ފަރާތްތަކާއި، 18 އަހަރާއި 50 އަހަރާ ދެމެދުންވެސް އިތުރު ބޮޑު ބައްޔެއް ހުރެއްޖެނަމަ، ވެކްސިން ޖަހާގޮތަށް،" އެއީ ދެވަނަ ކެޓަގަރީ ކަމަށް ޑރ. ވިދާޅުވިއެވެ.\nޑރ. ފައިސަލް ވިދާޅުވީ ފުރަތަމަ ކެޓަގަރީގައި ހިމެނެނީ އާބާދީގެ ތިން ޕަސެންތ ުކަމަށައި ދެވަނަ ކެޓަގަރީގައި އާބާދީގެ 20 ޕަސެންޓު ހިމެނޭ ކަމަށެވެ.\n"ތިންވަނަ ސުވާލަކީ އާންމުގޮތެއްގައި ގައުމެއް ހިންގުމަށް ބޭނުންވާ ހިދުމަތްތަކާ އެ ހިދުމަތްތައް ދޭނީ ކޮން ބަޔެއްތޯ،" މި ކެޓަގަރީ އާއެކު އާބާދީގެ ދެބައިކުޅަ އެއްބައި ހިމެނޭނެ ކަމަށް ޑރ. ފައިސަލް ވިދާޅުވިއެވެ.\nއާންމުކޮށް ވެކްސިނެއް އުފައްދައި ބޭނުން ކުރުމަށް 3-10 އަހަރު ހޭދަވާ ކަމަށާއި ނަމަވެސް ބޮޑު ބަލިމަޑުކަމެއްގެ ތެރޭގައި އެތައް ބަޔަކު މަރުވެ، ބަލިވެ، މުޅި ދުނިޔެ ހުއްޓުމަކަށް ދާނަމަ އެ ބައްޔަކުން އަރައިގަތުމަށް ބޭނުންވާ ވެކްސިން އުފެއްދުން އަވަސް ކުރަން ޖެހޭ ކަމަށް ޑރ. ވިދާޅުވި އެވެ.\nކޮވިޑް ވެކްސިން އުފެއްދުމަށް ހޭދަވީ އެއް އަހަރެވެ.\nރާއްޖޭގައި ވެކްސިން ބޭނުން ކުރުމަށް ބަލާ ކަމަކީ ވެކްސިންގެ ރައްކާތެރިކަމަށް ޑަބްލިއުއެޗްއޯ އިން އާނ ބަސް ބުނެފައިވޭތޯ ކަމަށާއި، އޭގެ އިތުރުން ވެކްސިން އުފައްދާ ހިސާބުން އެ ލިބޭ މީހާ އާއި ހަމައަށް އަންނަ ފިނި ހޫނުމިނަށްވެސް ބަލާ ކަމަށް ޑރ. ވިދާޅުވިއެވެ.\nވެކްސިން ޖެހުން ފެށުމަށް މިހާރު އެކަމުގައި ހަރަކާތްތެރިވާ ފަރާތްތަކަށް ޓްރެއިނިން ދިނުމުގެ މަސައްކަތްވެސް މިހާރު ރާއްޖޭގައި ވަނީ ފަށައިފައެވެ.\nއެޗްއީއޯސީ އިން ބުނީ ރާއްޖެ އަށް ވެކްސިން ގެނެސް، ވެކްސިން ދޭން ފެށޭނެ ސީދާ ތާރީހެއް އަދި ބުނަން ދަތި ކަމަށެވެ.\nސަރުކާރުން ހާމަކޮށްފައިވާގޮތުން ރާއްޖެ އަށް ގެންނާނީ އޮކްސްފޯޑް ޔުނިވާސިޓީ އާއި އެސްޓްރާޒެނެކާ ކުންފުނިން އުފެއްދި ކޮވިޑް-19ގެ ވެކްސިން އެވެ. އެ ވެކްސިން ގެނައުމަށް މާލިއްޔަތު ގަވައިދުގެ ބައެއް މާއްދާތަކަށް އަމަލު ކުރުންވެސް ވަނީ ސަސްޕެންޑު ކޮށްފައެވެ.\nކޮވިޑާ ބެހޭގޮތުން ޝަކުވާ ކުރުން ހުއްޓާލާ: ބްރެޒިލްގެ ރައީސް\nކޮވިޑް19: ބާރަށު ކްލަސްޓާ 22 އަށް އަރައިފި\nރާއްޖެއިން އެންމެ ގިނަ މީހުން ޕޮޒިޓިވްވީ މިދިޔަ ހަފްތާގައި


Moonugai hunna isthashi thah gudhurathun nahthaalaany kihineh? – Iru\nސިރުމީނާ ރަހީނުކުރި މައްސަލައިގައި މީހަކު ހައްޔަރުކޮށްފި\nމޫނުގައި ހުންނަ އިސްތަށިތައް ޤުދުރަތުން ނައްތައިލާނީ ކިހިނެއް؟\nބައެއް އަންހެނުންގެ މޫނުގައި އާދަޔާޚިލާފަށް ގިނައިން އިސްތަށި ފަޅަ އެވެ. ގިނަ މީހުން މި މައްސަލައަށް ހައްލުހޯދަނީ އިސްތަށިތައް ބްލީޗް ކޮށްގެންނެވެ. ނަމަވެސް ހަމުގެ މާހިރުން ވިދާޅުވަނީ ބްލީޗަކީ ވެސް ހަންގަނޑަށް ރަނގަޅު އެއްޗެއް ނޫން ކަމަށެވެ.\nމިއީ އިންޑިއާގެ އިންޓަނޭޝަނަލް ސްކިން އެންޑް އެންޓި-އޭޖިން ސެންޓަރުގެ ހަމުގެ ހާއްސަ ޑޮކްޓަރު އަދި މެޑިކަލް ޑައިރެކްޓަރު ގީތަލް މިއްތަލް ގުޕްތާ އިންޑިއާގެ އެންޑީޓީވީ އަށް ލިޔުއްވާފައިވާ ރިމެޑީޒް ތަކެކެވެ.\nމި ރިމެޑީޒްތައް ތައްޔާރުކުރަނީ އޯޓްމީލް ސްކްރަބް، ހަކުރު، ޔޯގަޓް ސްކްރަބް، ލުނބޯ ހުތް އަދި މާމުއި ބޭނުންކޮށްގެންނެވެ. މި ފަރުވާތަކަކީ މޫނުގެ އިސްތައްޓަށް އޮތް އެންމެ ފައިދާހުރި ފަރުވާކަމަށް އޭނާ ވިދާޅުވި އެވެ.\nލުނބޯހުތާއި މާމުޔަކީ މޫނުގައި ފަޅާ އިސްތަށި ނައްތާލަން ވަރަށް ބަރާބަރު އެއްޗެކެވެ. މޭޒުމަތީ ހަތަރު ސަމުސަލުގެ މާމުޔާއި މޭޒުމަތީ ދެ ސަމުސަލުގެ ލުނބޯހުތް އެއްޗަކަށް އަޅާފައި ރަނގަޅަށް އެއްކޮށްލާށެވެ. ކަފަކޮޅަކުން މި މިކްސްޗާގައި އޮއްބާލުމަށްފަހު މޫނުގައި ހާކާފައި 10 މިނިޓް ވަންދެން ބަހައްޓާފައި ދޮވެލާށެވެ. މިގޮތަށް ހަފުތާއަކު ދެ ފަހަރު ފަރުވާ ދެމުން ގެންދާށެވެ. ވަރަށް އަވަހަށް ނަތީޖާ ފެންނާނެ އެވެ.\nއޯޓްމީލްއަކީ ހަންގަނޑުގައި ހުންނަ މަރުވެފައިވާ ސެލްތައް ނައްތާލައި ހަންގަނޑު ސާފުކޮށްދޭ އެއްޗެކެވެ. އަދި މޫނުގައި ހުންނަ އިސްތަށި ސްކްރަބް ކުރަން ވެސް ވަރަށް ރަނގަޅު އެއްޗެކެވެ. މޭޒުމަތީ ސަމުސަލުގެ ބައި ސަމުސާ އޯޓްމީލް އާއި އަށް ތިކި ލުނބޯހުތް ރަނގަޅަށް އެއްކޮށްލުމަށް ފަހު މޫނުގައި ކާއްތާށެވެ. ދެން 15 ވަރަކަށް މިނިޓް ބެހެއްޓުމަށް ފަހު، އިސްތަށިފަޅާފައި ހުންނަ ކޮޅު ނޫން އަނެއް އަތަށް އުނގުޅާށެވެ. މި ސްކްރަބް ވެސް ހަފުތާއެކު ދެ ފަހަރު އުނގުޅުން ރަނގަޅެވެ.\nހަކުރާއި ޔޯގަޓް ސްކްރަބް\nމޭޒުމަތީ ސަމުސަލެއްގެ މާމުޔާއި ހަމަ އެހާ ވަރަށް ޕްލެއިން ޔޯގަޓް ރަނގަޅަށް އެއްކޮށްލާށެވެ. މޫނުގައި ހާކާފައި 15 މިނިޓް ވަންދެން ބެހެއްޓުމަށް ފަހު ރަނގަޅަށް ހިކުމުން ހަކުރުން ސްކްރަބްކޮށްގެން މާސްކޮށް ފޮހެލާށެވެ. ސްކްރަބް ކުރާނީ ވަރަށް މަޑުމަޑުންނެވެ. އެހެންނޫނީ ހިރުވާގޮތް ވެދާނެ އެވެ. އޭގެ ފަހުން ޓޯނާއެއް ނުވަތަ މޮއިސްޗަރައިޒާއެއް އުނގުޅާލާށެވެ.\nމޫނުގައި ހުންނަ ބޭނުން ނޫން އިސްތަށިތައް ނައްތާލަން އެންމެ ރަނގަޅު އެއް ފަރުވާއަކީ ބިހުގެ ހުދުބައިން ތައްޔާރުކޮށްލެވޭ އެއްޗެކެވެ. މޭޒުމަތީ ސަމުސަލުގެ ބައި ސަމުސާ ކޯން ފްލާ އާއި އެއް ސައިސަމުސާ ހަކުރު، އަދި އެއް ބިހުގެ ހުދުބައި ރަނގަޅަށް އެއްކޮށްފައި މޫނުގައި ހާކާށެވެ. ދެން 15 މިނިޓް ވަންދެން ބެހެއްޓުމުން ރީތިކޮށް ހިކޭނެ އެވެ. ހިކުމުން މޫނުން މާސްކް ނަގައި ސާފުކޮށްލާށެވެ. ހަފުތާއަކު ދެ ފަހަރު ނުވަތަ ތިން ފަހަރު މި ފަރުވާގެ ބޭނުން ހިފާށެވެ.\nރަތް މުގާއި އަލުވީގެ މާސްކް\nބޯތައްޓެއްގެ މުގު ރޭގަނޑު ފެނަށް އަޅާފައި ބަހައްޓާށެވެ. ހެނދުނު މުގުކޮޅު ރަނގަޅަށް މުގުރާލައި ހިމުންކޮށްލާށެވެ. އަދި އަލުއްވެއް މަށާލުމަށްފަހު ރަނގަޅަށް މުގުރައި ހިމުންކޮށްލައި ކުރިން ހެދި ރަތްމުގު ޕޭސްޓާ އެއްކުރާށެވެ. މި ޕޭސްޓް މޫނުގައި ހާކާފައި 20 މިނިޓް ވަންދެން ބަހައާޓާށެވެ. ރަނގަޅަށް ހިކުމުން މި މާސްކް ނަގާއިރު ބޭނުން ނޫން އިސްތަށި އޭގައި ހުންނާނެ އެވެ.\n50 36 11 4


ރައީސުލްޖުމްހޫރިއްޔާ ނ. މިލަދޫ ކައުންސިލަރުންނާއި ބައްދަލުކުރައްވައި މަޝްވަރާކުރައްވައިފި - The President's Office\nރައީސުލްޖުމްހޫރިއްޔާ ނ. މިލަދޫ ކައުންސިލަރުންނާއި ބައްދަލުކުރައްވައި މަޝްވަރާކުރައްވައިފި\n11 ޖުލައި 2019، ރިފަރެންސް: 2019-482\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިލަދުންމަޑުލު ދެކުނުބުރީ މިލަދޫ ކައުންސިލަރުންނާއި މިއަދު ބައްދަލުކުރައްވައި އެރަށުގެ ތަރައްޤީއަށް ކުރެވޭ މަސައްކަތްތަކާބެހޭ މަޢުލޫމާތު ހޯއްދަވައި މަޝްވަރާ ކުރައްވައިފިއެވެ.\nރައީސުލްޖުމްހޫރިއްޔާގެ އޮފީހުގައި މިއަދު މެންދުރުފަހު ބޭއްވެވި މި ބައްދަލުވުމުގައި މިލަދޫ ކައުންސިލަރުން ވަނީ އެރަށަށް މިހާރު އެންމެ މުހިންމު މަޝްރޫޢުތަކާބެހޭ މަޢުލޫމާތު ރައީސުލްޖުމްހޫރިއްޔާއާ ޙިއްޞާކުރައްވާފައެވެ. އެގޮތުން އެރަށުގެ ބަނދަރުގެ މަޝްރޫޢާ، ކައުންސިލު އިދާރާ ހިންގާނެ އިމާރާތެއް ނެތުމުގެ މައްސަލައާއި، ރަށްގިރުމުގެ މައްސަލައާ އަދި ފެންވަރު ރަނގަޅު ފުޓްބޯޅަ ދަނޑެއްގެ މުހިންމުކަން ކައުންސިލަރުން ފާހަގަކުރެއްވިއެވެ.\nމި ބައްދަލުކޮށްލެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި މިލަދޫ ކައުންސިލުން އެދިވަޑައިގެންފައިވާ ކަންކަމުގެ ތެރެއިން ބަޖެޓުގައި ހިމެނިފައިވާ މަޝްރޫޢުތަކުގެ އެންމެފަހުގެ މަޢުލޫމާތުތައް ކައުންސިލަރުންނާ ޙިއްޞާކުރެއްވިއެވެ. އަދި ކައުންސިލުން ހުށަހެޅުއްވި ކަންކަމުގައި ކަމާގުޅޭ އިދާރާތަކާ މަޝްވަރާކުރައްވައިގެން ޙައްލެއް ހޯއްދަވައިދެއްވަން މަސައްކަތްޕުޅު ކޮށްދެއްވާނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.


SunOnline: Muraidhoo bandharu ge massakaiy fashaifi, nurakkaatheri ethah haadhisaa akahfahu bodu hiyhama jehumeh\nމުރައިދޫ ބަނދަރުގެ މަސައްކަތް ފަށައިފި، ނުރައްކާތެރި އެތައް ހާދިސާއަކަށްފަހު ބޮޑު ހިތްހަމަޖެހުމެއް\nމުހައްމަދު ޔަމީން 16 Jan 2022, 21:47\nމުރައިދޫ ބަނދަރުގެ އަމަލީ މަސައްކަތް ފެށުމަށް ބޭއްވި ރަސްމިއްޔާތުގެ ތެރެއިން --- ފޮޓޯ/އެމްޓީސީސީ\nލަފާފުރުމުގެ ތެރޭގައި ނުރައްކާތެރި އެތައް ހާދިސާއެއް ހިނގާފައިވާ ހއ. މުރައިދޫގައި އައު ބަނދަރެއް ހެދުމުގެ މަސައްކަތް މިއަދު އެމްޓީސީސީން ފަށައިފިއެވެ.\nމުރައިދޫގައި މިއަދު ބޭއްވި ރަސްމިއްޔާތެއްގައި މި މަސައްކަތް ފައްޓަވައި ދެއްވީ ރައްޔިތުންގެ މަޖިލީހުގެ ބާރަށު ދާއިރާގެ މެންބަރު އަހްމަދު އަބްދުﷲއެވެ.\nމި ބަނދަރަކީ މުރައިދޫގެ ރައްޔިތުންނަށް ދިމާވެފައިވާ މައްސަލަތަކަށް ލިބޭނެ ހައްލެއްކަމަށް އެމްޓީސީސީގެ މެނޭޖިން ޑިރެކްޓަރު އާދަމް އާޒިމް ވިދާޅުވިއެވެ.\nމި މަޝްރޫއުގެ ދަށުން 212 މީޓަރުގެ އެއްގަމުތޮއްޓެއް ލުމަށް ވަނީ ހަމަޖެހިފައެވެ. އަދި 407 މީޓަރުގެ ބޭރުތޮއްޓެއް ލާން ހަމަޖެހިފައިވާއިރު، 107 މީޓަރުގެ ބޭރުތޮށި މަރާމާތުކުރުމަށް ވަނީ ހަމަޖެހިފައެވެ. ހަމައެހެންމެ ބަނދަރާއި ނެރު ފުންކޮށް، 105 މީޓަރުގެ ރިވެޓްމަންޓު ޖެހުމަށް ހަމަޖެހިފައިވެއެވެ. 33.72 މިލިއަން ރުފިޔާގެ މި މަޝްރޫއު މިއަހަރު ތެރޭ ނިންމާލެވޭނެކަމަށް އެމްޓީސީސީން ލަފާކުރެއެވެ.\nމުރައިދޫ ކައުންސިލުގެ ރައީސް އަލީ ސިނާން "ސަން"އަށް ވިދާޅުވި ގޮތުގައި އެ ރަށަކީ ޒަމާނުއްސުރެ ލަފާފުރުމުގެ ދަތިކަން އޮތް ރަށެކެވެ. އެ ގޮތުން، ނުވަދިހައިގެ އަހަރުތަކުގެ ތެރޭގައި ހިނގި ހިތާމަވެރި ހާދިސާ އެއްގައި އެރަށުން ތިން މީހަކު މަރުވެފައިވާކަން އޭނާ ފާހަގަ ކުރެއްވިއެވެ.\n"މި ވޭތުވެދިޔަ ހާ ޒަމާނެއްގަައި، އަދާ ހަމައަށް ރައްޔިތުން އުޅެމުން މި ދިޔައީ ސަލާމަތުން ލެފޭނެކަމުގެ އެއްވެސް ޔަގީން ކަމެއް ނެތި،" ސިނާން ވިދާޅުވިއެވެ.\nމުރައިދޫގައި އެންމެ ފުރަތަމަ ބަނދަރެއް ހެދީ 2007 ވަަނަ އަހަރު ކުރީގެ ރައީސް މައުމޫނު އަބްދުލްގައްޔޫމްގެ ވެރިކަމުގައެވެ. އޭރު ހެދި ބަނދަރުގެ ސަބަބުން ކޮންމެވެސް ވަރެއްގެ ފަސޭހައެއް ލިބުނަސް އެންމެ އެދެވޭ ހައްލެއް ނުލިބޭ ކަމަށް ސިނާން ވިދާޅުވިއެވެ.\nއޭނާ ފާހަގަކުރެއްވި ގޮތުގައި މިހާރު ހުރި ބަނދަރު ތިލަވުމާއި، ބޭރުތޮށި ތިރިވުމާއި، ނެރު ހަނިވުން ފަދަ އެތައް މައްސަލަތަކެއް އެބަ ހުއްޓެވެ. އަދި ނެރުން ވަންނަ ދޯނިތައް ފައިކައްޓަށް އެރުމުގެ އެތައް ހާދިސާއެއް ހިނގާފައިވާ ކަމަށް ވެސް ވިދާޅުވިއެވެ.\n"ނެރު ފައިކަށި ހެދިފައި އެއޮތް ގޮތުންނާ ނެރު ކަނޑާފައި އެއޮތް ގޮތުން އިރުވައި ވެއްޖެއްޔާ އެ ބަނދަރަކީ ހަމަ ނެތް އެއްޗެއް،" އޭނާ ވިދާޅުވިއެވެ.\nމުރައިދޫގައި މިހާރު އޮންނަ ބަނދަރު --- ފޮޓޯ/ ގޫގުލް އާތް\nމިހެން ކަންކަން ހުރުމުގެ ސަބަބުން ރަށަށް އަންނަ އެތައް އުޅަނދަކަށް ރަށަށް ނުވަދެވޭ ކަމަށް އޭނާ ވިދާޅުވިއެވެ. އަދި ބައެއް ފަހަރު މުދާ އުފުލާ އުޅަނދުފަހަރަށް ނުވަދެވި ގިނަ ދުވަސްވުމުގެ ސަބަބުން ރަށުން ކާޑުގެ ބާވަތްތައް ހުސްވެފައި ވެސް އެބަ ހުރި ކަމަށް އޭނާ ވިދާޅުވިއެވެ.\n"މުރައިދޫ އަކީ ދަނޑުވެރިކަން ކޮށް އުޅޭ ރަށަކަށް ވާތީ އެފަދަ ދުވަސްތަކުގައި ވެސް މާ ބޮޑަށް ހާލަތު ގޯސް ނުވެ މި އޮންނަނީ،" ސިނާން ވިދާޅުވިއެވެ.\nރަށަށް ލަފާފުރުމުގެ ތެރޭގައި ހިނގި ހާދިސާ ތަކުގައި ރަށުގެ ރައްޔިތުންނަށް މާލީ ގޮތުން ވެސް އެތައް ގެއްލުމެއް ލިބިފައިވާ ކަމަށް އޭނާ ވިދާޅުވިއެވެ.\nމުރައިދޫ ބަނދަރު ސަރަހައްދުގެ މޫދަށް އެރި އުޅުނު ބައެއް މީހުން ގެނބުމުގެ ހާދިސާތަކެއް ހިނގާފައިވާ ކަމަށް ވެސް ކައުންސިލްގެ ރައީސް ވިދާޅުވިއެވެ.\n"ހަމަ ދާދި ފަހުން އެ ސަރަހައްދަށް މޫދަށް އެރުނު އިންޑިއާ ނަރުހަކު ގެނބިގެން ހާލު ދެރަވި. 2020 ވަނަ އަހަރުވެސް އުމުރުން ދުވަސްވީ ފިރިހެން ބޭފުޅަކު އެތަނަށް އެރެން އުޅެނިކޮށް ދިމާވި ހާދިސާއެއްގައި މާލެ ގެންދަން ޖެހުނު،" ސިނާން ވިދާޅުވިއެވެ.\nއެމްޓީސީސީ އިން ބަނދަރާއެކު އާޓިފިޝަލް ބީޗެއްވެސް ހަދައިދޭތީ، އެ މައްސަަލައަށް ވެސް ހައްލެއް ލިބޭނެކަން ސިނާން ފާހަގަ ކުރެއްވިއެވެ.\nމުރައިދޫއަކީ ހަތްސަތޭކަ އަށްވުރެ ގިނަ މީހުން ދިރިއުޅޭ ރަށެކެވެ.


Al Qaeda ge leadaraku hayyaru kuran dhin hamala ehgai 40 maru\nހަމަލާގައި މަރުވި މީހަކު ހޮސްޕިޓަލަށް ގެންދިޔުމަށް އެމްބިއުލާންސްގައި: މި ހަމަލާގެ ޒިންމާ ނަގާނެ ފަރާތެއް ވަނީ ނުވެފައި\nއަލްގައިދާގެ އިސް ލީޑަރަކު ހައްޔަރު ކުރުމުގެ ގޮތުން އަފްޣާނިސްތާނުގެ ސިފައިން ހިންގި އޮޕަރޭޝަނެއްގައި އާންމުންގެ ތެރެއިން 40 މީހުން މަރުވެއްޖެ އެވެ.\nއަފްޣާނިސްތާނުގެ ސިފައިން އަލްގައިދާގެ ލީޑަރަކު ހައްޔަރު ކުރަން އުޅުމުގެ ތެރޭގައި އެ ލީޑަރު ފިލަން ވަން ގުދަނަކަށް ވަނީ ހަމަލާތަކެއް ދީފަ އެވެ. އެ ގުދަނަކީ އަލްގައިދާއިން ބޮމް އުފައްދަން ބޭނުންކުރާ ވެސް ގުދަނެކެވެ. އާންމުންގެ 40 މީހުން މަރުވެފައިވަނީ އެ ހަމަލާގައި ގުދަން ގޮވުމުގެ ސަބަބުނެވެ. އޭރު ގުދަނާއި ކައިރީގައި ކައިވެނި ޕާޓީއެއް ވެސް އޮތެވެ.\nމި ހަމަލާގައި އަލްގައިދާގެ އެހެން އިސް ލީޑަރުންތަކަކާއި އެހީތެރިން ތަކެއް ވެސް މަރުވި އެވެ. އަފްޣާނިސްތާނުގައި ތާލިބާނުންގެ ހަމަލާއަށްވުރެ ގިނައިން އާންމު މަރުވެފައިވަނީ އަފްޣާނިސްތާނުގެ ފައުޖުތަކުން ހިންގި އޮޕަރޭޝަންތަކުގަ އެވެ.\nއަލްގައިދާގެ އިސް ލީޑަރަކަށް އަމާޒުކޮށްގެން ހަމަލާދީފައިވަނީ އަފްޣާނިސްތާނުގެ ހިލްމާންދު އަވަށުގަ އެވެ. ހަމަލާ ދީފައިވަނީ އެމެރިކާގެ އެންގުތަކާ އެއްގޮތަށެވެ. އަފްޣާނިސްތާނުގެ ހަރަކާތްތެރިވާ ޓެރަރިސްޓް ޖަމާއަތްތަކާ ހަނގުރާމަ ކުރާ ކޯލިޝަންގެ ވެރިއަކީ އެމެރިކާ އެވެ.\nހަމަލާގައި އާންމުގެ ގިނަ ބަޔަކު މަރުވުމުން އަފްޣާނިސްތާނުގެ ސިފައިން ބުނީ އާންމު މަރުވުމުގެ ޒިންމާ އެމެެރިކާއިން އުފުލަން ޖެހޭނެ ކަމަށެވެ. އެއީ ގުދަނަށް ހަމަލާދިނީ އެމެރިކާގެ އިރުޝާދަށް ކަމަށްވާތީ އެވެ. އެމެރިކާއިން ބުނީ ހަމަލާ ދިނުމުގެ ސަބަބުން އަލް ގައިދާ ޖަމާއަތަށް ނިސްބަތްވާ ހަތަރު މީހަކު ހައްޔަރު ކުރެވުނު ކަމަށެވެ. އެއީ ޕާކިސްތާނާއި ބަންގްލަދޭޝްއަށް ނިސްބަތްވާ މީހުންނެވެ.\nހިލްމާންދު އަވަށުގެ ކައުންސިލުން ބުނީ، ގުދަނުގެ ކައިރީގައި ކައިވެނި ޕާޓީއެއް ކުރިއަށް ގެންދާކަމުގެ މައުލޫމާތު ސަރުކާރަށް ދެ ދުވަސް ކުރިން ދީފައި ވުމުން، އެ ސަރަހައްދުގައި ހަމަލާ ބަދަލު ކުރުމުގެ ކަންތައް ކުރިއަށް ގެންގޮސް ނުވާނެ ކަމަށެވެ. އެމެރިކާއިން ހާދިސާގެ ހިނގި ގޮތުގެ މައުލޫމާތު ދެމުން ބުނީ، ގުދަނުން ނުކުތް ޓެރަރިސްޓަކު ކައިވެނި ޕާޓީ އޮތް ސަރަހައްދަށް ގޮސް ޖާނު ގޮއްވާލީ ކަމަށެވެ.\nކާބުލްގެ އެމެރިކާ އެެމްބަސީ ކައިރީ ބޮމެއް ގޮއްވާލައިފި


ސަޢޫދީ ޢަރަބިއްޔާއަށް އަވަސް ނަޒަރެއް\nއިސްލާމްދީން ފާޅުވެގެން އައި ބިމަކީ ހިޖާޒް ކަރައެވެ. އަދުގައި އެއީ ސަޢޫދީ ޢަރަބިއްޔާއެވެ. މި ޤައުމުގައި ވެރިކަން ކުރަމުން އަންނަނީ އާލް-ސަޢުދު ޢާއިލާއިންނެވެ. ސަޢޫދީ ޢަރަބިއްޔާގެ ސަރުކާރާއި، ވެރިކަމުގެ ހުރިހާ ކަމެއް ބަލަހައްޓަވަމުން ގެންދަވަނީ ޝާހީ ޢާއިލާއިންނެވެ. މިގޮތުން، ވެރިކަން ހިންގުމުގެ ބާރުގެ ދަށުގައިވާ ސަޢޫދީ ޢަރަބިއްޔާގެ އަސްކަރިއްޔާއާއި، އިޤްތިޞާދާއި، ޚާރިޖީ ސިޔާސަތުގެ އެންމެހައި ކަންކަން ބަލަހައްޓަވަނީ އާލް-ސަޢުދު ޢާއިލާއިންނެވެ.\nސަޢޫދީ ޢަރަބިއްޔާއަކީ މުސްލިމުންގެ އެންމެ މުޤައްދަސް ދެ ބިން ކަމުގައިވާ މައްކާއާއި މަދީނާ ނިސްބަތްވާ ޤައުމެވެ. ސަޢޫދީ ދައުލަތުގެ ޤާނޫނު އަސާސީގެ ގޮތުގައި ބަލަމުން އަންނަނީ ކީރިތި ޤުރުއާނަށެވެ. ސަރުކާރު ހިންގުމުގައި ދިމާވާ ބައެއް ގޮންޖެހުންތައް ހައްލުކުރުމަށްޓަކައި، 1992ގައި ސަޢޫދީ ޢަރަބިއްޔާގެ ޤާނޫނު އަސާސީގެ ގޮތުގައިޤާނޫނުތަކެއް އެކުލަވައިލިއެވެ. ސަރުކާރުގެ ނިންމުންތައް ބިނާވަނީ މި ޤާނޫނުތަކުގެ މައްޗަށެވެ. މި ޤާނޫނުތައް އެކުލަވާލާފައިވަނީ އިސްލާމީ ޝަރީޢާގައި ބަޔާންކޮށްފައިވާ ކަންކަމަށް ފުށުނާރާ ގޮތުގެ މަތިންނެވެ. މިގޮތުން، މި ޤާނޫނު އަސާސީގައި ވެރިކަމުގެ ނިޒާމާއި، ރައްޔިތުންގެ ޙައްޤުތަކާއި، ސަރުކާރަށް ލިބިދޭ ބާރުތަކާއި ޒިންމާތައް ބަޔާންކޮށްފައިވެއެވެ. ސަޢޫދީ ޢަރަބިއްޔާގެ ޤަނޫނު އަސާސީގައިވާ ގޮތުން އިސްލާމްދީނުގެ އަސާސްތައް ރައްކާތެރިކޮށް ދެމެހެއްޓުމުގެ ޒިންމާ އޮންނަ ހަމައެކަނި ފަރާތަކީ ސަޢޫދީ ސަރުކާރެވެ.\nސަޢޫދީ ޢަރަބިއްޔާގެ ރަސްކަމާ ހަވާލުވެވަޑައިގަންނަވާނެ ބޭފުޅަކާއި، ވަލީއަހުދުކަމަށް އިސްކުރައްވާނެ ބޭފުޅެއް ކަނޑައަޅުއްވަނީ "ހައިއަތުލް ބައިޢާ" އޭ ކިޔާ ޚާއްޞަ މަޖިލީހަކުންނެވެ. ސަޢޫދީ ޢަރަބިއްޔާގެ ސިޔާސީ ކަންކަމުގައި އިސްކޮށް އުޅުއްވުމަށް އެޤައުމުގެ ސަރުކާރުން ހުއްދަ ކުރައްވާފައިވަނީ އާލް-ސަޢުދު ޢާއިލާއަށް ނިސްބަތްވެވަޑައިގަންނަވާ ބޭފުޅުންނަށެވެ. ޝާހީ ވަލީއަހުދަކަށް ދެން ވަޑައިގަންނަވާނެ ބޭފުޅެއް ކަނޑައަޅުއްވާ "ހައިއަތުލް ބައިޢާ" އެކުލަވާލާފައިވަނީ، ކުރީގެ ރަސްގެފާނު ޢަބްދުލްޢަޒީޒްގެ ދަރިދަރިކަލުންގެ ތެރެއިން ދުނިޔޭގައި ތިއްބެވި ދަރިދަރިކަލުންނާއި،އެމަނިކުފާނުގެ ދަރިދަރިކަލުންގެ ތެރެއިން އަވަހާރަވެފައިވާ ބޭފުޅުންގެ ދަރިކަލެއް އެ މަޖިލީހުގައި ހިމެނޭ ގޮތަށެވެ.\nސަޢޫދީ ޢަރަބިއްޔާގެބޮޑުވަޒީރުގެ ދައުރުވެސް އަދާކުރައްވަނީ ސަޢޫދީރަސްގެފާނެވެ.ޤާނޫނު ހަދާ ބާރާއި، ވެރިކަން ހިންގުމުގެ ބާރާއި، ޤާނޫނު ތަންފީޒުކުރުމުގެ ބާރު އޮންނަނީ ރަސްގެފާނުގެ އަތްޕުޅުމަތީގައެވެ.\nސަޢޫދީ ޢަރަބިއްޔާގައި ބޮޑެތި ހުކުމްތައް ހިމެނޭ މައްސަލަތަކުގެ ޝަރުޢީ މަރުހަލާގެ ޒިންމާތައް އަދާކުރަނީ ހައިކޯޓުންނެވެ. ހައި ކޯޓަށް ފަނޑިޔާރުން އައްޔަން ކުރުމާއި ވަކިކުރުމަކީ ޝާހީ އަމުރުފުޅަކުން ނިންމަވާ ކަމެކެވެ. ޤާނޫނުތައް ތައްޔާރުކޮށް ރަސްގެފާނު އަރިހަށް ހުށައަޅަނީ ދައުލަތުގެ ވަޒީރުންގެ މަޖިލީހުންނެވެ.\nސަޢޫދީ ޢަރަބިއްޔާގެ ހިންގުން 13 ސަރަހައްދަކަށް ބަހާލާފައިވެއެވެ. މި 13 ސަރަހައްދު އިތުރު ދާއިރާތަކަށް ބަހާފައިވެއެވެ. އެކި ދާއިރާތައް ހިންގާ ކައުންސިލްތަކުގައި ހިމެނެނީ ޝާހީ ޢާއިލާގެ ތެރެއިން ހަމަޖައްސާސަރަޙައްދީ ގަވަރުނަރުންނެވެ. މިގޮތުން ބައެއް މެންބަރުންނަކީ މަޤާމަށް ޢައްޔަނުކުރާ މެންބަރުންނެވެ. އަދި އަނެއްބައި މެންބަރުންނަކީ މަޤާމަށް އިންތިޚާބުކުރާ މެންބަރުންނެވެ.\nސަޢޫދީ ޢަރަބިއްޔާގެ ސިޔާސީ މައިދާނަށް ބަލައިލާއިރު ޝާހީ ޢާއިލާ ފިޔަވައި ތިން ކަމެއް ފާހަގަކުރެވެއެވެ. އެއީސަޢޫދީ ޢަރަބިއްޔާގެ ސިޔާސީ ކަންކަމުގައި އާންމު ރައްޔިތުންގެ ބައިވެރިވުމަށް ޝާހީ ޢާއިލާއިން ފުރުސަތު ދެމުންގެންދާ މިންވަރާއި، ސަޢޫދީ ޢަރަބިއްޔާގެ ވެރިކަމާ އިދިކޮޅު ފަރާތްތަކާއި، ދީނުގެ ނަމުގައި ހަރަކާތްތެރިވާ ޓެރަރިސްޓުންނެވެ.\nތެލުގެ ވިޔަފާރީގައި ދުނިޔޭގެ އެންމެ ގަދަ ބާރަކީ ސަޢޫދީ ޢަރަބިއްޔާއެވެ. މިގޮތުން، ދުނިޔޭގެ އެންމެ ބޮޑު ތެޔޮ ރައްކާކުރާ ނިޒާމު ހުންނަނީ އެ ޤައުމުގައެވެ. އަދި މިއީ ދުނިޔޭގައި އެންމެ ގިނައިން ތެޔޮ ބޭރުކުރާ ޤައުމެވެ. ސަޢޫދީ ޢަރަބިއްޔާއިން ބޭރުކުރާ އެކި ބާވަތްތަކުގެ ތެރެއިން %90 އަށްވުރެ ގިނައިން ހިއްސާ ކުރަނީ ތެލެވެ. އަދި ސަޢޫދީ ސަރުކާރުގެ އާމްދަނީގެ ގާތްގަނޑަކަށް %75 އަކީވެސް ތެލުގެ ވިޔަފާރިން ހޯދާ އާމްދަނީއެވެ. މިކަމުގެ ސަބަބުން ސަޢޫދީ ޢަރަބިއްޔާގެ ރައްޔިތުންގެ ދިރިއުޅުން އިތުރަށް ފަސޭހަކޮށްދިނުމަށްޓަކައި އެ ޤައުމުގެ ސަރުކާރުންގިނަގުނަ އެހީތެރިކަމެއް ފޯރުކޮށްދެމުންދެއެވެ.